އެކްޓިވް ޖަމިއްޔާ ތަކުގެ ތެރެއިން ވެސް ސްކީމަކީ އެންމެ އެކްޓިވް އެއް ޖަމިއްޔާ- އިރާޝް Active NGO thakuge therein ves SCEAM akee emme active eh NGO- Iraash - AO News\nސްކީމްގެ ގައުމީ ހިންގާ ކޮމެޓީގެ މެމްބަރުން\nރާއްޖޭގައި ރަޖިސްޓްރީ ކުރެވިފައިވާ ޖަމިއްޔާތަކުގެ ތެރެއިން ހަރަކާތްތެރި ސްޓޭޓަސްގައި 600 އެއް ހައި ޖަމިއްޔާ އޮތް އިރު އޭގެ ތެރެއިން އެންމެ އެކްޓިވް އެއް ޖަމިއްޔާގެ ގޮތުގައި ސަދަން ކޮމިޔުނިޓީ އެމްޕަވަރމެންޓް އެސޯސިއޭޝަން އޮފް މޯލްޑިވްސް (ސްކީމް) ގެ ނަން ފާހަގަ ކޮށްލެވޭ ކަމަށް ރަޖިސްޓްރަރ އޮފް އެންޖީއޯސް އަޙްމަދު އިރާޝް ވިދާޅުވެއްޖެއެވެ.\nސްކީމްގެ ދެވަނަ އަހަރީ ދުވަސް ފާހަގަ ކުރުމަށް ރޭ ބޭއްވި އޮންލައިން ރަސްމިއްޔާތުގައި ވާހަކަ ދައްކަވަމުން އިރާޝް ވިދާޅުވީ ރާއްޖޭގައި 2000 (ދެހާސް) ޖަމިއްޔާ ރަޖިސްޓްރީ ވެފައިވާއިރު އޭގެ ތެރެއިން އެކްޓިވް ސްޓޭޓަސް ގައި މިހާރު އޮތީ 600 އެއް ހައި ޖަމިއްޔާކަމަށެވެ. އެހެން ކަމުން އެ 600 ޖަމިއްޔާގެ ތެރެއިން ވެސް އެންމެ ފާހަގަ ކޮށްލެވޭ އެއް ޖަމިއްޔާ އަކަށް ސްކީމް ވެގެން ގޮސްފައިވާ ކަމަށާއި އެކަމަށްޓަކައި ސްކީމްގެ ހުރިހާ މެމްބަރުންނަށް މަރުހަބާ އާއި ޝުކުރު ދަންނަވާ ކަމަށެވެ.\nރާއްޖޭގެ ފުރަތަމަ ސަރަޙައްދީ ޖަމިއްޔާގެ ގޮތުގައި ސްކީމް ހަރަކާތްތެރިވަމުން އަންނަނީ ދެކުނުގެ4އަތޮޅު ގައެވެ. އެއީ އައްޑޫސިޓީ އާއި ފުވައްމުލައް ސިޓީ އަދި ގދ. އަތޮޅާއި ގއ. އަތޮޅުގައެވެ. ކޮންމެ އަތޮޅެއްގައި ސްކީމްގެ އަތޮޅު ޗެޕްޓަރ ތައް ތިބޭއިރު ސްކީމްގެ ވަކި ގައުމީ ހިންގާ ކޮމެޓީއެއްވެސް އޮވެއެވެ.\n” ރާއްޖޭގައި ތަފާތު އެކި ނަން ނަމުގައި ގިނަ މަދަނީ ޖަމިއްޔާތަކެއް ހަރަކާތްތެރިވާ އިރު ރީޖަނަލް ފެންވަރުގައި މިހާ ބައިވަރު މީހުންނާ އެކު ރާއްޖޭގެ ޖަމިއްޔާއަކަށް ހަރަކާތްތެރިވާ އެންޖީއޯ އަކީ ހަމަ އެކަނި ސްކީމް. ސްކީމަކީ ތަފާތު ޖަމިއްޔާ އެއްގެ ގޮތުގައި މިނިސްޓްރީ އަށް ވެސް ފާހަގަ ކުރެވިގެން ދިޔަ. އަތޮޅު ޗެޕްޓަރ ތަކާއި އަދި ވަކި ގައުމީ ހިންގާ ކޮމެޓީ އެއް އޮވެގެން އަތޮޅު ތަކުން އެކީގައި މަސައްކަތް ކުރަމުުން ދިއުމަކީ ވަރަށް ތަފާތު މަސައްކަތެއް” އިރާޝް ވިދާޅުވިއެވެ.\nމީގެ އިތުރުން ވޭތުވެދިޔަ އަހަރު ސްކީމުން ދެކުނުގެ4އަތޮޅުގައި 300 ޒުވާނުން ތަފާތު ދާއިރާ ތަކުން ތަމްރީނު ކޮށް އޭގެ ތެރެއިން9ޒުވާނަކަށް ރާއްޖޭން ބޭރުން މަތީ ތައުލީމު ހާސިލް ކުރުމުގެ ފުރުސަތު ހޯދައިދިނުން އެއީ ފާހަގަ ކޮށްލެވޭ ބޮޑު ކާމިޔާބީއެއްކަމަށް އިރާޝް ވިދާޅުވިއެވެ.\n“ޖަމިއްޔާގެ މެމްބަރުން ގެ މަސައްކަތުން 300 ޒުވާނުންނަށް ތަފާތު ހުނަރު ދަސްކޮށް ދެވުމަކީ ވަރަށް ބޮޑު ކާމިޔާބީ އެއް. އަޅުގަނޑުމެންނަށް މިނިސްޓްރީ އިން އަތޮޅު ތެރޭގައި ހިންގުނު ޕްރޮގްރާމް ތަކަށް ބަލާއިރު ޖަމިއްޔާއަކުުން ރާވައިގެން މިހާ ގިނަ ޕްރޮގްރާމުތަކެއް ހިންގައި މިހާބޮޑު ކާމިޔާބީއެއް ހޯދި ކަމަށްޓަކައި ޖަމިއްޔާގެ ހުރިހާ މެމްބަރުންނަށް ޝުކުރު އަދާކޮށް މަރުހަބާ ކިޔަން” އިރާޝް ވިދާޅުވިއެވެ.\nސްކީމްގެ2ވަނަ އަހަރީ ދުވަހު ސްކީމުން ހުށަހެޅިއަހަރީ ރިޕޯޓް ގައި ވޭތުވެދިޔަ އަހަރުގެ ޖޫން މަހުގެ 11 ވަނަ ދުވަހުން ފެށިގެން މިއަހަރުގެ ޖޫން މަހުގެ 11 ވަނަ ދުވަހާ ހަމައަށް ވަނީ މުޅިއެކު 63 ހަރަކާތް ރާއްޖޭގެ ދެކުނުގެ4އަތޮޅުގައި ކުރިއަށް ގެންގޮސްފައެވެ. މިއީ ސްކީމްގެ އަތޮޅު ޗެޕްޓަރ ތަކުން އަމިއްލަ އަށް އިސްނަގައިގެންނާއި މުޅި ސްކީމް ގުޅިގެން ހިންގާފައިވާ ކާމިޔާބު ހަރަކާތްތަކެކެވެ.\nސްކީމްގެ ރައީސާ ޝިމްލާ އަޙްމަދު ވިދާޅުވީ ސްކީމުގެ ފުރަތަމަ2އަހަރަކީ ސްކީމްގެ އޮނިގަނޑު ރާވައި ޗެޕްޓަރ ތައް ގާއިމު ކުރުމަށް ބުރަކޮށް މަސައްކަތް ކުރަން ޖެހުނު2އަހަރު ކަަމަށާއި ކުރިއަށް ހުރި ދުވަސްތަކުގައި މިއަށް ވުރެ ތަފާތު ގިނަ މަސައްކަތްތަކެއް ސްކީމުން ފެނިގެން ދިއުމަކީ ކުރެވޭ އުއްމީދު ކަމަށެވެ.\nރޭގެ ރަސްމިއްޔާތުގައި ވަނީ ވޭތުވެދިޔަ އަހަރުގެ އެންމެ ހަރަކާތްތެރި ޗެޕްޓަރ އަށް ޗެޕްޓަރ އެވޯޑު ވެސް ދީފައެވެ. މިއަހަރުގެ ޗެޕްޓަރ އެވޯޑް ހާސިލް ކޮށްފައިވަނީ އައްޑޫ ޗެޕްޓަރ އިންނެވެ. ސްކީމްގެ ފުރަތަމަ އަހަރުގެ ޗެޕްޓަރ އެވޯޑު ހާސިލް ކުރި ގދ. އަތޮޅު ޗެޕްޓަރ އިންނެވެ.\nއަޙްމަދު އިރާޝްމަދަނީ ޖަމިއްޔާމިނިސްޓްރީ އޮފް ޔޫތު، ސްޕޯޓްސް އެންޑް ކޮމިއުނިޓީ އެމްޕަވަރމަންޓްސަދަން ކޮމިޔުނިޓީ އެމްޕަވަރމެންޓް އެސޯސިއޭޝަންސްކީމް


Beeemeks free stailaa joaj vikee gomeyzge hunaru miadhu kulhudhuhfusheegai dhahkaalaifi\nބީއެމްއެކްސް ފްރީ ސްޓައިލާ ޖޯޖް ވިކީ ގޮމޭޒްގެ ހުނަރު މިއަދު ކުޅުދުއްފުށީގައި ދައްކާލައިފި\nސްޕެއިންގެ މަޝްހޫރު ބީއެމްއެކްސް ފްރީ ސްޓައިލާ ޖޯޖް ވިކީ ގޮމޭޒްގެ ހުނަރު މިއަދު ކުޅުދުއްފުށީގައި ދައްކާލައިފި އެވެ.\nރެޑް ބުލް ރާއްޖޭގައި މާކެޓްކުރާ ޔޫރޯ މާކެޓިންގެ ފަރާތުން އިންތިޒާމުކޮށްގެން މިއަދު ހަވީރު ކުޅުދުއްފުށީ ޒޯން ސްޓޭޑިއަމްގެ ބާސްކެޓްކޯޓުގައި ކުރިއަށްދިޔަ ޝޯގައި ބީއެމްއެކްސް ބައިސްކަލެއްގެ މަތީގައި އޭނާ ވަނީ ތަފާތު ހުނަރުތައް ދައްކާލާފައެވެ.\nކުޅުދުއްފުށީގައި ޝޯ ބޭއްވުމަށްޓަކައި ޔޫރޯ މާކެޓިންގ ގެ ޓީމަކާއެކު ވިކީ މިއަދު ކުޅުދުއްފުއްޓަށް އައީ މެންދުރު ފަހުގެ ވަގުތެއްގައި އެވެ. އޭނާއަށް ކުޅުދުއްފުށިން ހޫނު މަރުހަބާއެއް ކިޔާފައިވާއިރު މިއަދު ހަވީރު ބޭއްވި ޝޯ ބަލާލުމަށްޓަކައި ކުޅުދުއްފުށީގެ އެކި އުމުރުފުރާގެ ގިނަ އަދަދެއްގެ ބަޔަކު ސްޓޭޑިއަމްއަށް ދިޔައެވެ.\nވިކީގެ ޝޯ ކުރިއަށް ދިޔަ ވަގުތު ރެޑް ބުލް އެނާޖީ ޑްރިންކް ބަހާފައިވާއިރު ޝޯ އަށް ކުޅުދުއްފުށިން ވަރަށް ބޮޑު ސަޕޯޓެއް ލިބިފައިވާކަން ފާހަގަކުރެވެއެވެ.\nއުމުރުން 19 އަހަރުން ފެށިގެން ބީއެމްއެކް ފްރީ ސްޓައިލްގައި ވާދަކުރަމުންދާ ވިކީ ވަނީ ޔޫރަޕް ޗެމްޕިއަންޝިޕް ދެ ފަހަރު އަދި އޭޝިއަން ޗެމްޕިއަންޝިޕް ދެ ފަހަރު ކާމިޔާބުކޮށްފަ އެވެ. އަދި ރެޑް ބުލްގެ މުބާރާތްތައް ވެސް ވިކީ ވަނީ ކާމިޔާބުކޮށްފަ އެވެ. ވިކީ ރާއްޖެ އަށް ކުރާ ޓުއާގައި ހދ. ކުޅުދުއްފުށީގެ އިތުރުން ހދ. ހަނިމާދޫ އާއި ހއ. ދިއްދޫ އާއި ގދ. ތިނަދޫ އާއި އައްޑޫ ސިޓީ އަދި ޏ. ފުވައްމުލަކާއި މީރު އައިލެންޑް ރިސޯޓާއި އދ. މާމިގިލި އަދި ސަން އައިލެންޑް ރިސޯޓުގައި ޝޯތަކެއް ދޭ ގޮތަށް ހަމަޖެހިފައިވާ ކަމަށް ޔޫރޯ މާކެޓިންގ އިން މަޢުލޫމާތު ދެއެވެ.\nރެޑް ބުލް ރާއްޖޭގައި މާކެޓް ކުރާ ޔޫރޯ މާކެޓިން އިން މީގެ ދުވަސްކޮޅެއް ކުރިން ވަނީ ރެޑް ބުލް ސްޓްރީޓް ސްޓައިލް ފުރަތަމަ މުބާރާތުގައި ވޯލްޑް ޗެމްޕިއަންކަން ހޯދި ސިއާން ގާނިއޭ ގެ ހުނަރު ދައްކާލުމުގެ ޝޯއެއް ކުޅުދުއްފުށީގައި ބާއްވާފައެވެ. އަދި އެނާގެ އިތުރުން ފްރާންސްގެ މަޝްހޫރު އަންހެން ފްރީ ސްޓައިލް ފުޓްބޯލާއެއް ކަމަށްވާ ސޭންޑީ ލަވީޓާސް (ބޭމްބީބޯލް) ގެ ހުނަރުތައް ވެސް އެދަތުރުގައި ދައްކާލިއެވެ.


Gasim aa medhu amalukuraane gotheh adhi nuninman: Corrections | Mihaaru\nގާސިމްއާ މެދު އަމަލުކުރާނެ ގޮތެއް އަދި ނުނިންމަން: ކަރެކްޝަންސް\nޖުމްހޫރީ ޕާޓީގެ ލީޑަރު ގާސިމް: ސިންގަޕޫރުން ބޭސްފަރުވާ ކުރަން ގާސިމަށް އިތުރުކޮށްދިން މުއްދަތު މިއަދަށް ހަމަވާނެ. --ފޮޓޯ:\n26 ސެޕްޓެމްބަރ 2017 - 09:45\nބޭސްފަރުވާ އަށް ސިންގަޕޫރުގައި ހުންނެވި ޖުމްހޫރީ ޕާޓީގެ ލީޑަރު ގާސިމް އިބްރާހީމަށް އެންގި އެންގުމާ އެއްގޮތަށް ރާއްޖެ ވަޑައިނުގަތުމުން ދެން އަމަލުކުރާނެ ގޮތެއް އަދި ނުނިންމާ ކަމަށް ކަރެކްޝަނަލް ސާވިސް އިން މިއަދު ބުނެފި އެވެ.\nތިން އަހަރުގެ ޖަލު ހުކުމެއް އިއްވާފައިވާ ގާސިމްގެ ހިތުގެ ބައްޔަކަށް ރާއްޖެ އިން ކުރެވެން ނެތް އޮޕަރޭޝަނަކާއި ޓެސްޓުތައް ހަދަން ދިނީ 10 ދުވަހެވެ. އެ މުއްދަތުގައި އޮޕަރޭޝަން ނުކުރެވިގެން އިތުރުކޮށްދިން 10 ދުވަސް މިއަދުގެ ނިޔަލަށް ހަމަވާތީ، ކަރެކްޝަންސް އިން އެންގީ ގާސިމް އިއްޔެ މާލެ ވަޑައިގަތުމަށެވެ.\nގާސިމް އިބްރާހީމްގެ ސިއްހީ ހާލަތު ހުރި ގޮތުން މި ވަގުތު ދަތުރު ނުކުރެއްވުމަށް ސިންގަޕޫރުން އޭނާ ބެއްލެވި ޑޮކްޓަރުން ލަފާދެއްވާފައިވާތީ ސިންގަޕޫރު އެއާލައިންސަކަށް ނޭރުވި އެވެ. އެހެންވެ ގާސިމަށް ރާއްޖެ ވަޑައިގެންނެވޭ ގޮތެއް ނުވި އެވެ.\nކަރެކްޝަންސްގެ މީޑިއާ އޮފިޝަލަކު މިއަދު ވިދާޅުވީ ގާސިމްގެ ބޭސްފަރުވާ އަށް އިތުރުކޮށްދިން މުއްދަތު މިއަދަށް ހަމަވާތީ، އިއްޔެގެ ނިޔަލަށް އޭނާ ރާއްޖޭގައި ހުންނަވަން ޖެހިވަޑައިގަންނަވާ ކަމަށެވެ. އެކަމަކު ގާސިމް ވަޑައިނުގަތުމުން ދެން އަމަލުކުރާނެ ގޮތެއް ކަރެކްޝަންސް އިން ނިންމާނެ ކަމަށް ވެސް ވިދާޅުވި އެވެ.\n"ހުށަހަޅާފައި ހުރި ލިއުންތަކަށް ބަލައި އިތުރު މުއްދަތެއް ދޭގޮތަށް ނޫން އަދި އޮތީ،" އޭނާ ވިދާޅުވި އެވެ.\nއޮފިޝަލް ވިދާޅުވި ގޮތުގައި މިފަދަ މައްސަލަތަކުގައި ކަރެކްޝަންސް އިން އަމަލުކުރާ އާއްމު އުސޫލަކީ، އެ މީހަކު ހޯދައިދޭން ފުލުހުންނަށް ހުށަހެޅުމެވެ.\nގާސިމް ފުރާވަޑައިގަތުމަށްޓަކައި ސިންގަޕޫރުގެ އެއާޕޯޓަށް ވަޑައިގެން ޑޮކްޓަރުގެ ލިޔެކިޔުންތައް ސިންގަޕޫރު އެއާލައިންސަށް ދެއްކެވުމުން، އެ އެއާލައިނުން އެންގީ އެ އެއާލައިންސްގެ ބޯޓެއްގައި ފުރާވަޑައިނުގެންނެވޭނެ ކަމަށެވެ. ބޭސްފަރުވާއަށް ތިން މަސް ދުވަހު ސިންގަޕޫރުގައި މަޑުކުރައްވަން ޖެހޭނެ ކަމަށް ޑޮކްޓަރުން ލަފާދެއްވުމުން ގާސިމްގެ ބޭސްފަރުވާގެ މުއްދަތު އިތުރުކޮށްދޭން އާއިލާއިން ވަނީ އެދިފަ އެވެ. އެކަމަކު ދެ ވަނަ ފަހަރަށް ސަރުކާރުން ދިން 10 ދުވަހުގެ މުއްދަތު އިތުރުކޮށެއް ނުދިނެވެ.\nގާސިމްގެ ހިތުގެ އޮޕަރޭޝަން މި މަހުގެ 20 ގައި ކޮށްފައިވާއިރު، އަންނަ ޑިސެމްބަރު މަހުގެ ނިޔަލަށް ސިންގަޕޫރުގައި މަޑުކުރައްވަން ޑޮކްޓަރުން ވަނީ ލަފާދީފަ އެވެ.\nމެމްބަރު ގާސިމް އިބްރާހިމް (މާމިގިލި) ކަރެކްޝަނަލް ސާވިސް ކްރިމިނަލް ކޯޓް ޓެރަރިޒަމް ޖުމްހޫރީ ޕާޓީ\nފިތިފަ ތިބީމަ ކޮންގޮތެއް ނިންމޭނީ\nދެންކަރެކްޝަންސްއިން ކޮންމެ ގޮތެއްރޭވިޔަސް ކުރާނެކަމެށްނެތް ،، ގާސިމްއެހެރީ ވެކިއުމް އެއްގައި ،،، ސިނަގަރޕޯރއަކުން އޭނާގެ ވިސާހަމަވިޔަސް ބޭރެށްނުކުރެވޭނެ ،،، އެމީހުން ޖެހޭނީ ދެން ކޮންމެވެސް ހުއްދައެއް ޢޭނާއަށްދޭން ،، ކަރެކްޝަންޝްއިން ކޮންމެ ގޭހެއް އެނބުރިއަަސް ދެން ގާސިމް ބޭނުންވި ދުވަހަކުން މާލެއަންނާނީ ،،، މިހާރު އެއޮތީ އެދޮރު ހުޅުވިފައި ،، އެއީ ގާނޫނީ ހުސްކަމެއްގެ ތެރޭން ލިބުނު ފުރުސަތެއް ،،،، ވަރަށްވެދުން\nގާސިމާ މެދު އަމަލުކުރަން ކަރެކްޘަންގެ ބޭކަލުން ކުރަންވީ ކަމަކީ އެކޮޅުކޮޅުން ތިބެ ކުކުޅު ބިހެއް އެޅޭތޯ ބަލަންވީ.. ހައްހައްހައްހާ....\nކަރެކްޝަނުން ގާސިމް ބަލާ ބޯޓެއް ފުރުވާލާ.\nގާސިމާ މެދުގައި އަމަލުކުރާނެގޮތް ލިޔެފައި އޮންނާނެ، ނުޖެހޭ ރައީސް ޔާމީނުއަށް ވަގުތުލިބި އަދި އެމަނިކުފާނު ވަކި ގޮތެއް ނިންމަންދެން ތިބެން، އެހެން މީހުންނަށްވެސް އަމަލުކުރާގޮތް އޮންނާނެ ތިޔަތަނުގައި ލިޔެވިފައި، އެހެންކަމުން އެގޮތަށް އަމަލުކުރީމަ ފުދޭނެ، މައްސަލަ ގޯސްވަނީ ހެދިފައިވާ ގަވައިދުތަށް ރައީސުލް ޖުމްހޫރިއްޔާ އެއިރެއްގައި ބޭނުންފުޅުވާގޮތަށް ބަދަލު ގެންނާތީ،\nހޫމް ހޫމް.. ވެރިމީހާގެ ބަހެއް ލިބެންދެން މަޑުކުރަނީދޯ؟ ނަގޫ ފިތިފަ ތިބި ބައެއް..\nކަރެކްސަނުން ގޮތެއްނުނިންމަމޭ ބުނުމުގެ ބަދަލުގަ އަދި ކަރެކްސަނުން ހަދަންވީގޮތެއް ނުއަންގަވައޭ ބުނިއްޔާ މާތާހިރުވާނެ. އެއީ މިގައުމުގެ އެންމެން ދަންނަ ހަގީގަތް.\nތިޔަ އުސޫލުން ޖ ނާޒިމް ނުގެނެވުނީ ކީއްވެތޯ?\nކޮންމެވެސް ވަރުގަދަ އަދަބެއް ދެވޭނެ ގޮތެއް ރާވާ. ތިޔައީ ފިސާރި ބައެއް. މީސްމީހުންނަށް އަނިޔާވެރިވާއިރު، ﷲ ވޮޑިގެންވާކަން ހަނދާންވޭތަ؟\nމީސް މީހުންނަށް އަނިޔާދިން މީހުން އިދިކޮޅުމީހުންގެ އިސް ސަފަށްލައިގެން މިހާރު އަނގަތަޅާއިރު މާރީއްޗެއް ނޫން.\nގާސިމް އާއި މެދު އަމަލު ކުރާނެ ގޮތެއް ކަރެކްޝަންސް އިން އަވަހަށް ނިންމަން ޖެހޭނެއެވެ. ގާސިމް ރާއްޖޭން ބޭރަށް ދާން ގެރެންޓީ ގައި ސޮއި ކުރީ ކާކުތޭ. އެފަދަ މީހަކާއި މެދު އެޅެން އޮތީ ކޮން ބާވަތުގެ ލީގަލް ފިޔަވަޅެއް ތޯ ވެސް ބަލަން ޖެހޭނެ އެވެ. މިހާރު ގާސިމް ރާއްޖެ އަށް ނާންނަން އެއުޅޭ ގޮތެއް އެއީ ބަލަން ޖެހޭނެ ކަމެކެވެ. އަދި މާލޭގެ ސެކިއުރިޓީ މިހާރަށް ވުރެން ވަރުގަދަ ކުރުމަށް ޓަކައި މާލޭގައި ކުލީ ޕިކަޕްސް އަދި އަމިއްލަ ޕިކަޕްސް ދުއްވާ ޑްރައިވަރުންގެ ޕްރޮފައިލް އަދި ޓެކްސީ ޑްރައިވަރުންގެ ޕްރޮފައިލް ބަލާ އެމެންގެ ފިކުރުވެސް ބަލާ ދިރާސާ ކުރަންވީއެވެ. ވެދާނެ އިނގިރޭސި ވިލާތުން ރާއްޖެ އަށް ޓެރެރިޒަމް ހަމަލާ އެއް ދޭން އުޅޭ ކަމުގެ ބިރު އެބައޮތް ކަމަށް ބަޔާން ކޮށް ޓްރެވެލް އެޑްވައިޒަރީ ނޯޓިސް ނެރުމުން ގާސިމް ވެސް ބިރު ގަތީ ކަމަށް ރާއްޖެ އަށް އަންނަން. އިނގިރޭސި ވިލާތުން ރާއްޖޭގެ އިގްތިސާދަށް ގެއްލުން ވާ ގޮތަށް ޓްރެވެލް އެޑްވައިޒަރީ ނޯޓިސް ނެރޭނަމަ ރާއްޖެ އަށް ވެސް ނެރެވޭނެ ޓްރެވެލް އެޑްވައިޒަރީ.\nޕަކަޕަކަޕަކަ ރާއްޖެއިން އިނގިރޭސިވިލާތަށް ޓްރެވަލް އެޑްވައިޒަރީ ނެރެފިނަމަ ރާއްޖެއިން ކޮންމެ އަހަރަކު އިނގިރޭސިވިލާތަށްދާ އެތައް މިލިއަން ޓުއަރިސްޓުން ދިއުން ހުއްޓި، އިނގިރޭސިވިލާތް ބަނޑަށްޖެހުމަކީ އެކަށީގެންވާ ކަމެއް. ކޮންމެހެންވެސް އެފަދަ ފިޔަވަޅެއް ނާޅުއްވާތީ. ހެޔޮނުވާނެ.


Kulhumuge Furusathu Nulibeythee Vidal Hinhama Nujehifai - Vaguthu\nކުޅުމުގެ ފުރުސަތު ނުލިބޭތީ ވިޑާލް ހިތްހަމަނުޖެހިފައި\nކުޅުމުގެ ފުރުސަތު ބާސެލޯނާގައި އެކަށީގެންވާ ވަރަށް ނުލިބޭތީ އެކަމާ ހިތްހަމަނުޖެހޭ ކަމަށް އެ ކްލަބަށް ކުޅެމުން އަންނަ ޗިލީގެ މިޑްފީލްޑަރު އާޓޫރޯ ވިޑާލް ބުނެފިއެވެ.\nމިދިޔަ ހޫނު މޫސުމުގެ ޓްރާންސްފާގައި ބަޔާން މިއުނިކުން ބާސާ އަށް ބަދަލުވި ވިޑާލް އަށް ބާސާ އިން އެންމެފަހުން ކުޅުނު ދެ މެޗުގެ ފުރަތަމަ އެގާރައިން ވެސް ފުރުސަތު ލިބިފައެއް ނުވެއެވެ.\nއެކުވެރިކަމުގެ މެޗެއް ކުޅުމަށް ޗިލީގެ ގައުމީ ޓީމާއެކު މިވަގުތު އެމެރިކާގައި ވިޑާލް ހުރިއިރު އިއްޔެ ނޫސްވެރިންނާއި ވާހަކަދައްކަމުން އޭނާ ބުނީ ކުޅުމުގެ ފުރުސަތު ނުލިބޭތީ އެކަމާ ހިތްހަމަނުޖެހޭ ކަމަށާއި މަޝްހޫރު ބޮޑެތި ކްލަބުތަކުގައި މީގެކުރިން މަސައްކަތްކުރި ގޮތަށް ބާސާގައި ވެސް މަސައްކަތްކުރަން ބޭނުންވާ ކަމަށެވެ.\n"ފިޒިކަލީ ގޮތުން އަހަރެން މިހުރީ ރަނގަޅު ހާލަތެއްގައި. ފާއިތުވި މެޗުތަކުގައި ކަންތައްތައްވި ގޮތާއި މެދު އަހަރެން ހިތްހަމައެއް ނުޖެހޭ. މީގަ އޮތީ ބުރަކޮށް މަސައްކަތް ކުރުން. ސީޒަނުގައި އަދިވެސް މުހިއްމު މެޗުތަކެއް އެބަހުރި. ވާގޮތެއް ބަލަމާ" ވިޑާލް ބުންޏެވެ.\nކުޅުމުގެ ފުރުސަތު ނުލިބުނު ނަމަވެސް ބާސާގެ ކޯޗު ވަލްވާޑޭއާ ދެމެދު އެއްވެސް މައްސަލައެއް ނެތްކަމަށް ވެސް ވިޑާލް ބުންޏެވެ.\n"އެއްވެސް މައްސަލައެއް އޮތްނަމަ ސީދާ ކޯޗު ކައިރީ އެވާހަކަ އަހަރެން ބުނާނަން" ވިޑާލް ބުންޏެވެ.\nސްޕެނިޝް ލީގުގައި އެންމެފަހުން ވެލެންސިޔާއާ ބައްދަލުކޮށް ބާސާ 1-1 އިން އެއްވަރުވުމުން އެޓީމަށް ވަނީ ލީގުގެ އެއްވަނަ މަގާމުވެސް ގެއްލިފައެވެ. 15 ޕޮއިންޓާ އެކު ލީގުގެ ދެވަނައިގައި ބާސާ އޮތްއިރު އެއްވަނައިގައި 16 ޕޮއިންޓާ އެކު އޮތީ ސެވިއްޔާއެވެ.


ދައްޖާލާމެދު ކަންބޮޑުވުން އިތުރުވަނީ ކީއްވެ؟\nމިހާރަކަށް އައިސް އެންމެ ގިނަ ބައަކު އެންމެ ބޮޑަށް ކަންބޮޑުވެ ސަމާލުކަން ދޭ އެއް ކަމަކީ ދައްޖާލު ފައުޅުވުމެވެ. ދައްޖާލުގެ މައްސަލައަކީ އެންމެ ކުރިން ފެށިގެން އޮތް މައްސަލައެއް ނަމަވެސް އެކަމަށް މީސްތަކުން އެހައި ބޮޑު ސަމާލުކަމެއް ނުދެއެވެ.\nދައްޖާލުގެ މައްސަލައިގައި އުފެދޭ ސުވާލުތައް ގިނަވުމުން އެ ސުވާލުތަކަށް ޖަވާބު ދެއްވުމަށްޓަކައި ދީނީ އިލްމުވެރިން ގެންދަވަނީ ދިރާސާކުރައްވައި ފޮތްތައް ލިޔުއްވަމުންނެވެ. މިގޮތުން އެންމެ ފާހަގަކުރެވޭ އެއްފޮތަކީ މެލޭސިޔާގެ އިލްމުވެރިއެއް ކަމަށްވާ ޝައިޚް އިމްރާން ޙުސައިން ލިޔުއްވާފައިވާ "ދައްޖާލް ދަ ޤްރްއާން އެންޑް އައްވަލް އައްޒަމާން" އެވެ.\nޝައިޚް އިމްރާން ވިދާޅުވަނީ މީސްތަކުން މިހައި ގިނަ ސުވާލުތައް އުފައްދަނީ ދައްޖާލުގެ ވާހަކަ ކީރިތި ޤްރްއާނުގައި ނެތް ކަމަށް ބުނެ ކަމަށެވެ. ނަމަވެސް އެއީ ރަނގަޅު ޤަބޫލުކުރުމެއް ނޫން ކަމަށާއި "ދައްޖާލު"ގެ ވާހަކަ ކީރިތި ޤްރްއާނުގައި އެބަ އޮތް ކަމަށެވެ. "ޞ" ސޫރަތުގައި ފިތުނައިގެ ގޮތުގައި އެވަނީ ދައްޖާލުގެ ވާހަކަ ކަމަށެވެެ.\nޝައިޚް އިމްރާންގެ ފޮތް މިހާރުވެސް ވަނީ ގިނަ ބަސްތަކަކަށް ތަރުޖަމާކޮށްފައެވެ. އިތުރު ބަސްތަކަށް ތަރުޖަމާ ކުރުމުގެ މަސައްކަތް މިހާރުވެސް ދަނީ ކުރެވެމުންނެވެ.\nޝައިޚް އިމްރާންގެ ބުކްސްޓޯރުން މިހާރުވެސް މި ފޮތް ހިލޭ ޑައުންލޯޑް ކުރެވޭނެއެވެ.\nދައްޖާލު އެރުން ދާދި ގާތްވެއްޖެ! ދައްޖާލު ވާނެ ބުނި އެއްކަންތައް ވެއްޖެ- ދެވަނަ ކަންތައް ވެނިމެނީ!\n4 މާޗް 2018


Judiciary Ge Muvazzafunge Musara ai Inaayatha Muraajaa kurany\n6 ފެބްރުއަރީ 20165ކޮމެންޓް\nޖުޑީޝަރީގެ މުވައްޒަފުންގެ މުސާރައާ އިނާޔަތްތައް މުރާޖާ ކުރަނީ\nކުރިއަށް އޮތް ދެއަހަރަށް ކަނޑައަޅާފައިވާ ދިވެހިރާއްޖޭގެ ޝަރުއީ ދާއިރާގެ އެކްޝަން ޕްލޭންގައި ފަނޑިޔާރުންނާއި ކޯޓް ތަކުގެ މުވައްޒަފުންގެ މުސާރައާއި އިނާޔަތްތައް މުރާޖާ ކުރަން ނިންމައިފިއެވެ.\nމި ދިޔަ ޖެނުއަރީ މަހުގެ 24 ވަނަ ދުވަހު ބޭއްވުނު ފަނޑިޔާރުންގެ މަޖިލިހުގެ ބައްދަލުވުމުގައި އެކްޝަން ޕްލޭން ފައިނަލް ކޮށްފައިވާއިރު އެ ޕްލޭންގައި ވަޒީފާގެ ކުރިއެރުމަށް ދެ މިލިއަނަށްވުރެ ގިނަ ރުފިޔާ ހިމަނާފައި ވެއެވެ. އަދި ލިވިން އެލަވެންސަށް 40 މިލިއަނަށްވުރެ ގިނަ ރުފިޔާ ހިމަނާފައި ވެއެވެ.\nޝަރުޢީ ދާއިރާގެ އެކްޝަން ޕްލޭން 2016-2017\nމިއަހަރުގެ ބަޖެޓް ހިސާބުތަކުން ދަށްކާ ގޮތުގައި ޝަރުއީ ދާއިރާގައި 1891 މީހަކު ވަޒީފާ އަދާކުރާއިރު އެމީހުންގެ މުސާރައަށް 333 މިލިއަނަށް ވުރެ ގިނަ ރުފިޔާ ބަޖެޓްގައި ހިމަނާފައި ވެއެވެ.\n2016 ގެ ޖުޑީޝަރީގެ ހަރަދު (ކ-ވ) ރިކަރެންޓް، ކެޕިޓަލް އަދި ޓޯޓަލް--\nދެ އަހަރު ދުވަހަށް ކަނޑައަޅާފައިވާއެކްޝަން ޕްލޭނުގައި، ޝަރުއީ ދާއިރާގެ ތަރައްގީގެ ޕްރޮގްރާމްތަކާއި ހަރަކާތްތައް ފޯކަސް ކުރާނެ މައިގަނޑު ހަތަރު ދާއިރާއެއް ބަޔާން ކޮށްފައި ވެއެވެ.\nއެ ދާއިރާތަކަކީ ރައްޔިތުންނަށް އަދުލުގެ ނިޒާމަށް ފަސޭހައިން ވާސިލު ވެވޭނެ އަދި ފަސޭހައިން އަދުލުއިންސާފުގެ ހައްގު ހޯދޭނެ މަގުފަހި ކޮށްދިނުމަށް ޓަކައި އަޅާނެ ފިޔަވަޅުތަކުގެ ދާއިރާ އާއި ޝަރީއަތް ކޮށް އަދުލުއިންސާފު ގާއިމު ކުރުމުގެ މަސައްކަތް ހަލުވި ކޮށް އެ މަސައްކަތުގެ ފެންވަރު ރަނގަޅު ކުރުމަށް ޓަކައި އަޅާނެ ފިޔަވަޅުތަކުގެ ދާއިރާ އާއި، ޝަރުއީ ދާއިރާ ޖަވާބުދާރީ ކުރުވުމާއި ޝަރުއީ ދާއިރާގެ މިނިވަންކަމާއި ނަޒާހަތްތެރިކަމާއި ޒިންމާދާރުކަން ރައްކާތެރި ކޮށް ކަށަވަރު ކުރުމުގެ ނިޒާމު ހަރުދަނާ ކުރުމަށް ޓަކައި އަޅާނެ ފިޔަވަޅުތަކުގެ ދާއިރާ ވެސް ހިމެނެއެވެ.\nއޭގެ އިތުރުން ޖިނާއީ އަދުލުގެ ނިޒާމުގައި ޝާމިލު ވާ އެކިއެކި މުއައްސަސާތަކުގެ ގުޅުމާއި އެއްބާރުލުން ވަރުގަދަ ކުރުމުގެ ގޮތުން އަޅާނެ ފިޔަވަޅުތަކުގެ ދާއިރާ ހިމަނާފައި ވެއެވެ.\nޝަރުއީ ދާއިރާގެ އެކްޝަން ޕްލޭނުގައި ހިމެނޭ ހަރަކާތްތަކާއި ޕްރޮގްރާމުތައް ކުރިއަށް ގެންދެވޭނީ ދިވެހިރާއްޖޭގެ ސުޕްރީމް ކޯޓުގެ ބެލުމުގެ ދަށުން ކަމަށާއި އެ ހަރަކާތްތަކާއި ޕްރޮގްރާމްތައް ހިންގުމުގައި އިސްވެ ހަރަކާތްތެރި ވާނީ ޑިޕާޓްމަންޓް އޮފް ޖުޑީޝަލް އެޑްމިނިސްޓްރޭޝަނާއި(ޑީޖޭއޭ) ދިވެހިރާއްޖޭގެ ޖުޑީޝަލް އެކަޑަމީން ކަމަށް ޑީޖޭއޭއިން ބުނެއެވެ.\nޑިޕާޓުމަންޓު އޮފް ޖުޑީޝަލް އެޑްމިނިސްޓްރޭޝަން ޑްރަގް ކޯޓް ކްރިމިނަލް ކޯޓް އަދުލުއިންސާފު ހައިކޯޓް ފެމިލީ ކޯޓް ސްޕްރީމް ކޯޓް\nބޮޑުމުސާރަދީގެން ތެދުވެރިވާނެ ނަމަ މިގައުމުގެ ގާޟީން ރަނގަޅުވާނެ. ބުރަކޮށް މަސައްކަތް ކުރާ ސިވިލް ސާރވަންޓުންނަށް މުސާރަ ބޮޑުކުރުން މާ މުހިންމު.\nހެޔޮނުވާނެ ތިކަން ނުކުރައްވާ.\nމުސާރައިގެ ކުރިއެރުމުގެ އެލަވަންސްއަކީ 2013 އޮކްޓޯބަރު މަހުން ފެށިގެން ކޮންމެ އަހަރަކު ދެމުން ގެންދިޔަ އެލަވަންސެއް. ލިވިންގ އެލަވަންސަކީ 2015 ވަނައަހަރުން ފެށިގެން ދެމުން ގެންދާ އެލަވަންސެއް. އިމްޕިމެންޓް ވެފަ ހުރިކަންތައްވެސް ތިމާ ކުރާ ކަމެއް ކަމުގައި ދެއްކުމަކީ އޮޅުވާލުން\nޖޫޑީޝިއަރީގެ މުވައްޒިފުން ފޮނިކޮށްލާފަ، އާހެދުމެއްލެއްވިނަމަވެސް ތިތަންސާފުވާނީ އެއްކޮށްދޮވެ ލަކާއިވަސް ފިލުވުމުން.\nމިދެން އަރަތެއްތަ؟ ކޮބާ އެހެން ސަރުކާރު މުވައްޒަފުންގެ މުސާރަ. މެޖިސްޓްރޭޓް ކޯޓް ތަކަކީ ރަމްޒީ މަގާމުތަކެއް ފަދަ. މައްސަލައެއް ނޯވޭ. ބޮޑު މުސާރަ ނަގައިގެން ހަމަ ތިބެނީ


SunOnline: Story: #Cottage - ep55\n1 އަހަރު4މަސް ކުރިން - 24 ފެބްރުއަރީ 2017 4\nއަމީރާ ފާޚާނާއަށްވަދެފައި ކުޑަކޮށް މޫނުދޮވެލާ ހަދާލައިގެން ނުކުތްއިރު ކޮންމެވެސް ވަރަކަށް ވާރޭވެހެން ފަށައިފިއެވެ. ތެމުނަސް ހެޔޮކަމަށް އޭނަ ދިޔައީ ގެއަށެވެ. އޭނަ ހިތްހަމަޖެހޭނީ ހެނާ ކައިރީ ހިތް ބަންޑުންކޮށްގެންނެވެ. އިތުބާރުކުރެވޭ ކޮންމެވެސް މީހަކާއި މިވާހަކަތައް ހިއްސާނުކޮށް އެންމެ މިނިޓަކަށްވެސް ކެތްނުކުރެވޭނެއެވެ. ކޮޓަރިއަށް ވަންތަނާ ހެނާ ފެނުމުން ގޮސް ހެނާގެ ގައިގާ ބައްދާލުމާއިއެކު ލޮލަށް ކަރުނަ ނައީ ހަމަ ކިރިޔާއެވެ. އެއްޗެކޭ ބުނަން އުޅެނިކޮށް ކޮޓަރީގެ ކުޑަދޮރަށް ހުދު އައްޔެއް އެޅުނުތަން ފެނުމުން އަމީރާއަށް އެދިމާލަށް ބަލައިލެވިއްޖެއެވެ. ކުޑަދޮރަށް ބިޔަ ހިޔަންޏެއް އެޅުމާއިއެކު ދެވަނަ ސިކުންތުކޮޅުގައި ދޮރު އަޑާއަށް ހުޅުވުނެވެ. ވަގުންގެ ފަރާތުން ރައްކާތެރިކަން ކަށަވަރުކުރަން އަޅާފައިވާ ދަގަނޑު ތޭރިތައް ލޫސިއާން ނައްޓާލީ ދާދި ފަސޭހައިންނެވެ.\n"ލެން......" އަމީރާ ދެލޯ ބޮޑުކޮށްލިއެވެ.\n"އެމީ. ވަރަށް އާޖެންޓްކޮށް ވާހަކައެއް ދައްކައިލަންވެގެން. އިންތިޒާރުގައި ހުރެހުރެ ލަސްވެގެން އޮފީހަށްދިޔައިރު އެނގުނީ ގެއަށް އައިކަން..." ލޫސިއާން ތެމިލައިގެންހުރިއިރު މޫނުމަތީގައި ފެންތިކިތައްވިދަމުން ދިޔައީ މުތީތައް ފަދައިންނެވެ. ލޫސިއާންގެ ހާޒިރުގައި އެއްވެސް ވާހަކައެއް ހިއްސާކުރެވެން ނެތްކަން އެނގުމުން އަމީރާ ގަސްތުކުރީ އެތަނުން ދާށެވެ. އޭނަ ލޫސިއާންއާއި ކުރަންވީ ސުވާލުތައް މަދެއްނޫނެވެ.\n"ހެނާ. ފަހުން އަންނާނަން އިނގޭ. ލެން އެބުނަނީނު އާޖެންޓް ކަމެއްގައޭ....." އަމީރާ ހެނާގެ ބޮލުގައި ފިރުމާލާފައި އަވަސްވެގެން ނުކުންނާން ދިޔުމުން ހެނާ އެނބުރި ބަލައިލުމުން ފެނުނީ ލޫސިއާންގެ ކުޅަދާނަކަމެވެ. އެހާ ހަލުވިކޮށް އޭނަ ކުޑަދޮރުގެ ތޭރިތައް އެހުރިގޮތަށް ޖަހާފައި ދޮރުވެސް ލައްޕައިލަނީއެވެ. ހެނާ ބަލައިލުމުން އެއްލޯ މަރައިލީ ލާނެތްގޮތަކަށެވެ. ހެނާގެ ތުންފަތް މައްޗަށް ކުޑަހިނިތުންވުމެއް ވެރިވިއެވެ. ކޮންމެވެސް ސަބަބަކާހުރެ އޭނަގެ ހިތުން ލޫސިއާންއަށް ބޭބެއެއްގެ މަގާމުދެވިއްޖެއެވެ. އާރާއި ބާރުލިބިފައި ހުރުމާއިއެކުވެސް ދުވަހަކުވެސް މި ނުލަފާ އިންސާނުން ފަދައިން އޭނައާއި ދިމާލަށް އެހެން ނަޒަރަކުން ބަލާފައެއްވެސް ނުވެއެވެ. ހިތުގައި ގަދަރު ދެވުނީ އެހެންވެއެވެ.\nލޫސިއާންއާއި އަމީރާ އެކީގައި ހިގާފައި ކަހަލަގޮތަކަށް ގޮސް ކޮޓެޖްގެ މައިދޮރުން އެތެރެއަށް ވަންއިރުވެސް އަނގަޔަކުން ނުބުނެއެވެ. އަމީރާހުރީ ހީކަރުވައިގެން ހަލާކުވާވަރުވެފައެވެ. ކޮޓަރިއަށް ވަންގޮތަށް އޭނަ ތެތް އެއްޗެހި ބަދަލުކުރުމަށްފަހު ނުކުތްއިރު ލޫސިއާން ހޫނު ޗޮކްލެޓް ގެނެސްފައި ހުއްޓެވެ. އޭރުވެސް ވާރޭގެ ހިތްގައިމު އަޑު އެއް ރާގަކަށް ފަޒާގައި ނާނާ އަޅުވާލާފައިވިއެވެ. އޭސީ އަދި ވާރޭގެ ފިނިކަން އެއްވެފައިވާއިރު ތަނުގައި ހިފާފައި ހުރީ މަލެއްގެ މީރުވަހެވެ. އަރާމުކަމުގެ އިންތިހާއެވެ.\n"ބޯހިތެއް ނެތް..." އަމީރާ ބޭނުންވިޔަސް ހިތާއި ދެކޮޅަށް ބުނެލިއެވެ.\n"ބޭބީ ދޮގުހެދިޔަސް ހިތުގައިވާ ހާ އެއްޗެއް އެނގޭ...." ލޫސިއާން އެތަށި އަމީރާގެ ތުނބުގައި ޖެއްސިއެވެ. ލޫސިއާން ގޮތްދޫނުކުރާނެކަން އެނގޭތީ އެތަށި ހިފައިގެންގޮސް ކައުޗްގައި އިށީދެ ލަސްލަހުން ބޯންފެށިއެވެ.\n"ލެން. އާޖެންޓްވެގެން ކޮންވާހަކައެއް ބުނަން ގެނައީ....." އަމީރާ އެހިއެވެ.\n"އެނގެއެއްނު. ހެނާ ކައިރީ އަހަރެމެންގެ އާއިލީ ވާހަކަދައްކައިގެން ނުވާނެކަން. މިހާރުވެސް އެކުއްޖާ އުޅެނީ އެހާ ސްޓްރެސްގައި އެހެން ހުއްޓާ ގޮސް ފާޑުފާޑުގެ ވާހަކަ ދެއްކީމަ ހެޑޭކް އިތުރުވުން ނޫންކަމެއްނުވާނެ އެކުއްޖާއަށް ކެތްނުވެއްޖެއްޔާ ؟ ޝީ ލަވްސް ޔޫ އެލޮޓް ދޯ. އެހެންވީމަ ހެނާއަށްވެސް އުފަލުގައި އުޅެވުނަދީބަލަ ބޭބީ. އަހަރެމެންގެ ފެމިލީ ތެރޭގައި ހިނގާ ގިނަކަންތައްތައް އަދިވެސް ނަގައިނުގަނެވެއެއްނު. ގިނަކަންތައް ތައް އަދި ލޮލަށް ފެންނަގޮތަކަށް ނޫން އޮންނަނީ. ސަބަބަކީ ޖިންނިންގެ ދުނިޔޭގައި ލޮލަށް ފެންނަ ކޮންމެ މަންޒަރެއް ހަގީގަތަކަށް ނުވާނެތީ. މިބުނާ އެއްޗެއް އަދި އެމީއަށް ނުވިސްނި ހިގައިދާނެ. ސަބަބަކީ އިންސާނާގެ ސިކުނޑި މަސައްކަތްކުރާލެއް ހަނިވީމަ. މިސާލަކަށް ގިނަމީހުން ގަބޫލެއްވެސް ނުކުރޭ ދޯ ޖިންނިން އުޅޭކަމަށާއި ޖިންނިންނަށް އިންސާނާގެ ލެޔާއިއެކުވެ އެމީހުންގެ ހަށިތަކުގައި އުޅުމުގެ ކުޅަދާނަކަން ލިބިގެންވާކަމަށް. ލޮލަށް ނުފެންނަ އެއްޗެހި އުޅޭކަމަށް ގަބޫލުނުކުރާ ބަޔަކަށް އަދި އެއަށްވުރެ ކޮމްޕްލިކޭޓެޑް ކަންތައް ވިސްނައިގަންނަން އުދަގޫވާނެ. ވިލްބީ ބެކް............." ލޫސިއާން އެބައަންނަމޭ ކިޔާފައި ނުކުތެވެ. ލޫސިއާންގެ ވާހަކަ ހުރިގޮތުން އަމީރާއަށް އޮޅިއްޖެއެވެ. ހަގީގަތުގައިވެސް އޭނަގެ ސިކުނޑީގައި ދުރަށް ވިސްނާނެ ބާރު ހުސްވެފައިވާ ކަހަލައެވެ. އަމީރާ ޚިޔާލެއްގައި އިންދެފައި ޓީވީ ހުޅުވާލައިފިއެވެ. އިރުކޮޅެއްފަހުން ލޫސިއާން އެނބުރިއައިއިރު އަމީރާ ޓީވީއަށް ގެއްލިފައި އިންތަން ފެނުމުން އަމީރާގެ ބޮލުގައި ފިރުމައިލިއެވެ. ދުރުގައި ފޯނެއްގައި ހުރިއިރުވެސް އެ ދެލޯ ހުއްޓިފައިވަނީ އަމީރާއަށެވެ. އެލޮލުން ފެނުނީ ލޯތްބެވެ. ފޯނު ނިންމާލާފައި އެނދުމައްޗަށް އެއްލާލުމުން އަމީރާއަށް ބަލައިލެވުނެވެ.\n"ބޭބީ ކަމަކާއި ހިތްހަމަނުޖެހިފައި ދޯ. ތިހެން ނީދެބަލަ. ހިތުގައިވާ އެއްޗެއް ބުނީމަ އެނގޭނީވެސް. ބޭނުމެއްނޫންތަ ބުނާކަށް؟ ޝެއަރކުރަން؟ " ލޫސިއާން އަމީރާގެ ކައިރީގައި އިށީދެފައި ގަޔާއި ކައިރިކޮށްލުމުން ދުރުވާހިތެއްނުވިއެވެ. ލޫސިއާންގެ ހަށިގަނޑުގެ ހޫނުކަމުން ހީފިލިއެވެ. އެބާރުގަދަ އަތުގެ ހިމާޔަތުގައި ހުންނަން ހިތް ނޭދޭންވީ ސަބަބެއްނެތެވެ. ދެރައީ ލޫސިއާން އޭނައާއި ދޭތެރޭގައި ކަންތައްކުރާ ނިކަމެތިގޮތުންނެވެ.\n"ހުރިހާކަމެއް ފޮރުވާތީ. އެންމެ ކުޑަވެގެން ލިބުނު ޖިންނި ކުއްޖާގެ ހަގީގަތްވެސް ބުނާކަށް ލެން ބޭނުމެއްނުވި. އެކުއްޖާ ބަލިކަމަށް ބުނެ ދޮގުހެދީ ކީއްވެކަމެއްވެސް ނޭގުނު....." އަމީރާ ހިތްހަމަނުޖެހިފައިވާ ރާގެއްގައި ބުނެލިއެވެ. އަމީރާގެ އެވާހަކައަށް ރައްދުދޭން ލޫސިއާން އުޅެނިކޮށް އަމީރާއަށް ހަޅޭއްލަވައިގަނެވުނީ ސީލިން ފަޅާލާފައި ކަހަލަގޮތަށް ތިރިއަށް ވެއްޓިގެން އައި ކުޑަ މަޚުލޫގުފެނިފައެވެ. ގަތްބިރުން އަނބުރައިގަންނަގޮތްވިއެވެ. ލޫސިއާންގެ ގައިގާ ހިފައިގަތްތަނާ އަދި އެކުޑަ އެތިވެސް އައިސް ލޫސިއާންގެ އުނގަށް އަރައިފިއެވެ. އަމީރާ ބިރުވެރިކަމާއި ފަކުރުން ފުރިފައިވި ނަޒަރަކުން ބަލާލާފައި ދުރަށް ޖެހިގަތީ އެކުއްޖާއާއި ގާތްވާންވެސް ހިތް ނޭދޭތީއެވެ. ލޫސިއާން އެކުއްޖާ ގެނެސް މޭގައި ޖައްސާބާރުކޮށްލަމުން އެދެލިކޮޅެއްފަދަ މޫނުގައި ބޮސްދެމުން ފިރުމަމުން ދިޔަތަން ބަލަން އަމީތާ އާގަމަވެފައި ހުއްޓެވެ. އެ ކުއްޖާގެ ކޮލާއި ލޮލާއި ތުންފަތުގައިވެސް ބޮސްދިނެވެ. އިސްތަށިގަނޑުގައިވެސްމެއެވެ. ބައްޕައަކާއި ދަރިއެއްގެ ކުލުނު ދައްކުވާދިން ހިތްގައިމު ވަގުތުކޮޅެކެވެ. ނަމަވެސް އަމީރާ ހުރީ އެލޯބި ނަގައިގަންނަން އުދަގޫވެފައެވެ.\n"އެމީ ތިއުޅޭ ފާޑުން ހައިރާންވެއްޖެ. އަހަރެމެންގެ ދަރިފުޅުގެ ސިފަ ހުތުރުވިއޭ ކިޔާފައި ލޯބިން މަހުރޫމް ކުރަންޖެހޭތަ؟ އެމީގެ ބަނޑުން ވިހާފައި ހުރި ދަރިއެއް މިވެސް. ކީއްވެ އެއްވެސް ފީލިންގްސްއެއްވެސް ނެތީ؟ ހީޒް އަވަރ ސަން. މަންމަގެ ލޯބިވެސް ބޭނުންވާނެ. އެހެންނޫނީ ކިހާދެރަވާނެ. މިބޭބީގެ ނަންވެސް އެނގެން ބޭނުމެއްނޫންތަ؟ މިއީ ޖާދިން.......އަހަރެމެންގެ ޖާން...ދޯ ޑެޑީގެ ސްވީޓްހާޓް.............." ލޫސިއާން ދަރިފުޅުގެ ބުރަކަށީގައި ފިރުމަމުން އަމީރާއާއި ވާހަކަދެއްކިއިރު އަމީރާގެ ހިތަށްވެސް އެވަގުތު އެހެން ކަހަލަ އިހުސާސްތަކެއް ކުރެވުނެވެ. ލޫސިއާންގެ އެ ލޯބި ފެނުމުން ވަގުތުން ހިތް ބަދަލުވާން އުޅުނެވެ. ތެދެކެވެ. އެއީ އޭނައާއި ލޫސިއާންގެ ލޯބީގެ ނިޝާނެވެ. ކިތަންމެ ނުބައި ސިފައެއްގައި އޮތަސް ޖިންނިއަކަށްވިޔަސް އެދެމަފިރިންގެ ދަރިފުޅެވެ. އިންސާނަކަށް ނުވީތީ ނޫނީ ލޫސިއާންގެ ސިފައިގާ ނެތުމަކީ އެކުއްޖާގެ ކުށެއް ނޫނެވެ. އަމީރާގެ ހިތް ބަދަލުވާން އުޅުނަސް އެހާ ފަސޭހައިން އެކަން އަންގާކަށް ނޫޅުނީ އެވަގުތު ކުޑަކުއްޖާ ބަލާލާފައި ނުލަފާ ފާޑަކަށް ހޭންފެށުމުންނެވެ. ހީވީ އަމީރާގެ ސިކުނޑީގައިވާ އެއްޗެއް ފަހުމްވީހެންނެވެ. އޭނަ އަވަހަށް ކޮޓަރިން ބޭރަށް ނުކުތެވެ. ރަތްއަލިން ފެންވެރިފައިވާ އެގޭގެ ކޮންމެތާކުން ފެންނަ ހިޔަނިތަކާއި ސޫރަތައްވެސް މިރޭ އަމީރާގެ ހިތް އިތުރަށް ސިއްސުވާލިއެވެ.\nއަމީރާ ގަސްތުކުރީ މާމައާއި ވާހަކަދައްކާލަން އެކޮޓަރިއަށް ގޮސްލާށެވެ. މާމަގެ އެދުގައި އިށީދެ ދުފާލަން އިންއިރު މާމަ ކުރީގެ ވާހަކަތައް ކިޔާދިނެވެ. މާޒީ ހިއްސާކުރިއެވެ. މާމަގެ މާޒީވެސް ހާދަ ޝައުގުވެރިއެވެ. އެގޭގައި ގެންގުޅުނު އާރިސްއަށް ވީގޮތް ކިޔައިދިނުމުން އަމީރާއަށް އަސަރުކުރިއެވެ. ވީއިރު އަދިވެސް އާރިސް އޮންނާނީ ފުޅިއަކަށް ލާފައި ކަނޑުގައި ހެއްޔެވެ؟ ފަހަރެއްގައި ކޮންމެވެސް ދުވަހަކު އެފުޅި އެއްގަމަށް ލައްގައިގެން އަންހެންކުއްޖަކު އާރިސް ފުޅިން ނެރެފިއްޔާ އާލޯބީގެ ވާހަކައެއް އުފަންވާނެއެވެ. މާމަ ނާޒިމްގެ ވާހަކަތައްވެސް ކިޔައިދިނެވެ. މާމަ ބުނިގޮތުން ރަފައެލްގެ ބައްޕަ ނާޒިމްއަކީ ވަރަށް މާތް އިންސާނެކެވެ. ނަމަވެސް ނަބީލާގެ ހަޔާތަށް ޖިންނި ބައިވެރިޔަކު އަންނަން ހުރިކަމުން އެކަންތައް އެއްވެސް މީހަކަށް ބަދަލުނުކުރެވުނީއެވެ. ސަބަބަކީ ނަބީލާގެ ބައްޕަ ސިހުރުވެރިޔަކަށް ވީކަމެވެ. އަމީރާ އެތާ އިންދާ ރަފައެލްވެސް މާމަގެ ހާލުދެކެން އެކޮޓަރިއަށް އައެވެ. އަމީރާއާއި ދެމީހުންގެ ހަތަރުކަޅި ބައްދަލުވީ ވަގުތު އަމީރާގެ ހިތަށް ނުބައިގޮތެއްވިއެވެ. ލަދެއްވެސް ނުގަންނަ މީހެކެވެ. އަދި އަމީރާއަށް ހާދަ ރީތިކޮށް ހީލައިފިއެވެ. މާތްގޮތެއް ހުއްޓެވެ. ވަގުތުން ތެދުވެ ރަފައެލްގެ މޫނުމަތީގައި ޖެހުނު އެންމެ ބާރަކަށް ޖެހުމަށް ހިތް އެދުނެވެ. ނަމަވެސް މާމަގެ ނާޒުކް ހިތަށް ދަތިވެދާނެއެވެ. އެހެންވެ ތުންފަތުގައި ދަތްއަޅާލަމުން އިސްޖަހައިލީއެވެ.\n"މާމަގެ ބީޕީ ޗެކްކޮށްލަން މިއައީ. އިރުކޮޅަކުން މެއިޑް އަންނާނެ ކިރުތަށި ހިފައިގެން..ވަރަށް އުފާވެއްޖެ މިރޭ. ސަބަބަކީ........" ރަފައެލް އަލަމާރި ހުޅުވާލާފައި މާމައަށް ޚާއްސަކޮށްފައިވާ ބީޕީ އެޕެރޭޓާސްނެގިއެވެ. ރަގަޅު މާމަދަރިއެކެވެ. އަދި ޑޮކްޓަރަކަށްވިކަމީ މާމަގެ ނަސީބެވެ. އެވަގުތުވެސް އޮޅިގެންނަމަވެސް ރަފައެލްއަށް އަމީރާއާއި ހަތަރުކަޅިހަމަކޮށްލެވުނެވެ.\n"އިޑިއަޓް. ލަދެއް ހަޔާތެއްވެސް ނެތް މީހާގަނޑެއް......." އަމީރާ ހިތާހިތުން އަނދައިގަތެވެ. ރަފައެލް ނުސީދާކޮށް ނަމަވެސް އެބުނީ އޭނަ ހަވީރު ހިންގި ނުބައި އަމަލުގެ ސަބަބުން އުފާވި ވާހަކަހެއްޔެވެ؟ އަމީރާ ވަގުތުން އެނދުން ތެދުވުގެން ދާން ހިނގައިގަންނަމުން މާމައަށް ހިނިތުންވެލީވެސް ގަދަކަމުންނެވެ.\n"ގުޑްނައިޓް މާމާ....." އަމީރާ ބާރުބާރަށް ހިނގާފައިގޮސް ދޮރުޖެހިލެއް ބާރުކަމުން ރަފައެލްވެސް ހައިރާންވެފައި ކަހަލަގޮތަކަށް ބަލައިލިއެވެ. އަމީރާ ބޭރަށް ނުކުމެފާ ރަފައެލްއާއި ދޭތެރޭގައި އެހާ އިހުތިރާމް ކުޑަވާފަދަ ގޮތަކަށް ކަންތައް ކުރެވުނީތީ އަމިއްލަ ނަފުސް ކުށްވެރިކުރިއެވެ. ނަމަވެސް ހަވީރުގެ ހާދިސާ ލޮލުގެ ކުރިމަތީގައި ނިއުޅެން ފެށުމުން އޭނަ ކަންތައްކުރީ ރަގަޅަށްކަމަށް ނިންމިއެވެ. އެވަރުމީހަކާއި ބަލާއިރު އަދި ހައްގު އަދަބަކާއި ކައިރިއަކަށްވެސް ކަމެއްކުރެވުނީއެއް ނޫނެވެ. ނަމަވެސް ބައެއްފަހަރު ރަފައެލްގެ ކުރިމައްޗަށް އެރުމުން އެހުންނަ މާތްކަމާއި ޝަޚުސިއްޔަތުގެ ވަރުގަދަކަމުން އިހުތިރާމްކުރަން މަޖުބޫރުވާފަދަ ގޮތެއްވެސް ހުރެއެވެ.\nލޫސިއާންގެ ކޮޓަރިއާއި އަރާ ހަމަވާއިރަށް ކުއްލިއަކަށް ދޮރުހުޅުވުނެވެ. ނުފެންނަ ގާޑަކު އެތާގައިވެސް ހުންނަނީނޫން ކަމެއްވެސް ނޭގެއެވެ. ކޮޓެޖުން ފެންނަ އެފަދަ ކަންތައްތަކުން ކުޑަކޮށް ފޮނިވެވުނު ޒަމާނެއްވެސް އައެވެ. މިހާރު އަނެއްކާ ހިތުގައި ބިރުވެރިކަން އަށަގަންނަން ފަށައިފިއެވެ. ކޮޓަރިއަށްވަންއިރު ލޫސިއާން ހުރީ އަދިވެސް ދަރިފުޅު އުރާލައިގެންނެވެ. ކޮނޑުމަތީގައި ކުއްޖާ ބާއްވާލައިގެން ހުރިއިރު ބޮކީގެ އަލި އަދިވެސް ބޮޑަށް ފަނޑުކޮށްލާފައި އޮތުމުން ލޯ ހޭނެން އިރުކޮޅެއްނެގިއެވެ. ރަގަޅަށް ވިސްނައިލެވުނުއިރު ކޮނޑުމަތީގައި އޮތް ކުއްޖާގެ ވަރުގަދަ ފަންއިސްތަށިގަނޑު ދިގުކަމާއިއެކު އެކުއްޖާ އޮތީ ރަތް ޓީޝާޓެއްލައްވާފައެވެ.\n"އެމީ. ބޭބީ ނަގާބަލަ....." ލޫސިއާން ކައިރިއަށް ޖެހިލިއެވެ. ޔަގީނެވެ. މިހާރު އެބިރުވެރި ސޫރައިގެ ކުޑަކުއްޖާގެ ސިފައެއޮތީ ކޮންމެވެސް ގޮތަކަށް ބަދަލުކޮށްފައެވެ. ލޫސިއާންމެން އެކަމަށް ކުޅަދާނަވާނެއެވެ. ލޫސިއާން އެކުއްޖާ ގަޔާއި ވަކިކޮށްލިތަނުން ކުއްލިއަކަށް އަމީރާ އެކުއްޖާ ކޮށްޕާލީ ދެއަތުގައި ހުރި ހުރިހާ ބާރެއްލާފައެވެ.\n"އަހަރެން ބޭނުމެއްނޫން. ތިކުއްޖާ މިތަނުންގެންދޭ..." އަމީރާ ހަޅޭއްލަވައިގަތެވެ. ލޫސިއާންގެ ހުޝިޔާރުކަމުން ނޫންނަމަ އެކުޑަކުއްޖާ ބިންމަތީގައިޖެހުނީހެވެ. ލޫސިއާން ގުދުވިގޮތަށް އެދަރިފުޅު އަތްމައްޗަށް ނެގިއިރު މޫނަށް ބަލާލާފައި އަމީރާއަށްވެސް ކުޑަ ސިހުމެއްލިބުނެވެ. މޫނުމަތި މައުސޫމްކަމުން ފުރިފައިވާ ރީތި ފިރިހެންކުއްޖެކެވެ. އަމީރާހެދިގޮތުންކަމަށްވެސް ވެދާނެއެވެ. ކުއްލިއަކަށް އެކުއްޖާ ތުންފިތާފައި ރޯންފެށުމުން ލޫސިއާން ދަރިފުޅު މޭގައި ޖައްސައިލީ ނިކަން ލޯބިންނެވެ.\n"ލެން. ތީ ކާކުގެ ކުއްޖެއްތަ؟ "އަމީރާއަށް އަހާލެވުނެވެ.\n"އެމީގެ ދަރިފުޅު...." ލޫސިއާން ހުރީ ނިކަން ހަމަޖެހިލާފައެވެ.\n"އާން މިއީ އަހަރެމެންގެ ދަރިފުޅު ޖުއާން. ބުނީމެއްނު ބޭބީ ބަލިވާހަކަ. އެހެންވެ ކާފަ ކައިރީ އޮވެފައި ބޭބީ މިއައީ. އެކަމަކު މަންމި ކިހާގޯސް. ކިރިޔާއެއްނު މި ފުށްގަނޑު މަރައިނުލީ...." ލޫސިއާންގެ ތުންފަތަށް ވެރިވީ ލާނެތްކަމުން ފުރިފައިވާ ހިނިތުންވުމެކެވެ. ލޫސިއާންގެ މޫނުމަތިންވެސް އެ "ނުލަފާ" ކަން ކެނޑި ވަރަށް މަޑުވިއެވެ. ހީލާއިރު އެހެން މީހަކަށް މުޅިން ސިފަތައްވެސް ބަދަލުވާހާ ހިތްގައިމެވެ. ކަޅި އަޅާލައިގެން ބުމަ ގޮށްޖަހާލައިގެން ހުންނަ ލޫސިއާން މުޅިންހެން ބަދަލުވަނީ އެކަނި އެހިނިތުންވުމުންނެވެ.\n"ވަރަށް ކޮންފިއުސްވެފައިދޯ ބޭބީ ތިހިރީ. އޯކޭ މިހާރު ހަގީގަތް ބުނުމުގެ ވަގުތު މިޖެހުނީ. ކެން ޔޫ ފީޑް ހިމް. ހާދަވަރަކަށޭ މިރޮނީ....." ލޫސިއާން ދެރަވިއެވެ.\n"ނޯ......." އަމީރާއަށް ބުނެވުނެވެ.\n"ޑޭމިޓް އެމީ. ވަޓްސް ރޯންގް ވިދް ޔޫ. ޖިންނި ކުއްޖެއްގެ ސިފައިގަ ނެތަސް އެމީ ގަބޫލުނުކުރާނީތަ؟ އަހަރެމެންގެ ދަރިންނާއިމެދު އެމީ ތިގެންގުޅޭ އުސޫލް އަހަންނަށްވެސް ވިސްނޭ ގޮތެއްނެތް. މިދަރިފުޅު މިއޮތީ އިންސާނެއްގެ ސިފައިގާ. އެމީގެ ދަރިފުޅޭ ކިޔާފައި އެހެންމީހެއްގެ ދަރިއެއް ގެނެސް އަހަރެން ދައްކަންވީ ސަބަބެއްނެތް. އެމީ ޕްލީޒް ތި ބޮޑާހޭކުން ހުއްޓާލާފައި ބުނާގޮތަށް ހަދާ. އެހާވަރަށް ރޮއްވާލާފައި އަދި ދެކެން ހުންނައިރު މަންމައެއްގެ ހިތަށް ކުޅަދާނަވާތީވެސް ހައިރާންވެއްޖެ. ތީ ކޮންކަހަލަ މަންމައެއްތަ...." ލޫސިއާން ލޯ ހަނިކޮށްލާފައި ވާހަކަދައްކަން ފެށުމުން އަމީރާގެ ހިތަށް އަސަރުކުރިއެވެ. ނަމަވެސް ލޫސިއާން އަދިވެސް ހަގީގަތް ފާޅެއްނުކުރެއެވެ. މިކުއްޖާ ހާދަ ތަފާތެވެ. އިންސާނީ ތުއްތުކުއްޖެއްގެ ސިފަތަކެވެ. ތަފާތުވަނީ އެކަނި ވަރުގަދަ އިސްތަށިގަނޑެވެ. އެހާ ތުއްތުކުއްޖެއްގެ އެއޮތް ދިގު އިސްތަށިގަނޑުގެ ރީތިކަމުން އެސްފީނާއެޅޭ ވަރުވިއެވެ. އެކަމަކު އަމީރާގެ ދަރިފުޅަކީ ލޫސިއާންފަދައިން ދެސިފައެއްގެ ވެރިއަކީހެއްޔެވެ؟ އޭނަގެ ދެލޮލަށް ކަރުނަ ޖަމާވާންފެށިއެވެ.\n"ބޭބީ ނުރޮއި......." ދެވަނަ ސިކުންތުކޮޅުގައި ލޫސިއާން އަމީރާ ގެނެސް މޭގައި ޖައްސާ ބާރުކޮށްލީ އެއްއަތުން ދަރިފުޅުގެ ގައިގާ ހިފަހައްޓާލައިގެން ހުރެއެވެ. އޭރުވެސް އެކުއްޖާގެ ރުއިމުގެ އަޑު މުޅިހިސާބުގައި ހިފާލާފައިވާތީ ނަބީލާއާއި މިހުރީޒްވެސް އެތަނަށް އައިސް ސުވާލުކުރިއެވެ. ލޫސިއާން ބުނީ އާ ތަނަކަށްވުމުން އަދި ނުހޭނެނީ ކަމުގައެވެ. މިހުރީޒްމެން އެކުއްޖާ މަސަލަސްކުރަން އުޅެގަތެވެ. އިރުކޮޅަކުން ހުއްޓާލުމުން ދީފައި އެމީހުން ނުކުތެވެ. ލޫސިއާންގެ ދަރިފުޅު އިނގިލި ބޯން ފެށުމުން ލޯބިކަމުން އަމީރާއަށް ބަލަން އިނދެވުނެވެ. ކުޝަން މޭގައި ޖައްސާ ބާރުކޮށްލައިގެން އިންއިރު އެތައް ޚިޔާލުތައް އުދަގޫކުރަމުންދިޔައެވެ. އެދަރިފުޅު އޭނަ އިމްތިހާނުކުރީހެއްޔެވެ؟ ސިފަ ބަދަލުކުރުމުގެ ކުޅަދާނަކަން ލިބިފައިވާތީ އެކުއްޖާ ހުތުރު ސިފައެއްގައި އައިސް އޭނައަށް ގޯނާކުރީހެއްޔެވެ؟ މިއީ އެކުއްޖާގެ އަސްލު ސޫރަބާވައެވެ. މިވަގުތު ލޯބިންގޮސް އުރާލާފައި ގާތުން ދީފިއްޔާ އެއީ އިންސާފެއްވެސް ނޫނެވެ. ނޫނީ ލޫސިއާން ގަސްތުގައި ކުރިކަމެއްބާވައެވެ. ލޫސިއާން ހާދަ ގޯހެވެ.\nލޫސިއާން ދެތިންފަހަރު ބުނުމުން އެންމެފަހުން އަމީރާ ޕަމްޕްކޮށްފައި ބުއްފުޅި ދިއްކޮށްލުމުން އެކުއްޖާއަށް ފުޅިދޭންފެށުމާއިއެކު މަޑުމަޑުންގޮސް އެކުއްޖާއަށް ނިދިއްޖެއެވެ. ތަންމަތީގައި ބާއްވާފައި ރީތިކޮށް ރަޖާއަޅާދިނުމަށްފަހު އޭސީވެސް މަޑުކޮށްލީ ދަރިފުޅަށްޓަކާ ބާވައޭ އަމީރާގެ ހިތަށްއެރިއެވެ.\n"އެމީ. އަހަރެން އެމީ ޓެސްޓްކުރަން ކުރިކަމެއްނޫން..އައިމް ސޮރީ ބޭބީ. އަހަރެން ހުރީ ބޭބީ އޯކޭވަންދެން އެމީ ކައިރި ހަގީގަތް ނުބުނަންވެގެން....." ލޫސިއާން އަމީރާ ގެނެސް އުނގުގައި ބޭންދިއެވެ.\n"ޕްލީޒް އިތުރަށް ނުތަޅުވާ ވެގެން އުޅޭގޮތް ކިޔާދީބަލަ. ނޫނީ ބޯ ހަލާކުވެދާނެ......." އަމީރާ ވަރުބަލިގޮތަކަށް ލޫސިއާންގެ ތަނަވަސް މޭމައްޗަށް ހަށިގަނޑުގެ ހުރިހާ ބާރެއް ދޫކޮށްލިއެވެ. ލޫސިއާންގެ ވާހަކަތައް އަޑުއަހަން އިންއިރު އަމީރާއަށް ކޮށްފައިވާ ފުންއަސަރުތަކާއި ލިބުނު ޝޮކްގެ އޭނަގެ ދެލޮލުން ފާޅުވާންހުއްޓެވެ. ލޫސިއާން ހާމަކުރިގޮތުން އަމީރާ ވިހެއީ ދެފިރިހެންކުދިންނެވެ. ބަނޑުގައި އޮތްއިރުވެސް ޖާދިން ވަރުގަދަވެފައި ޖިންނި އެތައް ސިފަތަކެއް ހުރުމުން ކޮއްކޮ ޖުއާންއަށް އުދަގޫކޮށް ގޯނާކުރަންފެށިއެވެ. ތަޅާފޮޅާ އެކުއްޖާ މަރުވާވަރުކުރިއެވެ. އުފަންވިއިރު މަރުނުވެ ކިރިޔާ އޮތްކަމެވެ. ނޭވާވެސްނުލައެވެ. އެތައްވަރަކަށް ބޭސްކޮށްގެން އެތައް މަސައްކަތުން ކުއްޖާގެ ފުރާނަ ސަލާމަތްކުރެވުނީ ހަމަކިރިޔާއެވެ. އެކުއްޖާގެ ބާރުތައް އަދި މުޅިން ނުލިބެނީއެވެ. ނަމަވެސް ޖާދިންއަށް ހެއްދެވިފަރާތުން ދެއްވާފައިވަނީ އާދަޔާ ޚިލާފުބާރެކެވެ. އެހާ ކުޑައިރުވެސް އެކުއްޖާއަށް ސިފަބަދަލުކުރުމުގެ ކުޅަދާނަކަން ލިބިފައި އެހާ ހަލުތްވެވެ. އެހާ ބާރުގަދައެވެ. ވަރުގަދަ ޖިންނިންވެސް އޭނަދެކެ ޖެހިލުންވާގޮތްވެއެވެ. ކާފަމެން ބުނާގޮތުން ޖާދިން ޒުވާންވާއިރަށް ޖިންނީން ބާރުގަދަ ރަސްކަލަކަށްވާނެއެވެ. އެއްމާބަނޑު ދެބެން ތަފާތުކަމާއިއެކު މިހާރުއްސުރެ އެއޮތް ދުޝްމަންކަމުން އަދި ބޮޑުވެގެން ދެބެން ހަދާނެގޮތެއްވެސް އެނގެނީއެއް ނޫނެވެ. ޖާދިންގެ ފަރާތުން ޖުއާން ސަލާމަތްކުރަންވެގެން އެކުއްޖާ ކާފަމެން ގެންގޮސް ރައްކާތެރިކޮށްގެން ގެންގުޅުނީއެވެ. ބާރުގަދަވެފައި ހުނަރުތައް ދެއްވާފައިވިޔަސް ޖާދިންގެ ސިކުނޑި ޅައެވެ. އަދި ހެޔޮނުބައިވަކިކުރާކަށް ނޭގެއެވެ. ކޮއްކޮ މަރާލާކަށް އެކުއްޖާ ފަހެއްނުޖެހޭނެއެވެ. އަމިއްލަ އާއިލާ މަރާލަންވެސް ޖާދިންއަށް މާބޮޑުކަމަކަށް ނުވާނެއެވެ. ނަމަވެސް ލޫސިއާންއަށް ޔަގީންވީ ޖާދިން އަމީރާއަށް ކިތަންމެ އުދަގޫކުރިޔަސް އަމީރާދެކެ ލޯބިވާކަމެވެ. މަންމައަށް އެކުއްޖާވެސް ބޭނުންވާކަމެވެ. ކިރުބުއިމުން އެގުޅުން ހައްތަހާ ވަރުގަދަވާނެއެވެ. ދުރުމީހަކު ކިރުމަޔަކަށްވިޔަސް ގުޅުން އޮންނަނީ އެހެންވީމައެވެ.\nއަމީރާއޮތީ އެވާހަކަތައްއަހަން އަޖައިބުވެފައެވެ.\n"އެމީ. ހަގީގަތަކީ ޖާދިންއާއި ޖުއާން އެއްވެސް ތަފާތެއްނެތްކަން. އައިޑެންޓިކަލް ޓްވިންސްއިން. އަދި ޖުއާންއަކަށް އޭނަގެ ބާރު ބޭނުންކުރާކަށް ނޭގޭ، އެކަމަކު އޭނަވެސް އަދި ޖާދިން އުދަގޫކުރަންޏާ އަމިއްލަ ނަފުސް ސަލާމަތްކުރަން އެނގޭނެ. މިހާރު އަހަރެމެން ޖުއާން ރަގަޅަށް ބަލަން ޖެހެނީ. އަމިއްލަ ބޭބެގެ ފަރާތުން ލިބިދާނެ ނުރައްކަލަކުން ޕްރޮޓެކްޓްކޮށްދޭން ޖެހެނީ........" ލޫސިއާން އަމީރާއަށް ހުރިހާ ވާހަކައެއް ކިޔައިދީ ނިމުނުއިރު އަމީރާއަށް ރަގަޅަށްވެސް ރޮވިއްޖެއެވެ.\n"އެމީ. އަހަންނަށް ކަމެއް ކޮށްދީފާނަންތަ؟ ޖާދިންއަށް އޭނަ ތަފާތުކުރާކަން އެނގިއްޖެއްޔާ އަދި ވަކިން ބޮޑަށް ޖުއާންއަށް އަނިޔާކުރާނެ. ވީމަ ދެކުދިންނަށް އެއްވަރަކަށް ލޯތްބާއި އަޅާލުން ދީ. ބޭބީ......." ލޫސިއާން އަމީރާގެ ކޯތާފަތްމަތިން ދެމެމުން ދިޔަ ކަރުނަތައް ފޮހެލަދިނީ ނިކަން ލޯބިންނެވެ.\n"ކުރިން ނުބުނީ ކީއްވެތަ ލެން..." އަމީރާ ޝަކުވާކުރިއެވެ.\n"މިބުނީނު. ކުރިން ބޭބީ އެހާ ބަލިކަން އެނގުނީމަ އެމީ ކިހާ ދެރަވާނެ. ޖުއާން ކިރިޔާ މިދުނިޔެއަށް އަލުން އައިކަން....." ލޫސިއާންގެ ޖުމްލައިން އަމީރާ ކަރުނައިގެ ތެރެއިންވެސް ހީލައިފިއެވެ. އެއީ ކިހާވަރެއްގެ ހަގީގަތެއްކަން އޭނައަށް ގަބޫލުކުރެވިއްޖެއެވެ. ދެރައީ އެންމެ ކަމަކާއިއެވެ. އޭނައަށް ލިބުނު ދެކުދިންނަކީވެސް ޖިންނި ސިފަތައް ހުރިކުދިންނަށް ވީތީއެވެ. ޖުއާންއަށް ވެސް އަދި ބާރު ނުލިބެނީއެވެ. ތަންކޮޅެއް ބޮޑުވުމުން އެކުއްޖާވެސް ވާނީ ހަމަ ލޫސިއާންފަދަ ޒުވާނަކަށެވެ. ކޮންމެގޮތެއްވިޔަސް އެއީ އޭނަގެވެސް ދަރިންނެވެ. ބަނޑުއަޅާ ވިހޭ މަންމަގެ ހިތުގައި ކޮންމެވެސް ކަހަލަ ކުލުނަކާއި ލޯތްބެއް އެކުދިންނަށްވެސް އޮންނާނެއެވެ. ޖާދިން ސިފަބަދަލުކޮށްލައިގެން ބިރުދައްކަމުން އުޅުނެއްކަމަކު އަމީރާގެ ހިތުގައި އެކުއްޖާއަށްޓަކާ ވެސް ކޮންމެވެސް ކަހަލައިހުސާސްތަކެއް އުފެދެން ފެށިއެވެ. ދެކުދިން ތަފާތުނުކުރަން އޭނަގެ ލޯބިވާ ފިރިމީހާ ބުނެފައިވާއިރު އޭނަ އެކަން ކުރަން ބޭނުންވިއެވެ. ޖާދިންވެސް އަދި ޅައީއެވެ. މޮޔައީއެވެ. އެއުމުރުގެ ކުދިންނަށް އެފަދަ ބާރުތަކާއި ކުޅަދާނަކަން ލިބުމުން ވާނީވެސް އެކަހަލަ ގޮތެކެވެ. ވިސްނޭވަރެއް އަދި ނުވަނީއެވެ.\nވާރޭ ބޯކަމުން ފުރާޅުތަކުގައި އެތައް ހާސް ކުދި ވެލިތަކަކުން ތެޅުމުން އިވޭފަދަ އަޑުފަށްގަނޑެއް ފަޒާގައި އެއްއަޑަކަށް ހަރުލާފައިވިއެވެ. ދޭތެރެއަކުން ވިދާލާ ވިދުވަރާއިއެކު ދޮރުގެ ބޯފޮތިތައް ފުރާނާލާފައި ކޮޓަރިތެރެއަށް އަލިފޭދިގެން ދެއެވެ. އެހިތްގައިމު ރޭގައި ލޫސިއާންއާއި އަމީރާ ކައުޗްގައި ރަޖާގަނޑުދަށުގައި ހީފިލުވަންތިބިއިރު ރަފައެލް އޮތީ ނުނިދިފައެވެ. އޭނަގެ ޚިޔާލުގައި އަމީރާނޫން އެހެން އެއްވެސް އެއްޗެއްނުވެއެވެ. ކޮއްކޮގެ އަންހެނުންނާއިމެދު އެފަދަ ނަޒަރަކުން ދެކެވޭތީ އޭނަ ކިތަންމެ ވަރަކަށް ނަފުސަށް ލައުނަތް ދިނަސް ޚިޔާލުގައި ވަނީ މުޅިން އެހެން ކަހަލަ އެއްޗެއްސެވެ. މިރޭވެސް އަމީރާ ލޫސިއާންގެ ދާން ފަޅުފިލުވައިދޭނެކަން އެނގޭތީ އެހިތަށްވަނީ ފުން އަސަރުތަކެއްކޮށްފައެވެ. އެލޯބީގެ ސަބަބުން އޭނަގެ ހުރިހާ އުފާތަކެއްވަނީ އަޅިޔަށްވެފައެވެ. އެހެން އަންހެންކުދިންނަށް ނޫނެކޭ ބުނަނީ އަމީރާގެ ސަބަބުންނެވެ. އެކަމަކު އޭނަގެ ހިތުގައިވާ ލޯތްބަށް އަމީރާ ގަދަރެއްނުކުރެއެވެ. އޭނަދެކެ އަމީރާ ނަފްރަތުކުރާހެންވެސް ހީވާން ފަށައިފިއެވެ.\nފަތިސް ނަމާދަށް ބަންގިދިންއިރު ވާރޭ އެއްކޮށް ތުނިކޮށްލައިފިއެވެ. ފަޒާ އޮތީ ފިނިވެލާފައެވެ. ރަފައެލް އެހާ ވިއްސާރައިރުވެސް ގަސްތުކުރީ ނަމާދަށް މިސްކިތަށް ދިޔުމަށެވެ. ހިތަށް އެންމެ ބޮޑު ފިނިކަމެއްލިބެނީ ނަމާދުކޮށް ހެއްދެވި ފަރާތަށް ކުއްތަންވުމުންނެވެ. އެނޫންގޮތަކަށް އޭނަގެ ހަލަބޮލިވެފައިވާ ހިތަކަށް އަރާމެއް ނުލިބޭނެއެވެ. ނަމާދުކޮށްގެން ގެއަށް އައި މަގުމަތީގައި މޫދަށް އެރިލީ ހުކުރުދުވަސްކަމަށް ވެފައި ޑިއުޓީ ނެތް ހަނދާންވެފައެވެ. ވަރަށް ގިނައިރުވާންދެން ފަތާލާފައި އެއްގަމަށް އަރައިގެން އައިއިރު ފެންޑާގައި ލޫސިއާންއާއި އަމީރާ ކޮފީ ބޯންތިބި މަންޒަރު ފެނިފާ ރަފައެލްގެ ހިތަށް އުދަގޫތަކެއްވިއެވެ. ދެމަފިރިން ހެމޮކްގައި ތިބިއިރު ކައިރީގައި ހުރި ކުޑަމޭޒުމަތީގައި ދުންއަރަ އަރާ ހުރި ދެކޮފީއެވެ. އެދެމީހުންވެސް ތިބީ އެކަކު އަނެކަކާއި ސަމާސާކުރަން ދެލޯބިވެރިން ފަދައިންނެވެ.\n"މޯނިން ރަފޭލް...." ލޫސިއާން ރަފައެލްއަށް ބަލައިލަމުން ހީލިއެވެ. އަމީރާ ރަފައެލްއާއި ދިމާލަށް ބަލައިލީ ނުރުހުމުގެ ނަޒަރަކުންނެވެ. ދެލޯ އަޅާލާފައެވެ. ރަފައެލް އޭނަގެ ގާތުގައި ދޮގުހަދާފައި ލޫސިއާންއަށް ވަރިހަމައޭ ބުންޏަސް ލުސިއާން އަމީރާ ހިއްސާކުރާކަށް އެއްބަހެއްނުވާނެއެވެ. ލޫސިއާން ކައިރީގައި ރަފައެލް ބޭޒާރުކޮށްލަންވީއެވެ. ނޫނީ ރަފައެލްގެ ފަރާތުން އެކަހަލަ ކިތަންމެ ދުވަހެއް ފެންނާނެއެވެ. ކުއްލިއަކަށް އަމީރާ ލޫސިއާންގެ އަތުގައި ހިފާ ބާރުކޮށްލަމުން ރަފައެލްއާއި ހަތަރުކަޅި ހަމަކުރިއެވެ.\n"ހައި ލިޓްލް ބްރަދަރ..ހާދަ އަވަހަކަށް މޯނިންވެގެން؟ ކޮބާ ބޭބީސް..." ރަފައެލްގެ ހިނިތުންވުމުން އެ ވިއްސާރަ ދުވަހުވެސް ތަންއަލިކޮށްލިފަދައެވެ. އެހާ ރީތި ހިނިތުންވުމެކެވެ.


SunOnline: China aa hanguraama kuran beynun nama is nagan jeheynee America in : Duerte\nޗައިނާއާ ހަނގުރާމަކުރަން ބޭނުން ނަމަ އިސްނަގަން ޖެހޭނީ އެމެރިކާއިން: ޑުއާޓޭ\nމުހައްމަދު އައުޒަމް 10 Jul 2019, 14:45\nފިލިޕިންސްގެ ރައީސް ރޮޑްރިގޯ ޑުއާޓޭ---\nއެމެރިކާ އިން ޗައިނާއާ ދެކޮޅަށް ހަނގުރާމައަށް ދާން ބޭނުން ނަމަ އެކަމަށް ފުރަތަމަ އިސްނަގަން ޖެހޭނީ އެމެރިކާ އިން ކަމަށް ފިލިޕިންސްގެ ރައީސް ރޮޑްރިގޯ ޑުއާޓޭ ވިދާޅުވެއްޖެ އެވެ.\nޑުއާޓޭ ވިދާޅުވީ އެމެރިކާ އިން އަބަދު ވެސް ބޭނުން ވަނީ ފިލިޕިންސް ލައްވައި ޗައިނާއާ ހަނގުރާމަކުރުވަން ކަަމަށެވެ.\n"އެމެރިކާ އިން ފިލިޕީންސްއާ މެދު މިދެކެނީ ކިހިނެއްތަ؟ އަޅުގަނޑުމެންނަކީ ކިލާފަނިތަކެއްތަ؟"\n"އަޅުގަނޑު މިދަންނަވަނީ. އެމެރިކާގެ މަނަވަރުތަކާއި ހަނގުރާމަ މަތީ މިސައިލްތަކާ އެއްޗެތި ދެކުނު ޗައިނާ ކަނޑަށް ޖަމާކުރައްވާށޭ. އެންމެ ފުރަތަމަ އެމެރިކާ އިން އިސްނަގައި ހަމަލާދޭށޭ. އަޅުގަނޑުމެން ދެން އެމެރިކާ އިން ބައިވެރިވާނަމޭ. ހިނގާ ހަނގުރާމައަކަށް ދާން. ބޮޑު ހަމަނުޖެހުމަކަށް ދާން ބޭނުން؟ ހިންގާ އެކަން ކުރަން،" ޑުއާޓޭ ވިދާޅުވި އެވެ.\nޑުއާޓޭ އެފަދައިން ވިދާޅުވި އިރު ދެކުނު ޗައިނާ ކަނޑުގައި ޗައިނާއިން ބިނާކުރުމުންދާ ރަށްތަކުގެ މިލްކުވެރިކަމުގައި ފިލިޕިންސްއާއި ޗައިނާއާ ވަނީ އަރާރުން އުފެދިފަ އެވެ.\nޑުއާޓޭ ވިދާޅުވީ ޗައިނާ އިން އެ ރަށްތައް ބިނާކުރި އިރު އެމެރިކާއިން އޮތީ ބަލަހައްޓައިގެން ކަމަށާއި ނަމަވެސް އެކަން ހުއްޓުވުމަށް މަަސައްކަތް ނުކުރާ ކަމަށެވެ.\nޑުއާޓޭ ވިދާޅުވީ ޗައިނާއާ ހަނގުރާމަ ކުރުމަކީ ބޭކާރު ކަމެއް ކަަމަށާއި އެ ހަނގުރާމައިގައި ފިލިޕިންސްއަށް ކާމިޔާބު ނުލިބޭނެ ކަމަށެވެ. އެހެން ކަމުން އެ ގައުމުގެ ސިފައިން ހަނގުރާމައަށް ދާން ނާންގާނެކަމަށް އެމަނިކުފާނު ވިދާޅުވި އެވެ.\nމީދިޔަ މަހު ޗައިނާގެ އުޅަނދަކުން ވަނީ ފިލިޕިންސްގެ ބޯޓެއް ވެސް ފައްތާލައިފަ އެވެ. އެ ބޯޓުގައި ތިބި 22 ފަޅުވެރިން ސަލާމަތްކުރީ ވެސް ވިއެޓްނާމްގެ ބޯޓަކުންނެވެ. ޑުއާޓޭ ވިދާޅުވީ އެ ހާދިސާއަކީ އާދައިގެ ހާދިސާއެއް ނޫން ކަަމަށާއި އަދި ޗައިނާއިން މައިތިރިވުމަށް ވެސް ޑުއާޓޭ ގޮވާލެއްވި އެވެ.


Argentina match ah Brazil coach keiymadhuvefai | Mihaaru\nބްރެޒިލްގެ ކޯޗު ޓީޓޭ.-- ފޮޓޯ: އޭއެފްޕީ\n02 ޖުލައި 2019 - 09:30 15 comments\nއެންމެ ފަހުން 2016 ވަނަ އަހަރު ބޭއްވި ކޮޕަ އެމެރިކާގައި ބްރެޒިލް ގްރޫޕް ސްޓޭޖުން ކެޓުމުން އޭރުހުރި ކޯޗު ޑުންގާ ވަނީ މަގާމުން ދުރުކޮށްފަ އެވެ. ޓީޓޭގެ ކޯޗުކަމުގައި ބްރެޒިލުން ރަނގަޅު ނަތީޖާތަކެއް ނެރުނު ނަމަވެސް މިދިޔަ އަހަރުގެ ވޯލްޑް ކަޕްގެ ކުއާޓާ ފައިނަލުން ވަނީ ބެލްޖިއަމް އަތުން ކަޓައިފަ އެވެ.\nބްރެޒިލުން 2007 ވަނަ އަހަރު އާޖެންޓީނާ ބަލިކޮށް ކޮޕާ އެމެރިކާ ކާމިޔާބުކުރި ފަހުން އަދި ބައިނަލްއަގްވާމީ ބޮޑު މުބާރާތެއްގައި ކާމިޔާބު ނުލިބެ އެވެ. އަމިއްލަ ގައުމުގައި 2014 ވަނަ އަހަރު އޮތް ވޯލްޑް ކަޕުން ބްރެޒިލް ކެޓީ މުބާރާތުގެ ސެމީ ފައިނަލުގައި ޖަރުމަނު އަތުން 7-1 އިން ބަލިވުމުންނެވެ. ބްރެޒިލްގެ ޒުވާން ޓީމު 2016 ގައި އޮލިމްޕިކްގެ ފުޓްބޯޅަ އިވެންޓް ކާމިޔާބުކުރިއިރު، ޓީޓޭގެ ނަޒަރުގައި ބްރެޒިލަށް އޮތް ހަމަޖެހުމަކީ މި މުބާރާތް ކާމިޔާބު ކުރުމެވެ.\n"އަހަންނަށް ހަމަނިދި ނުލިބޭ. އަހަންނަކީ ސުޕަ މޭން އެއް ނޫން. ކުރިން ރެޔަކު އަހަންނަށް ދަންވަރު ހޭލެވުނީމަ ވެސް ވިސްނުނީ މި މެޗާ މެދު. މި މެޗުން މޮޅުވުން އެހާ މުހިއްމު. އަހަރެން މިހިރީ ބްރެޒިލް ސަޕޯޓަރުނަށް ބަދަލުދޭން ކެތްމަދުވެފައި،" މިރޭގެ މެޗުގެ ކުރިން ޓީޓޭ ބުންޏެވެ.\nބްރެޒިލާއި އާޖެންޓީނާ އަކީ ފުޓްބޯޅައިގައި އިންޑިޖުއަލް ހުނަރަށް ބަލާއިރު އެންމެ މޮޅެތި ކުޅުންތެރިން އުފައްދާ ދެ ގައުމެވެ. ޓީޓޭ ބުނީ ވަކި ވަކި ކުޅުންތެރިންނަށް ދޭ ސަމާލުކަން ކުޑަކޮށް އާޖެންޓީނާ ޓީމު ހުއްޓުވަން މަސައްކަތްކުރުން މާ މުހިއްމު ކަމަށެވެ. އަދި އާޖެންޓީނާގެ ކެޕްޓަން ލިއޮނަލް މެސީ އާއި ފޯވާޑް ސާޖިއޯ އަގުއޭރޯ އަކީ ތަފާތު މޮޅު ކުޅުންތެރިން ކަމަށާއި އެ ދެ ކުޅުންތެރިން ހުއްޓުވަން ހާއްސަ ޕްލޭނެއް ނެތް ކަމަށެވެ.\nއާޖެންޓީނާގެ ފަރިތަކުރުންތަކުގެ ތެރެއިން އަގުއޭރޯ (ކ) އާއި މެސީ. -- ފޮޓޯ: އޭއެފްޕީ\n"ބޭނުމަކީ މެސީ ހުއްޓުވުމެއް ނޫން. ވަކި ކުޅުންތެރިއަކު ހުއްޓުވައިގެން ލިބޭނެ އުފަލެއް ނެތް. ބަލިކުރަން ޖެހޭނީ ކުޅުންތެރިޔާ އެއް ނޫން. ޓީމު ބަލިކުރަން ޖެހެނީ. ހުނަރަށް ބަލާއިރު ކުޓީނިއޯ، ފިރްމީނޯ ދެން ވިލިއަން އަކީ ވެސް މެޗު ބަދަލުކޮށްލަފާނެ ކުޅުންތެރިން،" ޓީޓޭ ބުންޏެވެ.\nމި ފަހަރުގެ މުބާރާތުގައި މޮޅު ކުޅުމެއް ދައްކަމުން އަންނަ ބްރެޒިލްގެ ގޯލްކީޕަރު އެލިސަން ބެކާ ބުނީ މެސީ އަކީ ކޮންމެ ވަގުތެއްގައި ވެސް މެޗެއް ބަދަލުކޮށްލެވޭނެ ފަދަ ކުޅުންތެރިޔެއް ކަމަށެވެ. އަދި ޗެމްޕިއަންސް ލީގުގައި މިދިޔަ ދެ އަހަރު އެލިސަން ކުޅުނު ދެ ކްލަބުން ރޯމާ އާއި ލިވަޕޫލުން މެސީގެ ބާސެލޯނާ ކަޓުވާލި ނަމަވެސް މި މެޗަށް އޭގެއިން ކުރާނެ އަސަރެއް ނެތް ކަމަށެވެ.\n"ކޮންމެ މެޗަކީ ވެސް ވާހަކައެއް. ރޯމާ މެޗު ތަފާތު ލިވަޕޫލް މެޗާއި. އެކަމަކު އެ ދެ މެޗުގެ ވާހަކަ ވެސް ގުޅެނީ އެންމެ ސަބަބަކާ އެއީ ކާމިޔާބުވީ އަހަރެން. އެކަމަކު މި މެޗުގައި އެކަން ބަދަލުވުމުގެ ފުރުސަތު އެބައޮތްކަން ހަނދާން ކުރަންޖެހޭ،" ލިވަޕޫލްގައި މިދިޔަ ސީޒަނުގައި މޮޅު ކުޅުމެއް ދެއްކި އެލިސަން ބުންޏެވެ.\nއާޖެންޓީނާގެ ކޯޗު ލިއޮނަލް ސްކަލޯނީ ބުނީ މިރޭގެ މެޗަށް އެ ޓީމު އޮތީ ފުރިހަމަ އަށް ތައްޔާރަށް ކަމަށާއި މި މެޗަށް އަގުއޭރޯ ނޫން އެއްވެސް ކުޅުންތެރިއަކަށް އެ ޓީމުގެ ފުރަތަމަ އެގާރައިން ޖާގަ ޔަގީންނުވާނެ ކަމަށެވެ.\n"އަގުއޭރޯ ނުކުޅޭނެކަމަށް ބުނެފައިވާތީ. އަހަރެން ޔަގީންކަންދެން އޭނާ ކުޅޭނެކަމަށް. ދެން އެހެން އެއްވެސް ކުޅުންތެރިޔަކަށް ފުރަތަމަ އެގާރަ ޔަގީންވާނެއޭ އަހަރެން ނުބުނާނަން. މެސީ އަށް ވެސް ޔަގީންނުވާނެ،" ސްކަލޯނީ ބުންޏެވެ.\nމިިދިޔަ އަހަރުގެ ވޯލްޑް ކަޕަށް ފަހު އާޖެންޓީނާގެ ކޯޗަކަށް އޭރު ހުރި ޖޯޖް ސަމްޕައޮލީ ވަކިކޮށް ކޯޗަކަށް ގެނައި ސްކަލޯނީގެ ނަޒަރުގައި އެ ޓީމުގެ ކޯޗުކަމުގައި ދެމިހުރުމަށް މި މެޗުން ބްރެޒިލް ބަލިކުރުން މުހިއްމު ކަމަށެވެ.\nކުއާޓާ ފައިނަލުގައި ވެނެޒުއޭލާ އަތުން މޮޅުވި މެޗަށް ފަހު މެސީ ވަނީ ސެމީގައި ބްރެޒިލް ބަލިކުރެވޭނެ ކަމަށް ބުނެފަ އެވެ. ބްރެޒިލާއި އާޖެންޓީނާ ކުޅޭ މެޗު ފަށާނީ މިރޭ ފަތިހު 5:30 ގަ އެވެ.\nއިތުރު ލިޔުންތައް ބްރެޒިލް ގައުމީ ޓީމް އާޖެންޓީނާ ފުޓްބޯޅަ ޓީމް


1045 Faraathakah frontline Allowance dheefi – Iru\n1045 ފަރާތަކަށް ފްރަންޓްލައިން އެލަވެންސް ދީފި\nކޮވިޑް-19 އާއި ގުޅިގެން ފްރަންޓްލައިނުގައި މަސައްކަތްކުރާ 1045 ފަރާތަކަށް މިހާތަނަށް އެލަވެންސް ދީފައިވާ ކަމަށް ފިނޭންސް މިނިސްޓްރީން ބުނެފިއެވެ.\nކޯވިޑް-19ގެ ޙާލަތުގައި އެންމެ ކުރީ ސަފުގައި ނުވަތަ ފްރޮންޓްލައިންގައި މަސައްކުރާ މީހުންނަށް އެލެވަންސް ދޭން ފަށާފައިވަނީ މިދިޔަ ޖުލައި މަހުގެ 29 ވަނަ ދުވަހުއެވެ. އެގޮތުން އެދުވަހު 220 މީހަކަށް 2.9 މިލިއަން ރުފިޔާ ދީފައިވާކަމަށް ބުނެފައިވެއެވެ.\nފިނޭންސް މިނިސްޓަރ އިބްރާހީމް އަމީރު ކުރެއްވި ޓްވީޓެއްގައި ވިދާޅުވީ، ކުރީސަފުގައި މަސައްކަތްކުރާ އިތުރު 825 މީހަކަށް ފްރޮންޓްލައިން އެލަވެންސްގެ ގޮތުގައި 10.4 މިލިއަން ރުފިޔާ ދީފައިވާކަމަށެވެ. މިއާއެކު މިހާތަނަށް ފްރޮންޓްލައިންގައި މަސައްކަތްކުރާ 1045 މުވައްޒަފަކަށް 13.4 މިލިއަން ރުފިޔާ ދީފައިވާކަމަށް ފިނޭންސް މިނިސްޓަރ ވިދާޅުވިއެވެ. އަދި ފްރޮންޓްލައިންގައި މަސައްކަތްކުރާ އިތުރު މުވައްޒަފުންނަށްވެސް އެލަވެންސް ވަރަށް އަވަހަށް ދޭނެކަމަށާއި، އެމަސައްކަތް ބާރަށް ކުރިއަށްދާކަމަށް މިނިސްޓަރ ވިދާޅުވިއެވެ.


Raptors athun champion Lakers ah undhagoo molheh - vNews.mv\nލޭކާސް އާއި ރެޕްޓާސް ވާދަކުރި މެޗުގެ ތެރެއިން- ފޮޓޯ:- ގެޓީ އިމޭޖަސް\nރެޕްޓާސް އަތުން ޗެމްޕިއަން ލޭކާސް އަށް އުނދަގޫ މޮޅެއް\nއައްފާން މުހައްމަދު 07 April 2021, 14:16\nއެންބީއޭ ބާސްކެޓްބޯޅަ މުބާރާތުގައި ޓޮރޮންޓޯ ރެޕްޓާސް އަތުން އެންމެ ފަހުގެ ޗެމްޕިއަން ލޮސް އޭންޖަލިސް ލޭކާސް އުނދަގޫ މޮޅެއް ހޯދައިފިއެވެ.\nފޯރިގަދަ ކުޅުމެއް ފެނިގެންދިޔަ މިމެޗުގައި ލޭކާސް މޮޅުވީ 110 ޕޮއިންޓް 101 ޕޮއިންޓުންނެވެ.\nމެޗުގައި ލޭކާސް އަށް އެންމެ ރަނގަޅަށް ކުޅުނީ މެޗުގައި 17 ޕޮއިންޓް ހޯދާ، ހަ އެސިސްޓް އަދި ހަތަރު ރީބައުންޑް ނަގައިދިން ޓެލެން ހޯޓަން ޓަކާއެވެ. މެޗުން ބަލިވި ރެޕްޓާސް އިން އެންމެ މޮޅު ކުޅުމެއް ދެއްކީ އެޓީމަށް 27 ޕޮއިންޓް ހޯދައިދީ،7ރީބައުންޑް ނަގާ ދެ އެސިސްޓް ކޮށްދިން ޕަސްކަލް ސިއަކަމް އެވެ.\nލޭކާސް މެޗުން މޮޅުވިއިރު ފުރަތަމަ ކުއާޓާ އެޓީމުން ކާމިޔާބުކުރީ 40 ޕޮއިންޓް 28 ޕޮއިންޓެވެ. އަދި ދެވަނަ ކުއާޓާގައި ލޭކާސް އިން 28 ޕޮއިންޓު ހޯދިއިރު ރެޕްޓާސް އަށް ހޯދުނީ އެންމެ 14 ޕޮއިންޓެވެ. ތިންވަނަ ކުއާޓާ ލޭކާސް އިން ކާމިޔާބުކުރީ 8 ޕޮއިންޓުގެ ތަފާތުންނެވެ. އަދި މެޗުގެ ފަހު ކުއާޓާގައި ރެޕްޓާސް އިން މޮޅު ކުޅުމެއް ދެއްކިއިރު އެޓީމު މިކުއާޓާ ކާމިޔާބުކުރީ 31 ޕޮއިންޓް 20 ޕޮއިންޓުންނެވެ.\nމެޗު ކާމިޔާބުކުރި ލޭކާސް އޮތީ ވެސްޓާން ކޮންފަރެންސް ތާވަލުގެ ފަސްވަނައިގައި 32 މެޗުން މޮޅުވެގެންނެވެ. އަދި ލޭކާސް އަތުން ބަލިވި ރެޕްޓާސް އޮތީ އީސްޓާން ކޮންފަރެންސްގެ ތާވަލުގެ 11 ވަނައިގައި 20 މޮޅާއެކުގައެވެ.\nމީގެއިތުރުން މިމުބާރާތުގައި ފިލަޑެލްފިއާ ސެވަންޓީ ސިކްސާސް އާއި ބޮސްޓަން ސެލްޓިކްސް ބައްދަލުކުރިމެޗް 106 ޕޮއިންޓް 96 ޕޮއިންޓުން ކާމިޔާބުކުރީ ސިކްސާސްއެވެ. މިމެޗްގައި ސިކްސާސްގެ ޖޮއެލް އެމްބިޑްވަނީ އެޓީމަށް 35 ޕޮއިންޓް ހޯދާދީ6ރީބައުންޑް ނަގާފައެވެ. މިއީ އަނިޔާއިން އެނބުރި އައިސް އެމްބިޑް ކުޅުނު ދެވަނަ މެޗެވެ. މިމެޗްގައި ސެލްޓިކްސްއަށް އެންމެ ރަނގަޅު ކުޅުމެއް ދެއްކީ އެޓީމަށް 20 ޕޮއިންޓް ހޯދައިދިން ޖޭސަން ޓަޓުމްއެވެ.\nސިކްސާސް އޮތީ އީސްޓާން ކޮންފަރެންސްގެ ޕޮއިންޓް ތާވަލުގެ އެއްވަނައިގައި 35 މޮޅާއެކުގައެވެ. އަދި ސިކްސާސް އަތުން ބަލިވި ސެލްޓިކްސް އަށް ތާވަލުގެ އަށްވަނަ ލިބެނީ 25 މޮޅާއެކުގައެވެ.\nބާސްކެޓްބޯޅަ އެންބީއޭ ކުޅިވަރު


Adh. atholhuge furathama ice plant Mahibadhoo gai | Mihaaru\nއދ. މަހިބަދޫގައި ބެހެއްޓި އައިސް ޕްލާންޓް\nއދ. އަތޮޅުގެ ފުރަތަމަ އައިސް ޕްލާންޓް މަހިބަދޫގައި\n07 ޖެނުއަރީ 2019 - 15:073comments\nއދ. އަތޮޅުގެ ފުރަތަމަ އައިސް ޕްލާންޓް އަމިއްލަ ކުންފުންޏަކުން މަހިބަދޫގައި ބަހައްޓައިފި އެވެ.\nފައިވް ލައިން ފިޝަރީޒުން ތަރައްގީކޮށްފައިވާ މި އައިސް ޕްލާންޓްގެ ހިދުމަތް ދޭން ފެށީ މިދިޔަ ހަފުތާގަ އެވެ. މި އައިސް ޕްލާންޓުން ދުވާލަކު 30 ޓަނުގެ އައިސް އުފެއްދެ އެވެ.\nފައިވް ލައިން ފިޝަރީޒްގެ ޑިރެކްޓަރު މުހައްމަދު މުއްތަލިބު ވިދާޅުވީ، މި އައިސް ޕްލާންޓް ތަރައްގީކޮށްފައިވަނީ 10 ޓަނުގެ މަސް ވެސް ރައްކާކުރެވޭ ގޮތަށް ކަމަށެވެ. މަހިބަދޫ ރައްޔިތުން ބާނާ ފަރުމަސް ވެސް އައިސް ޕްލާންޓުގައި ރައްކާކުރެވޭނެ ގޮތް ކައުންސިލްގެ އެދުމުގެ މަތިން ހަމަޖައްސާފައިވާ ކަމަށް އޭނާ ވިދާޅުވި އެވެ.\nކުރިއަށް އޮތް މަސް ދުވަހުގެ ތެރޭގައި އައިސް ޕްލާންޓުން މަސް ގަންނަން ފަށާނެ ކަމަށް އޭނާ ވިދާޅުވި އެވެ.\nމީގެ އިތުރުން، އައިސް ޕްލާންޓުން ތެލާއި ފެން ލިބޭނެ އިންތިޒާމް ވެސް ހަމަޖައްސަން ނިންމާފައިވާ ކަމަށާއި ބޭނުންވަނީ މަހިބަދޫގެ ބަނދަރުން މަސްވެރިންނަށް ހުރިހާ ޚިދުމަތްތަކެއް ލިބޭނެ ގޮތް ހެދުން ކަމަށް އޭނާ ވިދާޅުވި އެވެ.\n"މި ރާއްޖޭގައި ގިނައިން ގާއިމުކުރެވެނީ ފްލޭކް އައިސް. ނިސްބަތުން އެންމެ ކޮލިޓީ އައިސް މި ޕްލާންޓުން ލިބޭނެ،" އޭނާ ވިދާޅުވި އެވެ.\nރާއްޖޭގެ އެކި ސަރަހައްދުތަކުގައި އައިސް ފްލާންޓުތައް ހަދާފައި ވާއިރު އަމިއްލަ ކުންފުނިތަކުން ތަރައްގީކޮށްފައިވާ އައިސް ޕްލާންޓްތައް ވަރަށް މަދެވެ. އެންމެ ގިނަ އައިސް ޕްލާންޓް ހަދާފައިވާނީ މިފްކޯ އިންނެވެ. އެ ކުންފުނިން ރާއްޖޭގެ އެކި ސަރަހައްދުތަކުގައި 16 އައިސް ޕްލާންޓް ވަނީ ބަހައްޓައިފަ އެވެ.\nއިތުރު ލިޔުންތައް މަސް މާރުކޭޓް މަސްވެރިކަން މިފްކޯ އައިސް ޕްލާންޓް\nފަރެސްމާތޮޑާ އިން އަންނަ މަހު އައިސް ލިބޭނެ: މިފްކޯ\nފަރެސްމާތޮޑާ އިން މަސްވެރިންނަށް އައިސްނުލިބޭތާ3މަސް\nތިނަދޫން މަސްވެރިންނަށް އައިސް ނުލިބުނު


BML ge muvazzafunnaa behey gothun ACC ge vaahaka thah dhogu koffi | Mihaaru\nބީއެމްއެލް: އެމްއެމްޕީއާރުސީގެ ހިޔާނާތުގައި ބޭންކުގެ މުވައްޒަފުންގެ ބައިވެރިވުން އޮތް ކަމަށް އޭސީސީން ތުހުމަތު ކުރިއަސް ބީއެމްއެލް އިން އެކަން ދޮގުކުރޭ. --ފޮޓޯ/މިހާރު\n10 ޖުލައި 2019 - 21:02 21 comments\nއޭސީސީން ބުނީ އެމްއެމްޕީއާރުސީގެ ހިޔާނާތުގައި ބީއެމްއެލްގެ މުވައްޒަފުންތަކެއްގެ ބައިވެރިވުން އޮތް ކަމަކަށް އެ ކޮމިޝަނަށް ގަބޫލުކުރެވޭ ކަމަށެވެ. އެހެންވެ އެ މައްސަލައިގައި 30 އަށް ވުރެ ގިނަ މުވައްޒަފުންގެ ބަޔާން ތަހުގީގަށް ނަގަމުން އަންނަ ކަމަށް ވެސް އެ ކޮމިޝަނުން ބުންޏެވެ.\nމީގެ ކުރިން ވެސް އޭސީސީން މި ތުހުމަތު ކުރި އެވެ. އެ ފަހަރު ވެސް ބޭންކުން ދޮގުކުރި އެވެ.\nBodu hiyaanaathugai BML ge muvazzafunthakakah thuhumathukoh massala balanee\nއޭސީސީގެ ވާހަކަތައް ދެ ވަނަ ފަހަރަށް ދޮގުކޮށް ނެރުނު ބަޔާނުގައި ބީއެމްއެލް އިން ބުނީ އެ ބޭންކް ހިންގަނީ ގާނޫނާއި ގަވާއިދުތަކާއި ބައިނަލްއަގުވާމީ ބެސްޓް ޕްރެކްޓިސްތަކާ އެއްގޮތަށް ކަމަށެވެ. އޭގެ އިތުރުން ހަރުދަނާ އިންޓާނަލް ކޮންޓްރޯލްތައް ވެސް ބޭންކްގައި ގާއިމްކޮށް މުވައްޒަފުން އަމަލުކުރަމުން އަންނަނީ އެ ގަވާއިދުތަކާއި އުސޫލްތަކުގެ ތެރެއިންތޯ ބަލައި ޒިންމާކުރުވޭނެ އިންތިޒާމްތައް ވެސް ގާއިމްކޮށްފައިވާ ކަމަށް އެ ބަޔާނުގައިވެ އެވެ.\nއެމްއެމްޕީއާރުސީގެ ހިޔާނާތާ ގުޅިގެން ބޭންކުން ވަނީ އިންޓާނަލް އޮޑިޓެއްގެ އިތުރުން އެމްއެމްއޭގެ ފައިނޭންޝަލް އިންޓެލިޖެންސް ޔުނިޓް (އެފްއައިޔޫ) މެދުވެރިކޮށް ވެސް އޮޑިޓެއް ހަދައިފަ އެވެ.\n"...އޮޑިޓްތަކަށް ފަހު ޔަގީންވެފައި ވަނީ ބޭންކުން އަމަލުކޮށްފައި ވަނީ ގާނޫނާއި ގަވާއިދުތަކާ އެއްގޮތަށް ކަމަށެވެ،" ބީއެމްއެލްގެ ބަޔާނުގައިވެ އެވެ.\nބޭންކުން ބުނިގޮތުގައި އެމްއެމްޕީއާރުސީގެ ކޮރަޕްޝަނާ ގުޅޭ އެއްވެސް ބާވަތެއްގެ އަމަލެއްގައި ބޭންކުގެ މުވައްޒަފުން ޝާމިލްވާ ކަމަށް އޮޑިޓުގައި ފާހަގަކޮށްފައެއް ނުވެ އެވެ.\nއެމްއެމްޕީއާރުސީގެ މައްސަލައިގެ ތަހުގީގު އަދިވެސް ކުރިއަށް ގެންދާތީ އެއްވެސް މައުލޫމާތެއް ހިއްސާކުރުމަކީ އެ ބޭންކުގެ އުސޫލެއް ނޫން ކަމަށް ބަޔާނުގައިވެ އެވެ. ފުރިހަމަނުވާ އެ ތަހުގީގާ ގުޅޭ ގޮތުން އޭސީސީން އިއްޔެ އާއްމުކުރި މައުލޫމާތުގައި ބޭންކުގެ މުވައްޒަފުންތަކެއް ޝާމިލްވާ ކަމަށް ބުނެފައިވާތީ އެ ވާހަކަަތައް ބޭންކުން ވަނީ ކުށްވެރި ކޮށްފަ އެވެ.\n"މިފަދަ ހަގީގަތާ ޚިލާފު ތުހުމަތުތަކުން ބޭންކުގެ ކުރިއެރުމަށް ކުރާ މަސައްކަތްތަކަށް ހުރަސްއެޅި، ބޭންކުން އެ ބަޔަކަށް ބަރޯސާވާ ބައިނަލްއަގުވާމީ ބޭންކުތަކުން ކުރާ އިތުބާރު ގެއްލި އޭގެ ސަބަބުން ރާއްޖޭގެ ވިޔަފާރިތަކަށާއި ވިޔަފާރީގެ މުޢާމަލާތްތައް ކުރައްވާ ހުރިހާ ރައްޔިތުންނަށް ނޭދެވޭ އަސަރުކުރާނެ ވާހަކަ ވެސް މި ފުރުސަތުގައި ފާހަގަކުރަމެވެ،" ބީއެމްއެލްގެ ބަޔާނުގައިވެ އެވެ.\nއޭސީސީގެ ނައިބު ރައީސް މުއައްވިޒް ރަޝީދު މަޖިލީހުގެ ކޮމިޓީގައި ވިދާޅުވެފައިވާ ގޮތުގައި މިހާތަނަށް ބެލިބެލުމުގައި އެނގުނީ އެމްއެމްޕީއާރުސީގެ ފައިސާ އެސްއޯއެފްގެ އެކައުންޓްތަކަށް ޖަމާކުރަމުން ދިޔައީ ބޭންކުން އަމަލުކުރަމުން އަންނަ އުސޫލާ ޚިލާފަށް ކަމަށެވެ. އެންޑޯޒްމަންޓް ފުރިހަމަނުވަނީސް ގިނަ އަދަދެއްގެ ޗެކްތަކެއް އެސްއޯއެފްގެ އެކައުންޓްތަކަށް ބީއެމްއެލް އިން ޖަމާކޮށްދީފައިވާ ކަމަށް ވެސް އޭނާ ވިދާޅުވި އެވެ.\nބީއެމްއެލް އިން ބުނިގޮތުގައި އެމްއެމްޕީއާރުސީގެ ނަމުގައި އެކި ފަރާތްތަކުން ދޫކޮށްފައިވާ ޗެކްތައް އެސްއޯއެފްގެ އެކައުންޓަށް ޖަމާކޮށްފައި ވަނީ އެ ޗެކްތައް އެންޑޯސްކޮށް، އެސްއޯއެފް ގެ އެކައުންޓަށް ޖަމާކުރުމަށް ބޭންކަށް ހުށަހެޅުމުންނެވެ. ޗެކްތައް ޖަމާކުރުމުގައި ބޭންކުން އަމަލުކޮށްފައި ވަނީ ފައިސާ އަށް ބަދަލުކުރެވޭ ގޮތުގައި ގެންގުޅޭ ލިޔުމާއި ބެހޭ ގާނޫނާ އެއްގޮތަށް ކަމަށް ވެސް ބުނެފައިވެ އެވެ.\n"މި ގާނޫނަށް އަމަލުކުރަން ފެށިފަހުން ބޭންކަށް އެންޑޯސްކޮށްގެން ޖަމާކުރަން ހުށަހަޅާ ހުރިހާ ޗެކްތަކަށް ވެސް އަމަލުކުރާ އުސޫލުން އެމްއެމްޕީއާރުސީގެ ޗެކްތައް ވަކި ތަފާތުކުރުމެއް ނެތި އެވެ. ދިވެހިރާއްޖޭގެ އެހެނިހެން ބޭންކުތަކުން ވެސް، އެންޑޯސްކޮށްފައިވާ ޗެކްތައް ޖަމާކުރާ އުސޫލުން ގާނޫނާއި ގަވައިދުތަކާ އެއްގޮތަށެވެ،" ބަޔާނުގައިވެ އެވެ.\nބީއެމްއެލް އިން ބުނިގޮތުގައި އެމްއެމްޕީއާރުސީގެ ހިޔާނާތާ ގުޅިގެން ކުރިއަށް ގެންދާ ތަހުގީގަށް ކުރިއަށް އޮތް ތަނުގައި ވެސް އެ ބޭންކުން އެއްބާރުލުން ދޭނެ އެވެ. ބޭންކުން އެދެނީ އެ ތަހުގީގު އަވަހަށް ނިމި، އެ ބޭންކުގެ ބައިވެރިވުން އޮތް ކަމަށް ކުރާ ތުހުމަތަށް ނިމުމެއް އައުމަށް ކަމަށް ބަޔާނުގައިވެ އެވެ.\nއިތުރު ލިޔުންތައް އެންޓި ކޮރަޕްޝަން ކޮމިޝަން މުއައްވިޒު ރަޝީދު އެމްއެމްޕީއާރުސީ އެމްއެމްޕީއާރްސީގެ ކޮރަޕްޝަން ބީއެމްއެލް


China in amalukurany insaafuveri kosheh noon: Nasheed | Jazeera\tޗައިނާއިން އަމަލުކުރަނީ އިންސާފުވެރިކޮށެއް ނޫން: ނަޝީދު - Jazeera\nޗައިނާއިން އަމަލުކުރަނީ އިންސާފުވެރިކޮށެއް ނޫން: ނަޝީދު\nމުޙައްމަދު އަފްޒަލް November 17, 2020 377 views0\nކުރީގެ ރައީސް އަބްދުﷲ ޔާމީންގެ ސަރުކާރުގައި ނަގާފައިވާ ލޯނުތައް އަނބުރާ ދެއްކުމުގައި ލުއިތަކެއް ދިނުމަށް ޗައިނާގެ ސަރުކާރުގެ އަރިހުން ރައްޔިތުންގެ މަޖިލީހުގެ ރައީސް މުހައްމަދު ނަޝީދު އެދިވަޑައިގެންފިއެވެ. ރައީސް ނަޝީދު މިމޭރުމުން ވާހަކަދެއްކެވީ، ރައީސް އިބްރާހިމް މުހައްމަދު ސާލިހުގެ ސަރުކާރަށް ދެ އަހަރު ފުރުމާއި ގުޅިގެން މީޑިއާތަކާއި ބައްދަލުކުރައްވަމުންނެވެ.\nއެމްޑީޕީ ހަރުގޭގައި މީޑިއާތަކަށް މައުލޫމާތުދެއްވަމުން، ރައީސް ނަޝީދު ވަނީ ޗައިނާ ސަރުކާރުން އަމަލުކުރަމުންދަނީ އިންސާފުން ނޫންކަމަށް ތަކުރާރުކޮށް ވިދާޅުވެފައެވެ. އެގޮތުން، ޗައިނާއަކީ ހުރިހާ ގޮތަކުންވެސް ތަރައްގީވެ ކުރިއަރާފައިވާ ގައުމެއް ކަމަށް ނަޝީދު ފާހަގަކުރެއްވިއެވެ.\nނަޝީދު ވިދާޅުވީ، ޗައިނާ ފަދަ ގައުމަކުން ދިވެހިރާއްޖޭގައި ތިބި ހަތަރު ލައްކައެއްހާ މީހުން ކައިރީގައި ފައްޓަރުބައި ވިއްކާފައި ޗައިނާ ބޭންކުތަކުން ނަގާފައިވާ ލޯނުތައް ދައްކަން ބުނަމުންދާތީ ހައިރާންވާކަމަށެވެ. އެމަނިކުފާނު ވިދާޅުވީ މުޅި ދުނިޔެވެސް ބަންދުވެފައިވާ މި ދަނޑިވަޅުގައި ލޯނުތައް ދައްކަން ދަތިވާނެކަމަށާއި އެހެންނަމަވެސް ޗައިނާއިން ލުއި ދީފައިނުވާކަމަށެވެ. އަދި މިއީ އިންސާފު ނޫން ކަމަށާއި ރާއްޖެއަށް ލޯނު ދެއްކުން މަޖުބޫރު ނުކުރުމަށް ޗައިނާ ސަރުކާރުގެ އަރިހުން މަޖިލިސް ރައީސް އެދިވަޑައިގެންނެވިއެވެ.\nނަޝީދު ވިދާޅުވި ގޮތުގައި، ރައީސް ޔާމީން ނަގާފައިވާ ލޯނުތަކުގެ ތެރެއިން މިފަހަރު ބަޖެޓުގައި ހިމަނައިގެން ފަސް ބިލިއަން ރުފިޔާ ދައްކަން ޖެހެއެވެ. އިއްޔެ ރައްޔިތުންގެ މަޖިލީހުގެ ޖަލްސާގައި ބަޖެޓުގެ ބަހުސް ކުރިއަށްދިޔަ ވަގުތު ރައީސް ނަޝީދު ވިދާޅުވީ، ބަޖެޓުގައި ހިމަނައިގެން ދައްކަން ފަސް ބިލިއަން ރުފިޔާ އެބަ އޮތް ކަމަށާއި އޭގެ ތެރެއިން 80 އިންސައްތައަކީ ޗައިނާއަށް ދައްކަންޖެހޭ ފައިސާކަމަށެވެ.\nއެހެންނަމަވެސް، މިޖިލީހަށް ބަޖެޓު ހުށަހަޅުއްވަމުން ފިނޭންސް މިނިސްޓާ އިބްރާހިމް އަމީރު ވިދާޅުވީ ދައުލަތުގެ ދަރަނި އަދާކުރުމަށް 2021 ވަނަ އަހަރުގެ ބަޖެޓުގައި ހިމަނާފައިވަނީ 1.5 ބިލިޔަން ރުފިޔާއެވެ. ޗައިނާއަށް ދައްކަން ޖެހޭ ލޯނުތަކުގައި ލުއި ލިބިފައިވާކަމަށް ރައީސް އިބްރާހިމް މުހައްމަދު ޞާލިހުވަނީ ޖޫން މަހުގެ ތެރޭގައި އިއުލާން ކުރައްވާފައެވެ.\nރައީސް ވިދާޅުވި ގޮތުގައި، ސީދާ ދިވެހި ސަރުކާރުން ޗައިނާ ސަރުކާރަށް ދައްކަން ޖެހެނީ 600 ވަރަކަށް މިލިއަން ޑޮލަރެވެ. އެ ފައިސާ ހަތަރުވަރަކަށް އަހަރަށް ފަސްކޮށްދޭން ޗައިނާއިން ވަނީ އެއްބަސްވެފައެވެ. ދެން ހުރީ ކުންފުނިތަކަށް ސަރުކާރުގެ ސޮވެރިން ގެރެންޓީ ދީގެން ނަގާފައިވާ ލޯނުތަކެވެ. އެ ލޯނުތައް ފަސްކުރުމަށް އެ ކުންފުނިތަކާއި މަޝްވަރާކުރަމުންދާކަމަށް ރާއްޖޭގައި ހުންނަވާ ޗައިނާގެ ސަފީރު ޒަންގް ލިއޮންގްވަނީ ވިދާޅުވެފައެވެ.


Raajje ai Bidheysee ehge athun Masthuvaa thakethi athulaigenfi\nރާއްޖެ އައި ބިދޭސީއެއްގެ އަތުން މަސްތުވާތަކެތި އަތުލައިގެންފި\nފުލުހުންގެ އޮޕަރޭޝަނެއްގައި މީގެކުރިން އަތުލައިގެންފައިވާ މަސްތުވާތަކެތި ހިމެނޭ ފުޅިތަކެއް --\nމިދިޔަ ހޮނިހިރު ދުވަހު ރާއްޖެއަށް އައި ބަނގްލަދޭޝް މީހެއްގެ އަތުން މަސްތުވާތަކެތި އަޅާފައިވާ ފުޅިތަކެއް އަތުލައިގެންފި އެވެ. މަސްތުވާތަކެތި ފެނިފައިވަނީ 23 އަހަރުގެ ބަނގްލަދޭޝް ފިރިހެނެއްގެ އަތުންނެވެ. ފުލުހުން ވަނީ އޭނާ ހައްޔަރުކޮށްފަ އެވެ.\nކަސްޓަމްސް އިން މިއަދު ނެރުނު ބަޔާނެއްގައި ބުނީ، ބަނގްލަދޭޝް އިން ރާއްޖެއަށް އައި އެ މީހާގެ އަތުން ފެނިފައިވަނީ މަސްތުވާބާވަތެއްގެ ގުޅަ ހިމެނޭ ފުޅިތަކެއް ކަމަށެވެ. ކަސްޓަމުން އެތަކެތި އަތުލައިގެންފައިވަނީ އޭނާގެ ފަރާތުން ތަފާތު ކަންތައްތަކެއް ކަސްޓަމްސް ކްލިއަރެންސްގެ މުވައްޒަފުންނަށް ފެނިގެން ބަލައި ފާސްކުރުމުގެ ތެރޭން އޭނާގެ ލަގެޖުންން ކަމަށް އެ ބަޔާނުގައި ބުނެފައިވެ އެވެ.\n"މިތަކެތި ތަހުލީލުކުރުމުން ވަނީ މަސްތުވާތަކެތީގެ ބާވަތެއް ކަމަށްވާ އެޕެޓަމައިން އަށް ޕޮޒިޓިވް ވެފައެވެ. މި ފުޅިތަކުގައި ޖުމްލަ 302 ގުޅަ ރައްކާކޮށްފައިވެ އެވެ." ކަސްޓަމްސް އިން ބުންޏެވެ.\nއެ މީހާ މިހާރު ފުލުހުންގެ ހައްޔަރުގައި ބަހައްޓާފައިވާއިރު، ރާއްޖެއަށް މަސްތުވާތަކެތި ބޭރުން އެތެރެކުރުމާއި ރާއްޖެއިން މަސްތުވާތަކެތި ބޭރުކުރުމުގެ އަދަބަކީ އުމުރަށް ޖަލަށްލުމާއެކު އެއް ލައްކަ ރުފިޔާ އާއި އެއް މިލިއަން ރުފިޔާއާ ދެމެދުގެ އަދަދަކުން ޖޫރިމަނާކުރުމެވެ.


ދެވަނަ ޙަޔާތެއް ފަށަން ބޭނުންވާ އަދި ތަކްލީފް އުފުލަމުންދާ މީހުންނަށް އޮތް ހިތްވަރުގެ އާޔަތް-\nއިންސާނުން ދުނިޔޭގައި އުޅެންފެށީންސުރެ މިހައިތަނަށް ބެލި ނަމަވެސް ޒަވާޖީ ޙަޔާތުގައި އެންމެ ފުރަތަމަ ބައިވެރިޔާ އާއިއެކު މުޅި ޙަޔާތް ހޭދަކުރެވިފައިވަނީ ވަރަށް މަދު މީހަކަށެވެ. އަދި އިންސާނުންގެ ކިބައިން ރިވެތި ޚުލްޤް އަންނަނީ ދުވަހެއް ދުވަހަކަށް ނެތެމުންނެވެ. އެކަމުގެ ނަތީޖާއެއްގެ ގޮތުން ކައިވެނިކުރަންޖެހޭ އިތުރު މީހުންގެ އަދަދު އަންނަނީ ގިނަވަމުންނެވެ. މާނައަކީ އިތުރު ކައިވެނި ކުރަންޖެހުން އަންނަނީ ގިނަވަމުން ކަމެވެ.\nއެކަމުގެ ސަބަބުތައް ވަރަށް ގިނައެވެ. އަދި އެކި މީހުންނަށް ދިމާވާ ސަބަބުތައްވެސް ވަރަށް ތަފާތެވެ. ވީމާ އެކަން އެގޮތަށް މެދުވެރިވަނީ މިވެނި ސަބަބަކާއިހުރެ ކަމަށް ބުނުން މިވަނީ އުނދަގޫކަމަކަށްވެފައެވެ. ނަމަވެސް މައިގަނޑު ސަބަބަކީ އިސްލާމް ދީނުގައި ކައިވެނީގެ މަތިވެރިކަމާއި ކައވެނީގެ ގުޅުން ދެމެހެއްޓުމަކީ ކިހައި މަތިވެރިކަމެއްކަން ޤަބޫލުކުރެވުން ކުޑަވުމެވެ. އަމިއްލަ އެދުންތައް ކުރިއަށް ނެރެވޭ މިންވަރު އިތުރުވުމެވެ.\nއެންމެ ބޮޑަށް ފާހަގަކުރަންޖެހެނީ އަމިއްލަ އެދުން ބޮޑުކަމެވެ. އެކަމުގެ އެންމެ ބޮޑު ހެއްކަކީ ކައިވެނީގައި ދަރިން ލިބުމުން އެ ދަރިން ރަނގަޅު ގޮތުގައި ތަރުބިއްޔަތުކުރުމަކީ ﷲ ތަޢާލާ އެމީހަކާއި ހަވާލުކުރައްވަވާ އެންމެ ބޮޑު މަސްއޫލިއްޔަތު ނަމަވެސް އެކަންވެސް ދޫކޮށްލާފައި އަމިއްލަ އެދުން ކުރިއަށް ނެރެ ކައިވެނިތައް ރޫޅަމުން ގެންދާ ކަމެވެ.\nކޮންމެއަކަސް ކޮންމެ ސަބަބެއް މެދުވެރިވެގެން ނަމަވެސް ދެވަނަ ޙަޔާތެއް ފަށަން ޖެހިއްޖެ ނަމަ އޮތީ އެކަންކުރުމެވެ. އެހެނީ މުޅި އުމުރު ހިތްދަތިކަމުގައި ހޭދަކުރުމަކީ ހަމަ އެއްވެސް މީހަކަށް ކުރަން ފަސޭހަކަމަކަށް ނުވާނެއެވެ. އަދި އަހުރެން ދެކޭގޮތުގައި އެކަން އެގޮތަށް ގޮށްގެންވެސް ނުވާނެއެވެ. އެނންމެ ބޮޑު އަދި އެންމެ މުހިންމު ސަބަބަކީ އެމީހެއްގެ ނަފްސަށް ކުރިމަތިވެދާނެ މައްސަލަތަކެވެ. އިންސާނާގެ ޞިއްޙަތަށް އެކަމުން ގެއްލުން ލިބޭކަމެވެ.\nފައްތަރުމަތީގައި ދަތިތަކެއް ކުރިމަތިވެދާނެއެވެ. ޚާއްޞަކޮށް އަމިއްލައަށް އާމްދަނީ ނުހޯދޭ، ޢާއިލާގެ އެހީތެރިކަން ލިބެން ނެތް އަންހެނުންނަށެވެ. ނަމަވެސް ހިތްވަރުކޮށްލާށެވެ! މިއާޔަތުން ހިތްވަރުލިބިގަންނާށެވެ!\n"ފަހެ، ހަމަކަށަވަރުން، އުނދަގޫކަމާއެކު ފަސޭހަކަންވެއެވެ." (އަލް އިންޝާރު: 5)\nއެއްވެސް ޙާލެއްގައި ހިތްވަރު މިދެނީ ހަމަ ކަމެއް ދިމާވާއިރަށް ކައިވެނި ރޫޅުމަކަށް ނޫނެވެ. ކައިވެނި ރޫޅައިލުމަކީ ދެން އެހެން ގޮތެއް ނެތިގެން ނޫނީ ކޮށްގެންވާނެ ކަމެއް ނޫނެވެ. މިބަނާ ބަހަކީ އެކުވައި އުޅެވޭނެ ގޮތެއް ނެތަކަން ޔަޤީންވާނަމަ ރަނގަޅު ގޮތަކީ ދެވަނަ ޙަޔާތެއް ފެށުން ކަމެވެ.3ވަނަ4ވަނަ ޙަޔާތެއް ނަމަވެސްމެއެވެ. އަދި އެއަށްވުރެ އިތުރުވުމަކިވެސް އެއްވެސް މިންވަރަކަށް ލަދުގަންނަން ޖެހެންވީކަމެއް ނޫނެވެ.\nބިރުގަންނަންވީވެސް ލަދުވެތިވާންވީވެސް ﷲ ތަޢާލާއަށެވެ! ކޮންމެ ޙާލަތެއްގައިވެސް އެކަން ކުރާށެވެ! ކާމިޔާބީގެ ތަޅުދަނޑިއަކީ އެއީއެވެ.\nދެން އޮތީ ދިރިއުޅުމުގައި ދަތި އުނދަގޫތައް ކުރިމަތިވުމެވެ. އެފަދަ ޙާލަތުގައިވެސް ހިތްވަރުލިބިގަންނަންވީ ހަމަ މިއާޔަތުންނެވެ. ޔަޤީންކުރަންވީ ހަމަ މިއާޔަތުގައިވާ ވަޙީބަސްފުޅެވެ. ދަތި އުނދަގޫ ހާލަތަށްފަހު ފަސޭހަކަން މިންވަރުކުރައްވަވާނެ ކަމެވެ!\nކައްވަޅުން އައި މެސެޖު! ބުނާ ވާހަކަތަކަށް ވިސްނާލަމާ!\nއެންމެ ކަމަކުން ސުވަރުގެއިން މޭވާ ބިނުމުގެ ނަޞީބާ ހަތްދިހަ ހާސް މަލާއިކަތުންގެ ދުޢާ ލިބުމުގެ ފުރުޞަތު!\nކޮންމެ ބައްދަލުވުމަކީ އަޅުކަމަކަށް ހެދިދާނެ!\nބާރަ އަހަރުވީ ދަރިފުޅު ހުކުރު ނޫން ނަމާދަކަށް ނުގެންދާތީ ރޮވިފަ ޝަކުވާކުރި މައިމީހާއަށް އިމާމް ދެއްވި ޖަވާބު!\n1 އޮގަސްޓް 2020


Majileehuge thalhumugai Memberun thibey tharutheebu badhalukuran feney: Nasheed | Mihaaru\nރައްޔިތުންގެ މަޖިލިހުގެ ރައީސް މަޖިލިހުގެ ރިޔާސަތުގައި..---ފޮޓޯ: ހުސައިން ވަހީދު/މިހާރު\nމަޖިލިހުގައި ތަޅުމުގައި މެމްބަރުން ތިބޭ ތަރުތީބު ބަދަލުކުރަން ފެނޭ: ނަޝީދު\n10 ޖުލައި 2019 - 13:50 39 comments\nރައްޔިތުންގެ މަޖިލީހުގެ ތަޅުމުގައި މެމްބަރުން ތިއްބަވާ ތަރުތީބު ބަދަލުކުރަން ތާއީދު ކުރައްވާ ކަމަށް ރައްޔިތުންގެ މަޖިލީހުގެ ރައީސް، ކުރީގެ ރައީސް މުހައްމަދު ނަޝީދު ވިދާޅުވެއްޖެ އެވެ.\nމަޖިލިހުގެ މިއަދުގެ ޖަލްސާގައި ނަޝީދު ވިދާޅުވީ ޗެމްބަރުގައި ގޮނޑި ޖަހާނެ އުސޫލެއް މަޖިލިހުގެ ގަވައިދުގައި ހިމަނާފައި ނުވާ ކަމަށާއި މިއީ ޒަމާނުއްސުރެ ވެސް މަޖިލިހުގައި ގޮނޑި ޖަހާފައި ހުރި ގޮތް ކަމަށެވެ. އޭގެ ފަހުގައި، އެމަނިކުފާނު ވަނީ މަޖިލިހުގެ ތާރީހުގައި ހިނގި ކަންކަން ފާހަގަ ކުރައްވައިފަ އެވެ.\nނަޝީދު ވިދާޅުވި ގޮތުގައި މަޖިލިސް 1932 ވަނަ އަހަރު އެކުލަވާލި އިރުގައި ތިއްބަވަނީ ރަދުންގެ އަށް މެމްބަރުންނާއި މާލޭގެ މެމްބަރުންނެވެ. ރަސްކަމެއް ދޫކޮށް، ޖުމްހޫރިއްޔަތަކަށް ބަދަލުވުމުން 1968 ވަނަ އަހަރުން ފެށިގެން ރައީސުލްޖުމްހުރިއްޔާގެ އަށް މެމްބަރުން ކުރީ ގޮނޑީގައި ތިއްބެވި ކަމަށް އޭނާ ވިދާޅުވި އެވެ.\nއާ ގާނޫނުއަސާސީ އަށް އަމަލު ކުރަން ފެށުމާ ގުޅިގެން އިންތިހާބީ ދާއިރާތަކެއް ކަނޑައަޅައި، އެ ދާއިރާތަކުގެ ތަރުތީބުން ގޮނޑި ޖަހާފައި ހުންނަތާ 15 އަހަރަށް ވުރެ ގިނަ ދުވަސްވެއްޖެ އެވެ.\n"އަޅުގަނޑަށް ނުފެނޭ މިއީ މަޖިލިހުގައި މެމްބަރުން އިށީނދެގެން ތިއްބަވަން އެންމެ ބުއްދިވެރި ގޮތެއް ކަމުގައި،" މައްޗަންގޮޅި މެދު ދާއިރާގެ މެމްބަރު ކަން ވެސް ކުރައްވާ ނަޝީދު ވިދާޅުވި އެވެ.\nނަޝީދު ވިދާޅުވި ގޮތުގައި ދުނިޔޭގެ ގައުމުތަކުގެ ގާނޫނު ހަދާ މަޖިލިސްތަކުގައި މެމްބަރުން އިށީނދެގެން ތިއްބަވަނީ އެއް ޕާޓީއެއްގެ މެމްބަރުން އެއް ދިމާލެއްގައި ނުވަތަ ވާދަވެރިން އެހެން ދިމާލެއްގަ އެވެ. އެހެންވެ، މެމްބަރުން އެދިވަޑައިގަންނަވާ ގޮތަކަށް އެކަން ކުރައްވާނެ ކަމަށް އޭނާ ވިދާޅުވި އެވެ.\n"އަޅުގަނޑަށް ފެންނަ ފެނުމުގައި މަޖިލިހުގެ ގޮނޑި ޖަހާ ތަރުތީބު، އަތުރާފައި ހުރި ތަރުތީބު ބަދަލު ކުރަން ޖެހިފައިވާތާ ކިތަންމެ ދުވަހެއް،" ނަޝީދު ވިދާޅުވި އެވެ.\nމިދިޔަ މެއި މަހު ހުވާ ކުރި 19 ވަނަ ރައްޔިތުންގެ މަޖިލިހުގައި އެންމެ ގިނައީ އެމްޑީޕީގެ މެމްބަރުންނެވެ. އެ ޕާޓީގައި 65 މެމްބަރުން ތިއްބަވަ އެވެ. ޖުމްހޫރީ ޕާޓީގައި ފަސް މެމްބަރުން ތިއްބަވާ އިރު، އިދިކޮޅު ޕީޕީއެމްގައި ވެސް ތިއްބަވަނީ ފަސް މެމްބަރުންނެވެ. ޕީއެންސީގައި ތިން މެމްބަރުން ތިއްބަވާ އިރު، އެމްޑީއޭގެ ދެ މެމްބަރުން ތިއްބަވަ އެވެ. އަމިއްލަ މެމްބަރުންގެ ގޮތުގައި ހަތް ބޭފުޅުން ތިއްބަވަ އެވެ.\nއިތުރު ލިޔުންތައް ރައީސް މުހައްމަދު ނަޝީދު އެމްޑީޕީ ރައްޔިތުންގެ މަޖިލިސް މަޖިލީހުގެ މެމްބަރުން ޖުމްހޫރީ ޕާޓީ ޕީޕީއެމް ޕީޕަލްސް ނެޝަނަލް ކޮންގްރެސް


Halal tourism market hoadhan Raajje isthihaaru kuranee\nދެކުނު އިރުމަތީ ގައުމުތަކުގައި ހަލާލް ޓޫރިޒަމް މާކެޓް ހޯދުމުގެ ގޮތުން ރާއްޖެ އިސްތިހާރު ކުރަން އެމްއެމްޕީއާރްސީން ފަށައިފި އެވެ.\nވިޒިޓް މޯލްޑިވްސް އިން ދެކުނު އިރުމަތީ ގައުމުތަކުގައި ރާއްޖެ އިސްތިހާރު ކުރަން ފަށާފައި ވަނީ ޑިޖިޓަލް ކެމްޕޭނަކުންނެވެ. އެ ކެމްޕެއިނުގައި ރާއްޖެއަކީ ދަތުރު ކުރަން އެންމެ ރައްކާތެރި މަންޒިލުގެ ގޮތުގައި އިސްތިހާރު ކުރާނެ އެވެ.\nއެމްއެމްޕީއާރްސީން ބުނި ގޮތުގައި އެ ކެމްޕޭނުގެ މައިގަނޑު މަގުސަދަކީ ރާއްޖެއަކީ މުސްލިމު ފަތުރުވެރިންނަށް ޗުއްޓީ ހޭދަ ކޮށްލަން އެންމެ ފުރިހަމަ މަންޒިލުގެ ގޮތުގައި ދައްކުވައި ދިނުމެވެ.\n"ހޭވް ހަލާލް، ވިލް ޓްރެވެލް" އަކީ މަހަކު ނުވަ މިލިއަނަށް ވުރެ ގިނަ މީހުން ބޭނުން ކުރަމުން އަންނަ ޕްލެޓްޕޯމެކެވެ. އެއީ ދެކުނު އޭޝިޔާގެ މުސްލިމު ޓޫރިސްޓުންގެ ތެރޭގައި އެންމެ މަގުބޫލު އެއް ޕްލެޓްފޯމެވެ. އެހެން ކަމުން މި ކެމްޕޭނުގައި މެލޭޝިޔާ އަދި ސިންގަޕޫރުގެ ވަރަށް ގިނަ ފަތުރުވެރިންނަށް ރާއްޖެ އިސްތިހާރުވެގެން ދާނެ އެވެ.\nހަލާލް ރޫރިޒަމް މާކެޓްގައި ރާއްޖެ އިސްތިހާރުކުރަން ފަށާފައިވާ މި ކެމްޕޭނުގައި، އިނގިރޭސި ބަހުންނާއި އިންޑޮނޭޝިޔާ ބަހުން ރާއްޖެ އާއި ބެހޭ އެކި އެކި މައުލުމާތު ޝާއިއު ކުރާނެ އެވެ.\nވޭތުވެ ދިޔަ އަހަރުތަކުގައި ދެކުނު އިރުމަތީ އޭޝިޔާގެ ގައުމުތަކުން ރާއްޖެއަށް ޒިޔާރާތް ކުރާ ފަތުރުވެރިންގެ އަދަދު އަންނަނީ އިތުރުވަމުންނެވެ. ކޮވިޑް-19ގެ ސަބަބުން ފަތުރުވެރިކަމަށް އެޅުނު ހުރަސްތަކާއި އެކުގައިވެސް ވިޒިޓް މޯލްޑިވްސް އިން އަންނަނީ އެ ސަރަހައްދުގެ ގައުމުތަކުގައި ރާއްޖެ އަކީ އެންމެ ރައްކާތެރި މަންޒިލުގެ ގޮތުގައި އިސްތިހާރު ކުރަމުންނެވެ.\nއެމްއެމްޕީއާރްސީ ޓޫރިޒަމް ވިޒިޓް މޯލްޑިވްސް + ޓޫރިސްޓް އެރައިވަލް


Haaru dhamugai kaanvee kon ehcheh kan ingey tha?\nހާރުދަމުގައި ކާންވީ ކޮން އެއްޗެއްކަން އެނގޭތަ؟\nއެއް ޖޯޑު އޯޓް މީލްއެއްގައި މުޅި ދުވަހަށް ބޭނުންވާ ވަރަށް ފައިބަރ ހަށިގަނޑަށް ލިއްބައިދޭ\nކިރު ބޭނުން ކޮށްގެން ތައްޔާރު ކޮށްފައިވާ ކޮންމެ ބާވަތެއްގެ ކެއުމަކީ ވެސް ހާރުދަމު ކާލަން އެންމެ އެދެވިގެންވާ ކެއުމެއް\nކ. މާލެ | 31 މެއި 2018 | ބުރާސްފަތި 16:50 | 13,266\nކާން ހަދާފަ - ޓޭސްޓްމޭޑް\nހާރުދަމަކީ ރޯދަހިފުމަށް ކާން އެންމެ އެދެވިގެންވާ ވަގުތެވެ. އެހެން ކަމުން މިވަގުތުގައި ބޭނުން ކުރާ ކާނާ އަކީ ހަށިގަނޑަށް ފައިދާ ހުރި، ރޯދައަށް ހުރެވޭ ވަރަށް ހަކަތަ ލިއްބައިދޭ ކެއުމަކަށް ވާން ޖެހެއެވެ. އެހެން ކަމުން ހާރުދަމުގައި ކާން އެންމެ ރަނގަޅީ ކޮންކޮން އެއްޗެއްކަން އެނގުން ވަރަށް މުހިންމެވެ.\nހާރު ދަމުގައި ކެއުން އެންމެ ރަގަޅު ކާނާ:\nޕްރޮޓީންސް ގިނައިން ލިބޭ ކާނާ: ބިސް ފަދަ ތަކެއްޗަކީ އާންމުކޮށް މިވަގުތު ބޭނުންކުރުން އެންމެ ރަނގަޅު ތަކެއްޗެވެ. ސަބަބަކީ، ބިހަކީ އޭގައި ވަރަށް ގިނަ އަދަދަކަށް ޕްރޮޓީންސް އެކުލެވިގެންވާ އެއްޗެކެވެ. ޕްރޮޓީންސް ލިއްބައިދޭ ކާނާ ބޭނުން ކުރާ ކަމުގައި ވަނީނަމަ ހަށިގަނޑު ހެދި ބޮޑުވުމަށް އެހީތެރިވެދެއެވެ. އަދި ރޯދައަށް ހުރުމަށްޓަކައި ހަށިގަނޑަށް ބޭނުންވާ އެންމެ ފުރިހަމަ ހަކަތަ އުފައްދައިދެއެވެ.\nފައިބަރ ލިއްބައިދޭ ކާނާ: ފައިބަރ ލިބޭ ތަކެތީގެ ތެރޭގައި އޯޓްސް އަކީ ވަރަށް ފާހަގަ ކޮށްލެވޭ އެއްޗެކެވެ. އެއް ޖޯޑު އޯޓްސް ގައި4ގްރާމް ފައިބަރ ހިމެނޭ ކަމަށް ސިއްހަތާ ބެހޭ މާހިރުން ވިދާޅުވެއެވެ. އަދި އެއް ޖޯޑު އޯޓް މީލްއެއް ގައި މުޅި ދުވަހަށް ބޭނުންވާ ވަރަށް %15 ފައިބަރ ހުންނާނެ ކަމަށް އެބޭފުޅުން ދެކިލައްވައެވެ. އެހެންކަމުން ހާރުދަމުގައި އޯޓްސް ބޭނުން ކުރުމުގެ ސަބަބުން ކާނާ ހަޖަމް ކުރުން ލަސް ކޮށްދެއެވެ. ނަތީޖާއެއްގެ ގޮތުން ބަނޑުގައި ހުންނަ ސަރުބީތައް ވިރުވައިދީ ކޮލެސްޓްރޯލް ދަށްކޮށްދެއެވެ. ވީމާ، އޯޓްމީލް އެއް ހާރު ދަމުގައި ބޭނުން ކުރާ ނަމަ އަނެއް ދުވަހު ރޯދައަށް ބޭނުންވާ ވަރަށް ފުރިހަމަ ހަކަތަ ހަށިގަނޑަށް ލިއްބައިދީ މީހާ ވަރުބަލި ވުމުން ދުރު ކޮށްދެއެވެ.\nކެލްޝިއަމް އަދި ވިޓަމިންސް ލިބޭ ކާނާ: ކިރު ބޭނުން ކޮށްގެން ތައްޔާރު ކޮށްފައިވާ ކޮންމެ ބާވަތެއްގެ ކެއުމަކީ ވެސް ހާރުދަމު ކާލަން އެންމެ އެދެވިގެންވާ ކެއުމެވެ. އެގޮތުން ޔޯގަރޓް، ކޯން ފްލޭކްސް ފަދަ ތަކެތި ހާރުދަމުގައި ބޭނުން ކުމުގެ ސަބަބުން ރޯދަ ވީއްލުމާ ހަމައަށް މީހާގެ ހަށިގަނޑު ތާޒާ ކަންމަތީ ދަމަހައްޓައިދޭނެއެވެ.


Covid-19: 35 Dhuvas Vandhen Bali Meehunnah Faruvaa Dhin Doctareh Hiy Huttigen Maruvejje - Vaguthu\nކޮވިޑް-19: މާލޭގެ ހޮސްޕިޓަލްތައް ފުރިދާނެ ކަމުގެ ބިރު ބޮޑުވަނީ! - 8 ގަޑިއިރު ކުރިން\nކޮވިޑް-19: 35 ދުވަސް ވަންދެން މަސައްކަތް ކުރި ޑޮކްޓަރަކު ހިތް ހުއްޓިގެން މަރުވެއްޖެ\n11 މަސް ކުރިން ( މާޗް 24, 2020 )\nކޮވިޑް-19 ބަލި މީހުންނަށް ފަރުވާ ދިނުމުގެ އެންމެ ކުރީ ސަފުގައި 35 ދުވަސް ވަންދެން މަސައްކަތް ކުރި ޗައިނާގެ އުމުރުން 29 އަހަރުގެ ޑޮކްޓަރަކު ހިތް ހުއްޓިގެން މަރުވެއްޖެއެވެ.\nމަރުވި ޑރ.ޑޮންގް ޓިއަން އަކީ ހޭނައްތާ ޑޮކްޓަރެކެވެ. އޭނާ މަސައްކަތް ކުރަމުން އައީ ހުބެއީ ޕްރޮވިންސްގެ ހޮސްޕިޓަލެއްގައެވެ. މިދިޔަ ހޮނިހިރު ދުވަހު އޭނާ މަރުވިއިރު އޭނާގެ 30 ވަނަ އުފަން ދުވަސް އަންނަ ހަފްތާގައި އަންނާނެއެވެ.\nބަލި މީހުންނަށް ފަރުވާ ދިނުމުގައި އެންމެ ކުރީ ސަފުގައި ހަރަކާތްތެރިވަމުން ގެންދިޔަ ޑޮކްޓަރު މަރުވީ 19 ދުވަސް ވަންދެން އައިސީޔޫގައި އޮތުމަށް ފަހު އެވެ. މިމަހުގެ 03 ވަނަ ދުވަހު އޭނާ އަށް ފަރުވާ ދޭން ފެށީ ހާޓް އެޓޭކެއް ޖެހިގެންނެވެ.\nމަރުވިއިރު ޑޮކްޓަރ ޑޮންގްގެ އަންބަކާއި ބައްޕަ ދުނިޔޭގައި އެބަތިއްބެވެ. އޭނާގެ ބައްޕަ އޮތީ ބަލިވެ އެނދުމަތި ވެފައެވެ.\nޑޮކްޓަރ ޑޮންގްގެ ޖަނާޒާ ބާއްވާފައި ވަނީ އޭނާ ދިރިއުޅެމުން އައި ޑަންގީޔަންގް އަވަށުގައެވެ. އެއަވަށުގެ ގިނަ ބަޔަކު ވަނީ މަގުމައްޗަށް ނިކުމެ އޭނާ އަށް އެންމެ ފަހުގެ އިހްތިރާމް އަދާކޮށްފައެވެ. "ތިއީ ކޮރޯނާ ވައިރަސް އާއި ދެކޮޅަށް މަސައްކަތް ކުރި ބަޠަލެއް" ކަމަށް ބުނެ ލިޔުންތައް ލިޔެފައިވާ ބެނާތައް ހިފައިގެން އަވަށުގެ މީހުން މަގުމައްޗަށް ނިކުމެ ތިބި ކަމަށް ރިޕޯޓްތައް ބުނެއެވެ.\nކޮވިޑް-19 ބަލި މީހުންނަށް ފަރުވާ ދިނުމުގެ މަސައްކަތް ޑރ.ޑޮންގް ކުރަމުން އަންނަތާ 35 ދުވަސް ފަހުން އޭނާ އަށް ފެބްރުއަރީ 29 ވަނަ ދުވަހު ޗުއްޓީއެއް ދިނެވެ. އެހައި ހިސާބުން އޭނާ ދިޔައީ އާއިލާ އާއި ބައްދަލު ކުރުމުގެ ކުރިން ކަރަންޓީން ވާށެވެ. ކަރަންޓީންގައި ހުއްޓާ ކުއްލިއަކަށް ބޮލުގައި ރިއްސައި ގަނެ، ވާހަކަ ދައްކަން އުނދަގޫތަކެއް ކުރިމަތިވިއެވެ.\nޑޮކްޓަރަށް ފަރުވާ ދިން ހޮސްޕިޓަލުން ބުނީ އޭނާ އަށް ފަރުވާ ދިނީ ހާޓްއެޓޭކެއް ޖެހިގެން ކަމަށާއި، އޭނާ މަރުވީ ހިތް ހުއްޓިގެން ކަމަށެވެ.\nކޮވިޑް-19 ޖެހިގެން ވެސް ޗައިނާގެ ބައެއް ޑޮކްޓަރުންނާއި، ސިއްހީ އެހީތެރިން މަރުވެފައި ވެއެވެ. ނަމަވެސް މަރުވި މީހުންގެ އަދަދު ޗައިނާ ސަރުކާރުން ރަސްމީކޮށް ހާމަކޮށްފައެއް ނުވެއެވެ.\nމާޗް 24, 2020 11:18\nއެހާ ބުރަކޮއް އުޅެފަ ކުއްލިއަކަށް ލު އި ވުމަކީ ހިތް ހުއްޓިދާނެކަމެއް


ވިލާ ގުރޫޕްގެ ފަރާތުން ފުވައްމުލަކު ޒުވާނުންނަށް ވަޒީފާގެ ފަހި ފުރުސަތުތަކެއް ! :: މިކަލް ނޫސް\nވިލާ ގުރޫޕްގެ ފަރާތުން ފުވައްމުލަކު ޒުވާނުންނަށް ވަޒީފާގެ ފަހި ފުރުސަތުތަކެއް !\n02 ސެޕްޓެމްބަރ 2017 21:07\nމިފެއާރގައި ވިލާ ގުރޫޕްއިން ހިންގާ5ރިސޯޓަށް ބޭނުންވާ، މުވައްޒަފުން ނެގުމަށް ވަނީ ހަމަޖެހިފައެވެ.\nރާއްޖޭގެ އެންމެ ބޮޑު އެއް ކުންފުނި ކަމުގައިވާ ވިލާގުރޫޕްގެ ފަރާތުން ފުވައްމުލަކުގައި ޖޮބް ފެއާރއެއް ބޭއްވުމަށް ނިންމަވައިފިއެވެ.\nމި ޖޮބް ފެއާރ ބޭއްވުމަށް ހަމަޖެހިފައި ވަނީ 19 ސެޕްޓެމްބަރ 2017 އިން 20 ސެޕްޓެމްބަރ 2017 ގެ ނިޔަލަށް ފުވައްމުލައް ސިޓީ ކައުންސިލްގައިއެވެ. މި ފެއާރ ހުޅުވިފައި ހުންނާނީ ހެދުނު 10:00 އަކުން ފެށިގެން ހަވީރު 17:00 ޖެހުމާއި ހަމައަށެވެ.\nމިފެއާރގައި ތަފާތު އެކި ދާއިރާތަކުން ވިލާ ގުރޫޕްއިން ހިންގާ5ރިސޯޓަށް ބޭނުންވާ، މުވައްޒަފުން ނެގުމަށް ވަނީ ހަމަޖެހިފައެވެ.\nމިފާއާރ ފުވައްމުލަކުގެ އިތުރުން އައްޑޫ ސިޓީގެ2ރަށެއްގައި ވެސް ބޭއްވުމަށް ވަނީ ހަމަޖެހިފައިވެއެވެ. މިގޮތުން 16 ސެޕްޓެމްބަރ ގައި 16:30 އިން 21:00 އަށް، 17 ސެޕްޓެމްބަރ ގައި 10:00 އިން 17:00 ގައި ސ.ހިތަދޫގައި ސިޓީ ކައުންސިލް ގައި އަދި 18 ސެޕްޓެމްބަރ ގައި 10:00 އިން 17:00 ގައި ވިލާކޮލެޖް -ސ.މީދުގައި ވެސް ބެއްވުމަށް ވަނީ ހަމަޖެހިފައި ކަމަށް މައުލޫމާތު ލިބެއެވެ.\nވިލާ ގުރޫޕް އިން ހިންގާ5ރިސޯޓު ކަމުގައިވާ ޕްރެޑެއިސް އައިލެންޑް،ސަން އައިލެންޑް، ރޯޔަލް އައިލެން، ހޮލިޑޭ އައިލެންޑް އަދި ފަން އައިލެންޑް ރިސޯޓް އެންޑް ސްޕާރ ގައި މިހާރުވެސް 4000 އަށް ވުރުގިނަ މުވައްޒަފުން ހަރަކާތްތެރި ވަމުން ދެއެވެ.


#BREAKING: 2036 vana aharuge niyalah verikamug amilla fulhah dhemi hurevey gaanoon Putin thasdheeg kuravvaifi.\nޕުޓިންވަނީ، އޭނާ ދުނިޔޭގައި ހުންނަވަނިކޮށް އޭނާގެ މައްޗަށް އެއްވެސް ދައުވާއެއް ނުކުރެވޭ ގޮތަށް ގާނޫނު ހައްދަވާ ތަސްދީގުވެސް ކުރައްވާފަ\nއިތުރު ދެދައުރު ރަޝިއާގެ ރައީސްކަމަށް ވާދަ ކުރުމުގެ ފުރުސަތުލިބޭ ގާނޫނު ޕުޓިން ތަސްދީގު ކުރައްވައިފި\nމިހާރު ފުރިހަމަ ކުރައްވަމުން ގެންދަވާ ވެރިކަމުގެ ދައުރު 2024 ވަނަ އަހަރު ނިމި ދިއުމަށްފަހު، އިތުރު ދެދައުރު ވެރިކަމަށް ވާދަކުރުމުގެ ފުރުސަތު ލިބިދޭ ގާނޫނު ރަޝިއާގެ ރައީސް ޕުޓިން ހޯމަ ދުވަހު ތަސްދީގު ކުރައްވައިފި ކަމަށް، ރަޝިއާ ސަރުކާރުގެ ރަސްމީ ވެބްސައިޓުގައި ޝާޢިއު ކޮށްފައިވާ ލިޔެކިއުންތަކުން ދައްކައިފިއެވެ.\nޕުޓިން ބޭނުންފުޅު ވެވަޑައިގެންފިނަމަ، 2036 ވަނަ އަހަރުގެ ނިޔަލަށް ރަޝިއާގެ ވެރިކަމުގައި ދެމިހުރުމުގެ ފުރުސަތު ލިބިދޭ މި ގާނޫނަކީ، ފާއިތުވެދިޔަ އަހަރު، ރަޝިއާގެ ގާނޫނު އަސާސީއަށް އިސްލާހު ގެނައުމަށް އޭނާ އިއުލާން ކުރެއްވި އިސްލާހީ ޕްރޮގްރާމްގެ ތެރޭގައި ހިމެނޭ ބައެކެވެ.\nމީގެ ކުރިން ޕުޓިންވަނީ، ރަޝިއާގެ ކުރީގެ ރައީސުންނަށާއި އާއިލާއަށް، އުމުރަށް ހިމާޔަތާއި އިނާޔަތާއި ރައްކާތެރިކަން ފޯރުކޮށްދޭ ގާނޫނުވެސް ތަސްދީގު ކުރައްވާފައެވެ.\nމި ގާނޫނުގައިވާގޮތުން، ރަޝިއާގެ ކުރީގެ ހުރިހާ ރައީސުންނަށްވެސް އަދި ރައީސުންގެ އާއިލާގެ މެމްބަރަކުވެސް، ދުނިޔޭގައި ހުއްޓާ ކުރާ އެއްވެސް ކުށަކަށް އެގައުމުގައި ދައުވާވެސް ނުކުރެވޭނެއެވެ. އަދި މީގެ އިތުރުން ދައުރު ހަމަކޮށް މަގާމުން ވަކިވާ ދުވަހުން ފެށިގެން، ކުރީގެ ރައީސެއްކަމުގައި ވާނަމަ، އެމީހަކު، އުމުރު ދުވަހަށް، ވެގެން ދާނީ ގާނޫނު ހަދާ މަޖިލީހުގެ މަތިގޭގޭ ސެނެޓަރއަކަށެވެ.\nމިގާނޫނަކީވެސް، ރަޝިއާގެ ރައީސް ފާއިތުވެދިޔަ އަހަރު ކުރެއްވި، ރަޝިޔާގެ ސިޔާސީ ނިޒާމަށް ގެންނެވުމަށް ނިންމަވާފައިވާ “އިސްލާހީ ބަދަލު”ތަކުގެ ތެރޭގައި ހިމެނޭ ގާނޫނެކެވެ.\nމިގާނޫނަކީ، ރަޝިއާގެ ގާނޫނު އަސާސީއަށް ބަދަލު ގެނައުމަށް، ރަޝިއާގެ އާންމު ރައްޔިތުންގެ މެދުގައި ވޯޓުލައިގެން، ރައްޔިތުންގެ ރުހުމާއެކު، އެގައުމުގެ ގާނޫނު އަސާސީއަށް ގެނައުމަށް ޕުޓިން ނިންމަވާފައިވާ ބަދަލުތަކުގެ ތެރޭގައި ހިމެނޭ ގާނޫނެއްވެސް މެއެވެ.\nރަޝިއާގެ ގާނޫނު އަސާސީއަށް ގެންނަ މިބަދަލުތަކުގެ ނަތީޖާއެއްގެ ގޮތުން 2036ވަނަ އަހަރާ ހަމައަށް ވެރިކަމުގައި ދެމިހުރުމުގެ ފުރުސަތު ޕުޓިންއަށް ލިބިގެން ދެއެވެ. މި ބަދަލުތަކާ ނުލާ، ރަޝިއާގެ ގާނޫނު އަސާސީގައި ވާގޮތުން، ޕުޓިންއަށް ވެރިކަމުގައި ހުރެވޭނީ 2024 ވަނަ އަހަރުގެ ނިޔަލަށެވެ.\nރަޝިއާގެ ގާނޫނު އަސާސީއަށް ޕުޓިން މިހާރު މިގެންނަމުންދާ ބަދަލުތަކުން، މިހާރު ފުރުއްވަމުން ގެންދަވާ ދައުރު ފުރިހަމަ ވުމަށްފަހުން، ދެން ހައްދަވާނެ ގޮތެއްގެ ކޮންމެވެސް ވަރެއްގެ މަންޒަރެއް ފެނިގެންދާ ކަމަށް ސިޔާސީ މަސްރަހު ދިރާސާ ކުރައްވާ ފަރާތްތަކުން ވިދާޅުވެއެވެ. ޕުޓިން މިހާރު ފުރިހަމަ ކުރައްވަމުން ގެންދަވަނީ، ޖެހިޖެހިގެން ފުރައްވަމުން ގެންދަވާ ދެވަނަ ދައުރެވެ. އަދި އޭނާ ރަޝިޔާގެ ވެރިކަމުގައި ހުންނަވާ4ވަނަ ދައުރުވެސް މެއެވެ.\nރަޝިއާގެ ގާނޫނުތަކުގައި މިހާރުވެސް ވާގޮތުން، ވެރިކަމުގެ ދައުރުގައި ކޮށްފައިވާ ކުށަކަށް މިހާރުވެސް ކުރީގެ ރައީސެއްގެ މައްޗަށް އެގައުމުގައި ދައުވާއެއް ނުކުރެވެއެވެ. އެހެންނަމަވެސް، ޕުޓިން ކުރިން ސޮއި ކުރެއްވި އާ ގާނޫނުގައި ވާގޮތުން، ކުރީގެ ރައީސެއް ކަމަށް ވާނަމަ، އޭނާ ކުރާ އެއްވެސް ކުށަކަށް ދުނިޔޭގެ ހުއްޓަސް ނެތަސް ދައުވާއެއް ނުކުރެވޭނެއެވެ. އަދި، ވެރިކަމުގައި ހުއްޓަސް ނެތަސް، ކުރީގެ ރައީސަކު ހައްޔަރުކުރުން، ދިރި އުޅޭ ތަނެއް ބަލާ ފާސްކުރުން، ސުވާލުކުރުން އަދި އެއްވެސް ބާވަތެއްގެ ދައުވާއެއް އޭނާގެ މައްޗަށް ކުރުމަކީވެސް މަނާ ކަމެކެވެ.\nމިގާނޫގައި ވާގޮތުން، ކުރީގެ ރައީސަކަށް މިގާނޫނުން ލިބޭ އެއްވެސް އިނާޔަތެއް އަބުރާ ގެންދިއުމަކީވެސް އުދަގޫ ކަމަކަށް ހަދާފައިވެއެވެ.\nމިގޮތުން މިގާނޫނުގައި ވާގޮތުން، ކުރީގެ ރައީސަކަށް ލިބޭ އެއްވެސް އިނާޔަތެއް އަބުރާ ގެންދެވޭނީ، އާދަޔާ ޚިލާފު ބޮޑު ކުށެއް ކޮށްގެން، އެކަމުގެ ތުހުމަތުގައި، ގާނޫނު ހަދާ މަޖިލީހުގެ ދަށު ގެއިން ފާސްކޮށްގެން، އަދި މީގެއިތުރުން އެ މައްސަލަ މަތީ ގޭގެ ބޮޑު އަޢުލަބިއްޔަތަކާއެކު ފާސްކޮށްފިނަމަ އެވެ.\nރަޝިއާގެ ރައީސް ސޮއިކޮށްފައިވާ އިތުރު ގާނޫނުތަކުގައި ވާގޮތުން، ރަޝިއާގެ ފެޑެރަލް ކައުންސިލަށާއި، ގާނޫނު ހަދާ މަޖިލީހުގެ މަތި ގެއަށް 30 ސެނެޓަރުން އައްޔަން ކުރުމުގެ ފުރުސަތު ޕުޓިންއަށް ލިބިގެން ދެއެވެ. އަދި މީގެ އިތުރުން، ވެރިކަމުން ވަކިވެވަޑައިގަތުމަށް ފަހު، އަމިއްލަފުޅަށް ފެޑެރަލް ކައުންސިލްގައި އިންނެވުމުގެ ފުރުސަތުވެސް ޕުޓިންއަށް ލިބިގެން ދެއެވެ.\nފާއިތުވެދިޔަ އަހަރު، ރަޝިއާގެ ގާނޫނު ހަދާ މަޖލީހުގެ ދަށުގެ، ސްޓޭޓް ޑޫމާއިން ވަނީ މީގެ އިތުރުންވެސް އިތރު ގާނޫނެއް ފާސްކުރުމަށް ވޯޓު ދީފައެވެ. ދަށުގެއިން މި ގާނޫނު ފާސްވެގެން ދިއުމާއެކު، ރަޝިއާގެ ޝަރުއީ ދާއިރާގައާއި، ސަލާމަތީ ޚިދުމަތްތަކުގައާއި، ރެގިއުލޭޓްރީ އަދި އަސްކަރިއްޔާގައި މަސައްކަތް ކުރާ ފަރާތްތަކުގެ ހުރިހާ މައުލޫމާތެއް ކަޑައެޅިގެންދާނީ ސިއްރު މައުލޫމާތުތަކުގެ ގޮތުގައެވެ.\nފާއިތުވެދިޔަ އަހަރު، މިގާނޫނުތައް ފާސްކޮށް، ގާނޫނުތަކުގައި ޕުޓިން ސޮއިކުރައްވާފައި ވަނީ، ރަޝިއާގެ އިދިކޮޅު ލީޑަރު، ނަވާލްނީ، އޭނާ މަރާލަން މަސައްކަތްކުރި، ރަޝިއާގެ ފެޑެރަލް ސެކިއުރިޓީ ސާވިސްގެ ސެކިއުރިޓީ އޭޖެންޓުންނަށް ފޯނުކޮށް އޭނާ މަރާލަން ރާވާފައިވާ ރޭވުމުގެ މައުލޫމާތު ހޯދާފައިވާ ކަމަށް ވިދާޅުވިތާ އެއްދުވަސް ފަހުންނެވެ. ނަވާލްނީ މަރާލުމަށް ދެވުނު ވިހައިގެ ހަމަލާއަށް ފަރުވާ ހޯއްދެވުމަށް ޖަރުމަނުގައި ހުންނެވުމަށްފަހު، އެބުރި ގައުމަށް ވަޑައިގަތުމާއެކު، ޕުޓިންވަނީ އޭނާ ހައްޔަރު ޖަލަށް ލާފައެވެ. އަދި މިހާރު ނަވާލްނީ ގެންދަވަނީ ޖަލުހުކުމެއް ތަންފީޒު ކުރައްވަމުންނެވެ.\nމީގެ ކުރިން ނަވާލަނީ ވަނީ ސެކިއިރިޓީ އޭޖެންޓުގެ ފޯނު ނަމްބަރާއި އަދި އެޑްރެސްވެސް އާންމުކޮށް ފެންނާނެހެން ޕަބްލިޝް ކޮށްފައެވެ. އެހެންނަމަވެސް، ޕުޓިން ސޮއިކުރއްވާ ތަސްދީގު ކޮށްފައިވާ ގާނޫނުތަކުން، މި މައުލޫމާތު ހާމަކުރުން ވެގެންދާނީގާނޫނީ ކުށަކަށެވެ.


Maldives with Palestine group Facebookun nerelaifi – Iru\nމޯލްޑިވްސް ވިތު ފަލަސްތީން ގްރޫޕު ފޭސްބުކުން ނެރެލައިފި\nޝާޝާ· 23 މޭ 2021\nދިވެހިންގެ މެދުގައި ފަލަސްތީނަށް އޮތް ލޯތްބާއި އެއްބައިވަންތަކަން ދެއްކުމަށްޓަކައި ދިވެހި ޒުވާނުންތަކެއް އިސްވެ އުފެއްދި ފޭސްބުކް ގްރޫޕް “މޯލްޑިވްސް ވިތު ފަލަސްތީން” އެ ޕްލެޓްފޯމުން މިއަދު ބޭރުކޮށްލައިފިއެވެ.\nއިޒުރޭލުން ފަލަސްތީނަށް ދެމުން ގެންދާ ހަމާލަތަކާ ދެކޮޅަށް އަޑުއުލުމަށްޓަކައި ރާއްޖޭގައި ބާއްވާ ހުރިހާ ހަރަކާތްތަކެއްގެ އެންމެ ފަހުގެ މައުލޫމާތު މި ގްރޫޕުން ލިބެން ހުއްޓެވެ. އޭގެ ތެރޭގައި އިވެންޓުތަކުގެ ފޮޓޯތަކާއި ވީޑިއޯތައް ވެސް ހިމެނެއެވެ. ފޭސްބުކުން އެ ފިޔަވަޅު އެޅި ސަބަބެއް ސާފުނުވާއިރު، އެ ގްރޫޕްގެ މެމްބަރުންގެ ގޮތުގައި 50،000 އާ ގާތްކުރާ އަދަދަކަށް މީހުން ތިއްބެވެ.\nމި ގްރޫޕް ހުއްޓުވިއިރު، ފަލަސްތީނާ އެއްކޮޅަށް އަންނަ ހަފުތާގައި ވެސް ޚާއްސަ ހަރަކާތްތަކެއް ބާއްވަން އައީ ރާވަމުންނެވެ.\n“މޯލްޑިވްސް ވިތު ފަލަސްތީން” ފޭސްބުކުން ނެރެލާފައިވާއިރު، އިޒުރޭލާ ދެކޮޅަށް އަޑުއުފުލާ މީހުންނާއި ޕޭޖުތަކާއި އަދި ގްރޫޕްތައް ވެސް ސޯޝަލް މީޑިއާގެ ބައެއް ޕްލެޓްފޯމުތަކުން މި ދުވަސްކޮޅު ހުއްޓުވަމުން ދާކަން ފާހަގަކުރެވެއެވެ.\nހަމަދު ސްކޫލްގެ “ޢުލޫމީ ހިޔާ” ތީމް ލަވަ ވަރަށް ހިތްގައިމު


Inthigaalee candidate akah nereynee maa siyaasee beyfulheh noon: Mahloof | Mihaaru\nމަހްލޫފު ނޫސްވެރިންނާ ވާހަކަ ދައްކަވަނީ.---މިހާރު ފޮޓޯ: ހުސެއިން ވަހީދު\nއިންތިގާލީ ކެންޑިޑޭޓަކަށް ނެރޭނީ މާ ސިޔާސީ ބޭފުޅެއްނޫން: މަހުލޫފް\n22 އޮކްޓޯބަރ 2017 - 23:24 73 comments\nއަންނަ ރިޔާސީ އިންތިހާބުގައި ވާދަކުރުމަށް އިދިކޮޅު ޕާޓީތަކުން ނެރޭ އިންތިގާލީ ކެންޑިޑޭޓަކީ ސިޔާސީ ކަންކަމުގައި މާ ބޮޑަށް ނޫޅުއްވާ އެކަމަކު ހުރިހާ ޕާޓީތަކަށް ވެސް ގަބޫލު ކުރެވޭ ބޭފުޅަކަށް ވާނެ ކަމަށް ރައްޔިތުންގެ މަޖިލީހުގެ ގަލޮޅު ދެކުނު ދާއިރާގެ މެމްބަރު އަހުމަދު މަހުލޫފް މިރޭ ވިދާޅުވެއްޖެ އެވެ.\nމިހާރު ސްރީލަންކާގައި ހުންނެވި މަހުލޫފް، ރާއްޖެ ޓީވީގައި ވާހަކަ ދައްކަވަމުން ވިދާޅުވީ އިންތިހާބުގައި އެއް ކެންޑިޑޭޓަކު ނެރެން މަޝްވަރާ ކުރަނީ ކުރީގެ ރައީސް މުހައްމަދު ނަޝީދު ނުވަތަ ޖުމްހޫރީ ޕާޓީގެ ލީޑަރު ގާސިމް އިބްރާހިމަށް އެ ފުރުސަތު ދެއްވުމަށް ނޫން ކަމަށެވެ. އެކަމަކު އިދިކޮޅު ހަތަރު ޕާޓީގެ ލީޑަރުންނާއި މެމްބަރުންނަށް ގަބޫލު ކުރެވޭ، އަދުލުވެރިކަމާ އެކު މަސައްކަތްކުރާ އަދި ގައުމަށް ބަލައިގަނެވޭނެ ފަދަ ހިދުމަތްތަކެއް ކޮށްދެއްވާފައިވާ ބޭފުޅަކު ހޮއްވެވުމަށް ކަމަށް އޭނާ ވިދާޅުވި އެވެ.\nމަހުލޫފް ވިދާޅުވި ގޮތުގައި އެ ކެންޑިޑޭޓަކީ ސިޔާސީ ކަންކަމުގައި މާބޮޑަށް ފާޅުގައި އުޅުއްވާ ނުވަތަ "ސިޔާސީ ޕޯޑިއަމްތަކުގައި ހަޅޭއްލަވާ" ބޭފުޅަކަށް ވާކަށް ނުޖެހެ އެވެ.\n2018 gai hovan jeheynee inthigaalee Raees eh: Nasheed\nއޭނާ ވިދާޅުވީ އިންތިގާލީ ސަރުކާރަކުން އެންމެ ފުރަތަމަ މަސައްކަތް ކުރާނީ އަދުލުވެރި ފަނޑިޔާރުގެއެއް ގާއިމުކޮށް، ގައުމުގެ ކަންކަން އިންސާފުވެރިކަމާ އެކު ކުރިއަށް ގެންގޮސް، ކޮމިޝަންތައް މިނިވަން ކުރުމަށް ކަމަށެވެ. އަދި ކަނޑައަޅާ ވަކި މުއްދަތެއްގެ ތެރޭގައި، އެކަންކަން ރަނގަޅު ކުރުމަށް ފަހު ހުރިހާ ޕާޓީތަކާއެކު އަނެއްކާ ވެސް ވާދަވެރި އިންތިހާބަކަށް ދާނެ ކަމަށް ވިދާޅުވި އެވެ.\n"އެ އިންތިހާބުގައި ނަޝީދާއި ގާސިމަށް ވެސް ވާދަކުރެއްވޭނެ. އަދި ފާރިސް އާއި ކާނަލް ނާޒިމް ވެސް ވާދަކުރައްވަން ބޭނުމިއްޔާ އެ ފުރުސަތު އޮންނާނެ،" މަހުލޫފް ވިދާޅުވި އެވެ.\nއޭނާ ވިދާޅުވީ އިންތިގާލީ ކެންޑިޑޭޓެއް ނެރެން ހުރިހާ ޕާޓީތަކުން ބޭނުން ނުވެއްޖެ ނަމަ، ވަކިން ކެންޑިޑޭޓެއް ނެރުމުގެ ފުރުސަތު ޕާޓީތަކަށް އޮންނާނެ ކަމަށާއި އެކަމަކު ދެ ވަނަ ބުރެއްގައި ހުރިހާ ޕާޓީތައް އޮންނާނީ އެކުގައި ކަމަށެވެ.\nއަންނަ އަހަރު އޮންނަ ރިޔާސީ އިންތިހާބުގައި އިންތިގާލީ ރައީސެއް ހޮވަން ޖެހޭނެ ކަމަށް އެންމެ ފުރަތަމަ އިއުލާން ކުރެއްވީ ރައީސް ނަޝީދެވެ.\nއެމްޑީޕީގެ ގައުމީ މަޖިލީހުގެ މެމްބަރުންނާ މުޚާތަބު ކުރައްވައި، ވާހަކަފުޅު ދައްކަވަމުން ނަޝީދު ވިދާޅުވީ މިހާރު ކަންކަން ހިނގަމުންދާ ގޮތަށް ބަލާއިރު މިނިވަން އިންތިޚާބެއް ހޯދުމަކީ ވަރަށް އުނދަގޫ ކަމެއް ކަމަށާއި އެހެންވެ، 2018ގައި ހޮވަން ޖެހޭނީ ގުޅިފައިވާ ޕާޓީތަކުން ނެރޭ އިންތިގާލީ ރައީސެއް ކަމަށް އެ މަނިކުފާނަށް ގަބޫލު ކުރެއްވޭ ކަމަށެވެ.\nނަޝީދު ވިދާޅުވި ގޮތުގައި އިންތިގާލީ ކެންޑިޑޭޓަކު ނެރޭނީ އިދިކޮޅު ކޯލިޝަނުން ގުޅިގެން ނެރޭ ލިސްޓަކުންނެވެ. އެކަން އެގޮތަށް ކުރަން ޖެހެނީ އެމަނިކުފާނު ވިދާޅުވި ގޮތުގައި، އިދިކޮޅު އެއްވެސް ޕާޓީއަކަށް 2018 ގެ އިންތިޚާބު ކާމިޔާބު ކުރެވޭނެ ކަމުގެ އެއްވެސް "ސައިންޓިފިކް ޔަގީންކަމެއް" ނެތުމުންނެވެ.\nމަހުލޫފް މިރޭ ވިދާޅުވީ ސިޔާސީ ހިތި ތަޖުރިބާތައް އެ ބޭފުޅުން ވޭތުވެ ދިޔަ އަހަރުތަކުގައި ކުރައްވައިފި ކަމަށާއި "އެކި ގޮތްގޮތުން ބޯން ޖެހޭ ބޮނޑިތައް ބޮއިފި" ކަމަށެވެ. އެހެންވެ، އެކަންކަން ރަނގަޅު ކުރުމަށް އިންތިގާލީ ސަރުކާރެއް ވަރަށް މުހިއްމު ކަމަށް ވިދާޅުވި އެވެ.\nDhivehin inthigaalee sarukaareh beynumeh nuvey: Abdhuhraheem\nކޮމަންވެލްތުގެ އޮބްޒާވަރުންނާ ނުލައި އަދި މިނިވަންކަމެއް ނެތް އިލެކްޝަންސް ކޮމިޝަނަކުން އަންނަ އަހަރު ބާއްވާ ރިޔާސީ އިންތިހާބު އުނދަގޫވާނެކަން ފާހަގަ ކުރައްވައި އޭނާ ވިދާޅުވީ، ހުރިހާ ޕާޓީތަކުން އެއް ކެންޑިޑޭޓަކު ނެރެފި ނަމަ، ކުރިމަތިވާ ގޮންޖެހުންތައް ފޫއަޅުވާލަން ފަސޭހަވާނެ ކަމަށެވެ.\nއިދިކޮޅު ފަރާތްތަކުން އިންތިގާލީ ސަރުކާރަކަށް ބޭނުންވި ނަމަވެސް ރައްޔިތުން އެގޮތް ބޭނުން ނުވާ ކަމަށް، ވެރިކަން ކުރާ ޕީޕީއެމުން ވަނީ ބުނެފަ އެވެ.\nމިކަމަށް ރައްދު ދެއްވައި މަހުލޫފް ވިދާޅުވީ އިންތިގާލީ ކެންޑިޑޭޓެއް ހޮވުމާ މެދު މަޝްވަރާ ކުރަން ނިންމުމަކީ ރައީސް އަބްދުﷲ ޔާމީނަށް ފޮނުވާލި މިސައިލެއް ކަމަށާއި އެ މަނިކުފާނު އެކަމަށް އެއްވެސް ވަރަކަށް އުއްމީދު ނުކުރައްވާ ކަމަށެވެ. އަދި އެ ކެންޑިޑޭޓު ރައްޔިތުންގެ ބޮޑު ޕަސެންޓަކާއެކު ހޮވޭނެތީ، ރައީސް ޔާމީން ޖެހިލުންވެ ވަޑައިގަންނަވާ ކަމަށް ވެސް އޭނާ ވިދާޅުވި އެވެ.\nއިތުރު ލިޔުންތައް ރައީސް މުހައްމަދު ނަޝީދު ދިވެހި ސަރުކާރު އިދިކޮޅު ފަރާތްތައް އަހުމަދު މަހުލޫފް، ޔޫތު އެންޑް ސްޕޯޓްސް މިނިސްޓަރު ރައީސް އަބްދުﷲ ޔާމީން


އަންހެނުންގެ ދުވަސް ފާހަގަކުރުމަށް އެމްއެންޑީއެފުން އއ.މަތިވެރީގައި ހަރަކާތްތަކެއް ހިންގައިފި\n07 މާރޗް 2020 19:14\nބައިނަލް އަޤްވާމީ އަންހެނުންގެ ދުވަސް ފާހަގަކުރުމަށް އެމްއެންޑީއެފުން އއ.މަތިވެރީގައި ހަރަކާތްތަކެއް މިއަދު ހިންގައިފިއެވެ.\nއެމްއެންޑީއެފް މާލެ އޭރިއާ އާއި އއ.މަތިވެރި ކައުންސިލް ގުޅިގެން މިއަދު އއ.މަތިވެރީގައި ހިންގި ހަރަކާތްތަކުގެ ތެރޭގައ ސިފައިންގެ އަންހެން ޑޮކްޓަރުން ބަލިމީހުން ބެއްލެވުމާއި، އެރަށު ގޮނޑުދޮށް ސާފުކުރުމުގެ ހަރަކާތަކާއި، މިހާރު ދުނިޔޭގައި ހަލުވި ކަމާއެކު ފެތުރެމުންދާ ނުރައްކާތެރި ވައިރަހެއް ކަމުގައިވާ "ކޮވިޑް19" އަށް ހޭލުންތެރި ކުރުމުގެ ގޮތުން މަޢުލޫމާތު ދިނުމުގެ ސެޝަނެއް ވަނީ ހިންގާފައެވެ. އަދި މަތިވެރިން ހޮވާލެވުނު އަންހެން ޓީމަކާއި އަންހެން ސިފައިންގެ ޓީމަކާ ދެމެދު އެކުވެރިކަމުގެ ހޭންޑް ބޯލް މެޗެއް ވަނީ ކުޅެފައެވެ. މި މެޗް ފެށުމުގެ ގޮތުން ބޭއްވި ރަސްމިއްޔާތު ޝަރަފުވެރި ކޮށްދެއްވީ މިނިސްޓަރ އޮފް ޑިފެންސް އަލްއުސްތާޛާ މާރިޔާ އަޙްމަދު ދީދީއެވެ. އަރިހުގައި ޗީފް އޮފް ޑިފެންސް ފޯސް މޭޖަރ ޖެނެރަލް ޢަބްދުﷲ ޝަމާލުވެސް ބައިވެރިވަޑައިގެންނެވިއެވެ.\nމި ހިންގި ހަރަކާތްތަކުގެ ތެރެއިން ޑޮކްޓަރަށް ދެއްކުމުގެ ޚިދުމަތް ދީފައިވަނީ ކަރުންމަތީގެ ޚާއްޞަ ޑޮކްޓަރ ފަސްޓް ލެފްޓިނެންޓް ޑރ. ތޫހާ ސަޢީދު އަދި ކުޑަކުދިންގެ ޚާއްޞަ ޑޮކްޓަރ ފަސްޓް ލެފްޓިނެންޓް ޑރ.ޝިފްލާ އަބްދުލް ލަތީފްއެވެ. މި ދެ ޑޮކްޓަރުންނަކީވެސް އެމްއެންޑީއެފް ސެނެހިޔަރ މިލިޓަރީ ހޮސްޕިޓަލުގައި މަސައްކަތްކުރައްވާ އަންހެން ސިފައިންގެ ދެ ބޭކަނބަލުންނެވެ.\nބައިނަލް އަޤްވާމީ އަންހެނުންގެ ދުވަސް ފާހަގަކުރުމަށް އއ މަތިވެރި ކައުންސިލާއި އެމްއެންޑީއެފުން ގުޅިގެން މަތިވެރީގައި މި ހިންގި ހަރަކާތްތަކުގައި އެރަށުގެ ގިނައަދަދެއްގެ ރައްޔިތުންވަނީ ބައިވެރިވެފައެވެ.


SunOnline: Inthihaabun nan negee insaabu nulibi, huvafen thah bilaahakah vumun!\nއިންތިހާބުން ނަން ނެގީ އިންސާފު ނުލިބި، ހުވަފެންތައް ބިލާހަކަށް ވުމުން!\nއަހްމަދުﷲ އަބްދުލްހާދީ 03 Jul 2020, 08:42\nލޯކަލް ކައުންސިލް އިންތިހާބުގައި ކެންޑިޑޭޓްކަމުން ނަން އަބުރާ ނެންގެވި މިއުނާ ހަސަން.\n"މިއީ ހަމަ އެކަނި މިފަހުން ފެނުނު ރޭޕް އަދި ޖިންސީ ގޯނާގެ ކޭސްތަކާއި ހެދި ކުރި ކަމެއް ނޫން. އެކަމަކު ޝިދާތާގެ މިނިސްޓަރުކަމުގެ ދުވަސްވަރުން ފަށައިގެންވެސް އޮތް ކަމެއް،" ކައުންސިލް އިންތިހާބުގައި ވާދަނުކުރަން ނިންމި މިއުނާ ހަސަން ނަން އަބުރާ ގެންދެވި ސަބަބު ހާމަކުރަމުން "ސަން" އަށް ކިޔައިދިނެވެ.\nމިއުނާ އަކީ ސަރުކާރު ހިންގާ މައި ޕާޓީ، އެމްޑީޕީގެ ފަރާތުން ހއ. މުރައިދޫ ކައުންސިލަށް ކުރިމަތިލެއްވި ކެންޑިޑޭޓެވެ.\nއެހެންނަމަވެސް މިދިޔަ މަހުގެ 28 ވަނަ ދުވަހު މިއުނާ ވަނީ ކުރީ ސަރުކާރަށްވުރެ މި ސަރުކާރުން އިންސާފު ހޯދައިދިނުމުގައި ފެއިލްވެފައިވާކަމަށް ބުނެ ކައުންސިލް އިންތިހާބުގައި ވާދަނުކުރަން ނިންމައިފަ އެވެ.\nމިއުނާގެ އެންމެ ބޮޑު ކަންބޮޑުވުމަކީ، މިފަހުން ހުޅުމާލެ ފަޅުތެރޭގައި އޮތް ސަފާރީއެއްގައި ބިދޭސީ އަންހެނަކަށް ޖިންސީ ގޯނާކުރިކަމުގެ ތުހުމަތުގައި ހައްޔަރުކުރި މީހުން ދޫކޮށްލުމެވެ.\n"މި ސަރުކާރު، ފުލުހުންނަށްވެސް އެންމެ ފަހުން މި ފެނުނު ބޮޑު ތިން ކޭސް ތަހުގީގުކުރަން އެކަށީގެންވާ ވަގުތު އަދި ނުލިބިދާނެ. އެކަމަކު ކުށް ކުރިކަމަށް ތުހުމަތު ކުރެވޭ މީހުން މުޖުތަމައުއަށް އަނބުރާ ދޫކޮށްލުމަކީ ގޯހެއް" މިއުނާ ބުންޏެވެ.\nމިއުނާގެ މި ބަސްތަކަކީ މިދިޔަ ހުކުރުދުވަހުގެ ރޭ ސަފާރީއެއްގައި ބޭރު އަންހެނަކަށް ޖިންސި ގޯނާ ކުރިކަމުގެ ތުހުމަތުގައި ހުށަހެޅި މައްސަލައާއި ގުޅިގެން އޭނާ ފާޅުކުރި ކަންބޮޑުވުންތަކެވެ.\nމި މައްސަލައިގައި ފުލުހުން ވަނީ ތުހުމަތު ކުރެވުނު 39 އަހަރުގެ ދިވެހި ދެ ފިރިހެނުން ބަންދުގައި ބަހައްޓަންޖެހޭ ސަބަބެއް ނެތްކަމަށް ބުނެ ދޫކޮށްލައިފަ އެވެ. ކުށުގެ ތުހުމަތު ލިބޭ އެކަކީ މަޖިލިސް މެންބަރެއްގެ ފިރިކަލުންކަމަށް ވާހަކަދެކެވެން ފެށުމާއިއެކު ފުލުހުންގެ މައްޗަށް ސިޔާސީ ނުފޫޒު އޮންނަކަމަށް ގިނަ ބަޔަކު ދަނީ ބުނަމުންނެވެ. އަދި ރާއްޖޭގެ އެހެން ނޫހެއްގައި މި ހާދިސާގައި ކަން ހިނގިގޮތްކަމަށް ބުނެ ޝާއިއު ކުރި ރިޕޯޓަކާއިއެކު އާންމުންގެ ގިނަ ބައެއްގެ ރުޅިވެރިކަންވެސް ވަނީ ފާޅުވާން ފަށައިފަ އެވެ.\n"އަޅުގަނޑު، މިއީ އެފަދަ ގޯނާ ކުޑައިރު ތަޖުރިބާކޮށްފައި ހުރި މީހެއް. ބޮޑުވިވަރަކަށް ތަހައްމަލުކުރެވޭ އެފަދަ އަނިޔާ ލިބޭ މީހުންގެ އިހުސާސްތަކާއި ވޭން،" މީގެ ކުރިން ޖިންސީ އަނިޔާގެ ޝިކާރައަކަށްވި މިއުނާ ބުންޏެވެ.\n"އަދިވެސް އެކަމަށް އިންސާފެއް ނުލިބޭ. އަދި މިހާރު މިހުރީ އެކަން މާޒީއަށް ދޫކޮށްލާވަރަށް ތައުލީމާއި ހިތްވަރު ލިބިފައި. އެކަމަކު މިހާރު އެކަމާއި ދެކޮޅަށް ތެދުވެ ތަފާތެއް ގެނުވިދާނެކަން ގަބޫލުކުރަން،"\nމި ސަރުކާރަށް ސަޕޯޓުކުރަން ފެށީ ހަމަހަމަކަމާއި އިންސާފުގެ ވައުދުތަކުގެ ސަބަބުންކަމަށް ބުނަމުން މިއުނާ ބުނީ މިހާރު ފެންނަނީ މުޅިން އެހެން މަންޒަރެއްކަމަށެވެ. ކުރިން ދައްކަމުން އައި ވާހަކަ، މިހާރު އަމަލާއި ދިމާނުވާކަމަށް މިއުނާ ބުންޏެވެ.\n"ކެންޑިޑޭޓްކަން ދޫކޮށްލަން ނިންމީ، އެ މަގާމަށް އެމްޑީޕީގެ ފަަރާތުން ކުރިމަތިލައިގެން ހޮވިއްޖެނަމަ، އަޅުގަނޑު، އަޅުގަނޑުގެ ދާއިރާގެ ރައްޔިތުންނަށް އޮޅުވާލައި، ގަބޫލުކުރާ ކަންކަމާއި ދެކޮޅަށް، ދިއުޅިއެއްނުވާ ވާހަކަތަކެއް ވިއްކަން ޖެހޭނެތީ،" އެމްޑީޕީގެ ފަރާތުން ވާދަކުރަން ލަދުގަންނަކަމަށް ބުނަމުން މިއުނާ ކިޔައިދިނެވެ.\nކޮންމެ ސަރުކާރެއްގައިވެސް ކޮންމެވެސް ވަރަކަށް ކޮރަޕްޝަނާއި ނުފޫޒާއި ބާރު، މިފަދަ މައްސަލަތަކަށް އޮންނާނެކަމަށް މިއުނާ ގަބޫލުކުރެ އެވެ.\nއެހެން ނަމަވެސް މި ސަރުކާރާއިމެދު އޭނާ ކުރީ އެޔަށްވުރެ ފޮނި އުންމީދުތަކެވެ. އަދި އެ އުންމީދުތައް މިއަދު ބިލާހަކަށް ވެއްޖެކަމަށް މިއުނާ ދެކެ އެވެ.\n"އެކަމުގައި ފެއިލްވާ ހިސާބުން އަޅުގަނޑު ގަބޫލެއްނުކުރަން ސަރުކާރަށް ސަޕޯޓުކުރަން ޖެހޭކަމަށް. ބައެއް މީހުން ބުނޭ މިއީ ހަމައެކަނި އެމްޑީޕީގެ ސަރުކާރެއް ނޫނެއްނޫންހޭވެސް، އެކަމަކު އެމްޑީޕީއަކީ އަޢުލަބިއްޔަތު އޮންނަ މައި ޕާޓީ، މަޖިލީހުގައިވެސް،" މިއުނާ ބުންޏެވެ.\nއިތުރަށް ވާހަކަދައްކަމުން މިއުނާ ބުނީ، ނަން އަނބުރާ ގެންދިޔުމަށްފަހު އެއްވެސް ހާލެއްގައި އެހެން ޕާޓީއަކާއި ގުޅެންވެސް އޭނާ ނުވިސްނާކަމަށެވެ.\nސަފާރީ ރޭޕް ކޭސްގެ ސަބަބުން ސަރުކާރަށް އަދި ފުލުހުންނަށްވެސް ބޮޑެތި ފާޑުކިޔުންތަކެއް އަމާޒުވެފައިވާއިރު ކޮވިޑް-19ގެ ހާލަތުގައި އިންސާފު ހޯދައިދިނުމަށް ގޮވާލާއި ޒުވާނުން މިވަނީ މަގުތަކަށް މުޒާހަރާއަށް ނުކުންނަން ފަށައިފަ އެވެ. ހެޔޮ ބަދަލަކަށް އެދިގެން ދިން ވޯޓު ބޭކާރުވެ، މި ސަރުކާރުގައި ހިމެނޭ ބަޔަކު ވެސް ގާނޫނަށް ވުރެ މަތީގައި ތިބޭކަމަށް ގިނަ ބަޔަކަށް މިވަނީ ގަބޫލުކުރެވިފަ އެވެ.


IGMH gai admit kuri maabandu meehaku Covid-19 ah positive vejje | Mihaaru\nޓްރީޓޮޕް ހޮސްޕިޓަލްގެ އިމާރާތް.\nއައިޖީއެމްއެޗްގައި އެޑްމިޓްކުރި މާބަނޑު މީހަކު ކޮވިޑް-19 އަށް ޕޮޒިޓިވްވެއްޖެ\n06 މެއި 2020 - 19:06 21 comments\nއެޗްޕީއޭ އާއި އައިޖީއެމްއެޗުން ވެސް މީގެ ކުރިން ބުނެފައިވާ ގޮތުގައި އެ ހޮސްޕިޓަލްގައި އެޑްމިޓްކުރާ މީހުން ފުރަތަމަ ވެސް ކޮވިޑް-19 އަސް ޓެސްޓްކުރާނެ އެވެ. މި މީހާ ކޮވިޑް-19 އަށް ޓެސްޓް ކުރީ ބަލީގެ އަލާމާތެއް ފެނިގެން ކަމެއް ނުވަތަ ނޫން ކަމެއް ރަސްމީ އިދާރާތަކުން އަދި ކަށަވަރު ކޮށެއް ނުދެ އެވެ.\nކޮވިޑް-19 އަށް ޕޮޒިޓިވް ވުމުން އޭނާ މިހާރު ވަނީ، ކޮވިޑް-19 ގެ ބަލި މީހުންނަށް މިހާރު ހާއްސަކޮށްފައިވާ ޓްރީޓޮޕް ހޮސްޕިޓަލަށް ބަދަލުކޮށްފަ އެވެ.\nމި މާބަނޑު މީހާ ހިމެނެނީ މިއަދު ކޮވިޑް-19 އަށް ޕޮޒިޓިވް ވެގެން އެޗްޕީއޭ އިން އިއުލާންކުރި 45 މީހުންގެ ތެރޭގަ އެވެ. މިއަދުގެ ކޭސްތަކުގެ ތެރެއިން އަށް މީހުންނަކީ ދިވެހިންނެވެ.\nމިދިޔަ މާޗް7އިން ފެށިގެން މިހާތަނަށް ރާއްޖެ އިން 618 މީހަކު ކޮވިޑް-19 އަށް ޕޮޒިޓިވް ވެފައިވާއިރު 20 މީހަކު ވަނީ ރަނގަޅުވެފަ އެވެ. އަދި ދެ މީހަކު ވަނީ މަރުވެފަ އެވެ. އެއީ އުމުރުން 83 އަހަރުގެ ދިވެއްސަކާއި 33 އަހަރުގެ ބަންގްލަދޭޝް މީހެކެވެ.\nކޮވިޑް-19 އާ ދެކޮޅަށް ރާއްޖޭގައި އިސްވެ މަސައްކަތް ކުރާ ސިއްހީ އޮފިޝަލުން ދެއްވާ މައުލޫމާތަށް ބައްލަވައި، ރައީސް އިބްރާހިމް މުހައްމަދު ސޯލިހު މިދިޔަ ހޯމަ ދުވަހު ވިދާޅުވީ ކުރިއަށް އޮތް ދެ ހަފުތާގައި ރާއްޖޭގައި އެ ބަލި ފެތުރޭ މިންވަރު މައްޗަށް ހިނގައިދާނެ ކަމަށެވެ. އެހެންވެ، ވިސްނުންތެރިކަމާއި ފަރުވާތެރިކަމާ އެކު އެ މުއްދަތުގައި މަސައްކަތް ކުރަންޖެހޭ ކަމަށް ވަނީ ވިދާޅުވެފަ އެވެ.\nއިތުރު ލިޔުންތައް ސިއްހަތު ހުޅުމާލެ މާލެ އައިޖީއެމްއެޗު ހެލްތު ޕްރޮޓެކްޝަން އެޖެންސީ ޓްރީޓޮޕް ހޮސްޕިޓަލް ބަލިތައް


Ras Online - ކޮވިިޑާ ޑޮލަރާހެދި ކިރުދަޅު 310 އިން 374 އަށް؛ ކިރުތަށިވެސް އަތްނުފޯރާ ފަށަށް!\nކޮވިިޑާ ޑޮލަރާހެދި ކިރުދަޅު 310 އިން 374 އަށް؛ ކިރުތަށިވެސް އަތްނުފޯރާ ފަށަށް!\nކޮވިޑްގެ ސަބަބުން މުޅި ދުނިޔެއަށް ވަނީ މާލީ ގޮތުން ހަނަފަސް ދުވަސްތަކެއް ގުނަން ޖެހިފައެވެ. ރާއްޖޭގެ މާލީ ހާލަތު އެހާ ބޮޑަށް ދަށްވެގެން ދިޔައީ ކޮވިޑާއެކު ރާއްޖޭގެ ރަންބިސްއަޅާ ކުކުޅު ވެސް ބަނޑަށް ޖެހުނީމައެވެ. ކުކުޅަށް ކާން ނުލިބުނީމާ ބިސް އެޅުން ހުއްޓުނީއެވެ. ރާއްޖޭގެ ފަތުރުވެރިކަން ދުވަސް ކޮޅަކަށް ހުއްޓުމުން މުޅި ގައުމުގެ އިގުތިޞާދުވެސް ހުއްޓުނީއެވެ. ގިނަ ރައްޔިތުންގެ އާމްދަނީ ހުއްޓުނީއެވެ. ސަރުކާރަށް ލޯލާރިއެއްވެސް ވަންނާނެ އެހެން ގޮތެއް ނެތުނީއެވެ. ގިނަ ރައްޔިތުންގެ ވަޒީފާތައް ގެއްލި އަނގަޔާ އަތާ ދިމާ ނުވާ ހާލަތަށް ދިޔައީއެވެ.\nފަތުރުވެރިކަން ހުއްޓި ގައުމުގެ އިގުތިޞާދު ހުއްޓުމުން އެންމެ ބޮޑު އަސަރެއް ކުރީ ގައުމުގައި ހުރި މައި ޑޮލަރު ތިޖޫރިއަށެވެ. އެ ތިޖޫރި މުޅިން ހުސްވިކަން އިހުސާސްވާން ފެށީ ރާއްޖޭގައި ޑޮލަރުގެ ކަޅުބާޒާރު އަރައިގެން ގޮސް އަތު ނުޖެހޭ ހިސާބަށް އެރުމުންނެވެ. ރަން ބިސްއަޅާ ކުކުޅު އަލުން ދިރޭތޯ މަސައްކަތް ފެށިއިރު އެ ތިޖޫރި ވެސް ހުރީ މުޅިން ހުސްވެފައެވެ. ދެން މިދެންނެވި ކަޅުބާޒާރުގައި ވިޔަފާރި ހިންގާ މީހުންނަށް ލިބިގެން ދިޔައީ ރަނުގެ ފުރުސަތެކެވެ. ޑޮލަރު ވިއްކާ ވައިބަރ ގްރޫޕްތަކާއި ވަޓްސްއަޕް ގްރޫޕްތަކުގައި ކުރާ އެންމެ ފައިދާހުރި ވިޔަފާރިއަކަށް ވެގެން ދިޔައީ މިދެންނެވި ޑޮލަރުގެ ވިޔަފާރިއެވެ. ކަންކަންމަތީގައާއި ބޭންކްތަކުގެ ދޮރުމަތީގައާއި ކަޑަތަކުގައި އަންބޮނޑިއަށް އަޅައިގެން ވެސް ޑޮލަރު ވިއްކަން ފެށީއެވެ. އެއީ ކޮންތާކުން ނެރޭ އެއްޗެއް ކަމެއް ވެސް ނޭނގެއެވެ. ހަމަގައިމުވެސް އެ ޖަހާ މެޝިނެއް ނުލިބޭނެއެވެ.\nބުނެވޭ ގޮތުގައި އަންބޮނޑީގައި ބަހައްޓައިގެން އެންމެ ގިނައިން ޑޮލަރު ވިއްކަނީ ބިދޭސީންނެވެ. ޚާއްޞަކޮށް ބަންގާޅު ބޭފުޅުންނެވެ. ވައިބަރ ގްރޫޕްތަކުގައި ވެސް ޑޮލަރު ހަމަ ހަބޭހެވެ. ލައިސަންސެއް، ހުއްދައެއް، ލިއުމެއް އޮތްތޯ ނެތްތޯ ބަލާނެ އިދާރާއެއް ނެތެވެ. އެހެންވީމާ މި ވިޔަފާރި މިވީ އެއްވެސް ހުއްދައެއްނެތި އެންމެންނަށް އެނގޭ ގޮތަށް ކުރާ ވަގު ވިޔަފާރިއަކަށެވެ.\nމީގެ އެންމެ ހިތި ދެރަ ނަތީޖާއަކަށްވީ ބާޒާރުގައި އާންމުކޮށް ބޭނުން ކުރާ ބާވަތްތަކުގެ އަގުތައް އަތްފޯރާ ފަށުން ނެއްޓިގެން ދިއުމެވެ. ރައްޔިތުންނަށް ސިޔާސީ ލީޑަރަކު ވިދާޅުވެ ދެއްވި އެންމެ ސިއްހަތަށް ފައިދާހުރި ރަނގަޅު ބޭހަކީ ނުވަތަ ކާނާއަކީ ހެނދުނުގެ ނާސްތާއަށް ދޮންކެޔޮވަކަކާއި ކިރުތަށްޓެކެވެ. އެއީ މިދެންނެވި ސިޔާސީ ލީޑަރުގެ ވެސް އަދި އެސިޔާސީ ލީޑަރުގެ ޕާޓީގެ ވެސް މުހިންމު ވަޢުދެކެވެ. ކޮންމެ ކުއްޖަކަށް ކިރުތަށްޓަކާ ދޮންކެޔޮވަކެއް ލިބޭނެ ކަމުގެ ވަޢުދެވެ. އެވަޢުދު ފުއްދުމަށް މިސަރުކާރުން ފެށީ ހެނދުނުގެ ނާސްތާއިންނެވެ. ނާސްތާގައި ހަމަ ގައިމުވެސް ކިރު ޕެކެޓެއް ކޮންމެ ދުވަހަކު ލިބެއެވެ. ފަހުން ދޮންކެޔޮ ވަކަށް ވީ ގޮތެއް ނޭނގެއެވެ.\nދެން މިދެންނެވި ލީޑަރުގެ އިރުޝާދާއެކު ނިކަން ގިނަ ރައްޔިތުން އެމީހުންގެ ދަރީންނަށް ކޮންމެ ދުވަހަކު ދޮންކެޔޮ ވަކަކާއި ކިރުތަށްޓެއް ދޭން ފެށިއެވެ. ނަމަވެސް އިސާހިތަކު ގައުމުގައި ދޮންކޭލުގެ ޑިމާންޑް ބޮޑުވެ ކެޔޮވަކެއް ފަސް ރުފިޔާއިން މައްޗަށް ގޮސް ދިހައަކާއި ގާތްވީމާ އެވެސް ގިނަ މީހުން ހުއްޓާލީއެވެ. ދެން ކިރު ތަށި ނިކަން ފަސޭހައިން ލިބޭތީ އެންމެންވެސް ދަރީންނަށް ދޭ އެންމެ ފަސޭހައިން ލިބޭ އެންމެ މޮޅު ކާނާއެއްގެ ގޮތުގައި ބަލައިގެން ކިރުތަށި ގަވާޢިދުން ދެމުން ދަނިކޮށް ކޮވިޑާއެކު ބާޒާރުގައި މުދަލުގެ އަގު އަތް ނުފޯރާފަށަށް އަރަމުން ދިޔައިރު އެންމެ ހަލުއިކޮށް، އެންމެ ބޮޑު ތަފާތަކާއެކު ބޮޑުވަމުން ދިޔަ ބާވަތަކީ ކިރެވެ.\nކޮވިޑް ލައިގެން އިރު 310 އަށް އާންމުކޮށް ލިބުނު ކިރުދަޅު މިހާރު ހުރީ އުމަރު ގެންގުޅުއްވާ ހަރުގަނޑަށް އަރައިގެން ވެސް އަތް ނުފޯރާ ވަރަށް މައްޗަށް އަރާފައެވެ. 310 ރުފިޔާއަށް ވިއްކި ކިރު ދަޅު ކޮވިޑާއެކު ފުރަތަމަ ބޮޑުވީ 330 ރުފިޔާއަށެވެ. ދެން އައީ ޑޮލަރުގެ ތަދުމަޑުކަމެވެ. ވިޔަފާރިވެރިން މުދާ ގެންނަން ޑޮލަރު ލިބޭނެ ކަމަށް މަރުކަޒީ ބޭންކުން ބުނެއެވެ. ނަމަވެސް ވިޔަފާރިވެރިން ބުނަނީ މުދާ ގެންނަން ޓީޓީ އާއި އޯޑީ ވެސް ހެދެނީ ބޮޑު އަގުގައި ޑޮލަރު ގަނެގެން ކޮންމެވެސް ވަރެއް އަތުން ވެސް ލައިގެން ކަމަށެވެ. މިހެން ކިޔާފައި އަންބޮޑިން ޑޮލަރު ގަނެގެން އަތުން ޑޮލަރުކޮޅެއް ލައިގެން މުދާ ގެންނާތީ ބައެއް ވިޔަފާރިވެރިން ކިރުގެ އަގު ބޮޑު ކުރަން ފެށީއެވެ. ދެން ކަޅު ބާޒާރުގައި ޑޮލަރުގެ އަގު އުފެލެން ފެށުމުން 330 ގައި ހުރި ކިރު ދަޅު 374 އަށް ބޮޑުވީއެވެ. އެހެންވީމާ މިހާރު ދެން ގިނަ އާއިލާތަކަށް އެއްކަލަ ކިރުތަށި ދޭން މިޖެހެނީ ބަންގާޅު ބޭފުޅުން ހެދިކާ ހަދާން މަސް ލާ ގޮތަށެވެ. އެބޭފުޅުން ހެދިކާ ހަދާއިރު މަސްކޮޅު ބައިންދަނީ މަސްގަނޑު މޮޑޭ ތަށީގެ ކައިރީގައި ފެންނަ ހިސާބުގައި ކަމަށް ވެއެވެ. ހަމަ އެގޮތަށް މިއަދު ކިރުތަށިވެސް ހަދާން މިޖެހުނީ އެގޮތަށެވެ. ކިރު ދަޅު ކައިރީގައި ބައިންދައިގެން ކިރުތަށި ގިރާން ޖެހޭ ހިސާބަށް ދިޔައީއެވެ.\nރަނގަޅު ވާހަކައެކެވެ. ކޮވިޑާ ގުޅިގެން ދުނިޔޭގެ ގިނަ ގައުމުތަކުގައި ވެސް މުދާ ހުސްވެ މުދަލުގެ އަގަށް ވެސް ބަދަލު އައެވެ. ރާއްޖެއަކީ ދަތްކޮށްޓާ އިލޮށިކޮޅުވެސް ބޭރުން އެތެރެކޮށްގެން ވިއްކާ ގައުމެކެވެ. އެހެންވީމާ އުފެއްދުން ތެރިކަން ނެތް ގައުމެއްގައި މިފަދަ ބަލިމަޑުކަމުގެ ހާލަތުގައި އާންމުކޮށް ބޭނުންކުރާ ޒަރޫރީ ބާވަތްތަކުގެ އަގުތައް ރައްޔިތުންގެ އަތް ނުފޯރާ ފަށަށް ދާ ކަމަށް ވަންޏާ އޮބަހައްޓައި ކޮންޓްރޯލް ކުރެވެން ޖެހެއެވެ. މިފަދަ ބަލިމަޑުކަމުގެ ހާލަތުގައި މިކަންކަން ހަރުދަނާ ކަމާއެކު ކަމާބެހޭ އިދާރާތަކުން ބަލަހައްޓަން ޖެހެއެވެ. އެހެންނޫނީ ރައްޔިތު މީހާއަށް ކެވޭނީ ދޮންކޭލެއްވެސް ނޫނެވެ. ބޮވޭނީ ކިރުތަށްޓެއްވެސް ނޫނެވެ.\nނުފޯރާ ފޮތިން ފޫގަޅަން އުޅުނީމާ ފެންނާނީ ކޮންތަނެއްކަން އަޅުގަނޑުމެން އެންމެންނަށް އެނގޭ ފަދައިން ކިރު ދަޅަށް އަތް ނުފޯރާން ފެށީމާ ރައްޔިތު މީހާއަށް ވާނެ ގޮތް އަޅުގަނޑަށްވުރެ ބޮޑަށް އެނގިވަޑައިގަންނަވާނީ ސިޔާސީ ބޭފުޅުންނަށެވެ. ވެރީންނަށެވެ. ވަޒީރުންނަށެވެ. ސަރުކާރު ހިންގާންތިބި މީހުންނަށެވެ. އެކަމަކު އެބޭފުޅުންނަށް ގިނަ ފަހަރަށް ކަންކަން ވިސްނިވަޑައި ގަންނަވަނީ ކަންކަން ފާލުން ނެއްޓި ރައްޔިތުންވެސް ފާލުން ނެއްޓުނީމައެވެ.\nލިބޭމުސާ ބޮޑެންނުވޭ ތަކެތީގެ އަގު ކޮންމެ ދުވާލަކުއެއްފަހަރު ބޮޑުވެގެން ދަނީ


"Sample natheejaa libun las vedhaane"\nސާމްޕަލްގެ ނަތީޖާ ލިބުން ލަސް ވެދާނެ: އެޗްޕީއޭ\nކޮވިޑް ސާމްޕަލް ނަގަނީ. ސާމްޕަލްގެ ނަތީޖާ ލިބުނު ލަސްވެދާނެކަމަށް އެޗްޕީއޭއިން ބުނޭ -- އަވަސް ފޮޓޯ: އަހުމަދު އަޝްހާދު\nކޮވިޑް-19 އަށް ޓެސްޓްކުރާ މީހުންގެ ނަތީޖާ ލިބުން ލަސްވެދާނެ ކަމަށް ހެލްތު ޕްރޮޓެކްޝަން އޭޖެންސީ (އެޗްޕީއޭ) އިން ބުނެފި އެވެ.\nއެޗްޕީއޭއިން މިއަދު ބުނީ މި ދުވަސްވަރު ރަށްރަށަށް ދާންވެގެން ގިނަ ބަޔަކު ޕީސީއާރް ޓެސްޓް ހަދަމުންދާ ކަމަށާއި އެހެންކަމުން ޓެސްޓްކުރާ ސާމްޕަލްތައް ފުނިޖެހެމުންދާ ކަމަށެވެ. އަދި އޭގެ ސަބަބުން ނަތީޖާ ލިބުން ލަސް ވެދާނެ ކަމަށެވެ.\nގިނަ ބަޔަކު ޕީސީއާރް ޓެސްޓް ހެދިޔަސް ޓެސްޓް ކުރުމުގައި އެންމެ ބޮޑަށް އިސްކަން ދޭނީ ކޮވިޑްގެ އަލާމާތްތައް ހުންނަ މީހުންނަށާއި ޑައިރެކްޓް ކޮންޓެކްޓުންނަށް ކަމަށް އެޗްޕީއޭއިން ބުނެއެވެ.\nކުރިއަށް އޮތް ބޮޑު އީދަށް ގިނަ ބަޔަކު ރަށްރަށަށް ދާން ފަށައިފައިވާ އިރު ކޮވިޑް ފެތުރިފައިވާ ރަށްރަށުން އެހެން ރަށްރަށަށް ދަތުރު ކުރުމުގައި މިހާރު ވަނީ ލުއިތަކެއް ވެސް ދީފަ އެވެ. އެގޮތުން ކޮވިޑް ޖެހި ރަނގަޅުވެ ވަކި މުއްދަތައް ހަމަނުވެ ނުވަތަ ކޮވިޑް ވެކްސިންގެ ދެ ޑޯޒް ޖަހައިފައިވާ މީހުންނަށް ކަރަންޓީނު ނުވެ ދަތުރު ކުރެވޭނެ އެވެ.\nމާލެއާއި އަތޮޅުތަކުގައި މި ދޭތެރެއިން ކޮވިޑް ފެތުރިގެން ދިއުމަށް ފަހު މިހާރު ވަނީ ބަލި ޖެހޭ މީހުންގެ އަދަދު ވަރަށް ބޮޑަށް ދަށްވެފަ އެވެ. އެގޮތުން އިއްޔެ މާލެއިން 19 މީހުން ޕޮޒިޓިވްވި އިރު މީހުން ދިރިއުޅޭ ރަށްތަކުން 78 މީހަކު ޕޮޒިޓިވްވެފައި ވެއެވެ.\nއެޗްޕީއޭ ކޮރޯނާ ވައިރަސް ކޮވިޑް-19 އިގެ ބަލާއާފާތް


إِنَّ الْعُلَمَاءَ وَرَثَةُ الأَنْبِيَاءِ (ހަމަކަށަވަރުން ޢިލްމުވެރިންނަކީ ނަބީބޭކަލުންގެ ވާރުތަވެރިންނެވެ.)2– DhiSalafiyyah\nإِنَّ الْعُلَمَاءَ وَرَثَةُ الأَنْبِيَاءِ (ހަމަކަށަވަރުން ޢިލްމުވެރިންނަކީ ނަބީބޭކަލުންގެ ވާރުތަވެރިންނެވެ.) 2\n27/10/2015 އަޚްލާޤްއަލްއަޚް އަބޫ ފުޟައިލު މުއުތަމިން އަޙްމަދު\nޢިލްމުވެރިޔާ އާއި ޢިލްމު އުނގެނޭ ކުއްޖާގެ މަތިވެރިކަމާއި މާތްކަން އަންގައިދޭ ބައެއް ދަލީލުތައް\nيَرْفَعِ اللَّـهُ الَّذِينَ آمَنُوا مِنكُمْ وَالَّذِينَ أُوتُوا الْعِلْمَ دَرَجَاتٍ وَاللَّـهُ بِمَا تَعْمَلُونَ خَبِيرٌ ﴿المجادلة: ١١﴾\nމާނައީ: ” ތިޔަބައިމީހުންގެ ތެރެއިން އީމާންވި މީހުންނާއި، ޢިލްމުގެ އަހުލުވެރިން ﷲ ދަރަޖަތަކަކަށް އުފުއްލަވާނެތެވެ.”\nއަބޫހުރައިރާ ރަޟިޔަﷲ ޢަންހުގެ އަރިހުން ރިވާވެގެންވެއެވެ. އެކަލޭގެފާނު ވިދާޅުވިއެވެ. رَسُولُ اللهِ صَلَّى اللهُ عَلَيْهِ وَسَلَّمَ ޙަދީޘްކުރައްވަނިކޮށް ތިމަންކަލޭގެފާނު އަޑުއެއްސެވީމެވެ. އެކަލޭގެފާނު ޙަދީޘް ކުރެއްވިއެވެ.\n“الدُنياَ مَلْعُونَةٌ مَلْعُونٌ مَا فِيهَا إِلَّا ذَكَرَ الله وَ مَا وَالَاهُ ، أَو عَالِمًا أَو مُتَعَلِّماً”\nމާނައީ: “ދުނިޔެއަކީ ލަޢުނަތް ލެއްވިގެންވާ ތަނެކެވެ. އަދި އެދުނިޔޭގައިވާހާ އެއްޗަކީ ލަޢުނަތް ލެއްވިގެންވާ އެއްޗެއްސެވެ. ﷲ ހަނދުމަކުރެވޭ ހަނދުމަކުރުމެއް މެނުވީއެވެ. އަދި އެއިލާހަށް ކިޔަމަންގަނެވޭ ކިޔަމަންކަތުމެއް މެނުވީއެވެ. އަދި ޢިލްމުވެރިއާއި ކިޔަވާކުއްޖާއާ މެނުވީއެވެ.”\nއަބޫހުރައިރާ ރަޟިޔަﷲ ޢަންހުގެ އަރިހުން ރިވާވެގެންވެއެވެ. އެކަލޭގެފާނު ވިދާޅުވިއެވެ. رَسُولُ اللهِ صَلَّى اللهُ عَلَيْهِ وَسَلَّمَ ޙަދީޘްކުރެއްވިއެވެ.\n” مَنْ سَلَكَ طَرِيقًا يَطْلُبُ فِيهِ عِلْمًا ، سَهَّلَ الِلَّهِ لَهُ بِهِ طَرِيقًا مِنْ طُرُقِ الْجَنَّةِ ، وَمَنْ أَبْطَأَ بِهِ عَمَلُهُ لَمْ يُسْرِعْ بِهِ نَسَبُهُ”\nމާނައީ: “ޢިލްމު (އެބަހީ ޝަރުޢީ ޢިލްމު) ޙަޞިލްކުރުމުގެ މަގެއް ހޯދައިފިމީހާ ދަންނާށެވެ. އޭނާއަށް ﷲ ޞުބުޙާނަހޫވަތަޢާލާ، ސުވަރުގެދިޔުމުގެ މަގުން މަގެއް ތަނަވަސްކޮށްދެއްވާނެއެވެ. އަދި އެމީހެއްގެ ޢަމަލު، އެމީހަކު ފަހަށް ޖައްސައިފި މީހާ ދަންނާށެވެ. އޭނާގެ ނަޞަބު އޭނާ އިސްކޮށްނުދޭނެއެވެ.”\nއަނަސް ރަޟިޔަﷲ ޢަންހުގެ އަރިހުން ރިވާވެގެންވެއެވެ. އެކަލޭގެފާނު ވިދާޅުވިއެވެ.” رَسُولُ اللهِ صَلَّى اللهُ عَلَيْهِ وَسَلَّمَ ޙަދީޘްކުރެއްވިއެވެ.\n” مَنْ خَرَجَ فِي طَلَبِ الْعِلْمِ فَهُوَ فِي سَبِيلِ اللَّهِ حَتَّى يَرْجِعَ “\nމާނައީ: “ޢިލްމު ޙާޞިލްކުރުމަށްޓަކައި ނުކުންނަމީހާ، އޭނާ އެނބުރި އޭނާގެ ގެއަށް ދާންދެން ވާހުށީ ﷲގެ މަގުގައެވެ.”\nكثير بن قيس ވިދާޅުވިއެވެ.\n“ތިމަންކަލޭގެފާނު އަބުއްދަރުދާ އާއިއެކު مسجد دمشق ގައި އިށީނދެވަޑައިގެންއިނީމެވެ. އެހިނދު މީހަކު އައެވެ. އަދި ދެންނެވިއެވެ. ހަމަކަށަވަރުން ތިމަންކަލޭގެފާނު މި ވަޑައިގަތީ رَسُولُ اللهِ صَلَّى اللهُ عَلَيْهِ وَسَلَّمَ ގެ ރަށުން، ކަލޭގެފާނުގެ އަރިހަށް ޙަދީޘް އުނގެނުމައްޓަކައެވެ. رَسُولُ اللهِ صَلَّى اللهُ عَلَيْهِ وَسَلَّمَ ގެ އަރިހުން ކަލޭގެފާނަށް ލިބިވަޑައިގެންފައިވާ ޙަދީޘް، ތިމަންކަލޭގެފާނަށް ބަޔާންކޮށްދެއްވާށެވެ. ތިމަންކަލޭގެފާނު މިއައީ އެހެން ބޭނުމަކަށް ނޫނެވެ. އެހިނދު އަބުއްދަރުދާ ރަޞިޔަﷲ ޢަންހު ވިދާޅުވިއެވެ. ހަމަކަށަވަރުން رَسُولُ اللهِ صَلَّى اللهُ عَلَيْهِ وَسَلَّمَ ޙާދީޘްކުރައްވަކިކޮށް ތިމަންކަލޭގެފާނު އަޑުއެހީމެވެ. “\nمَنْ سَلَكَ طَرِيقًا يَطْلُبُ فِيهِ عِلْمًا سَلَكَ اللَّهُ بِهِ طَرِيقًا مِنْ طُرُقِ الْجَنَّةِ وَإِنَّ الْمَلاَئِكَةَ لَتَضَعُ أَجْنِحَتَهَا رِضًا لِطَالِبِ الْعِلْمِ وَإِنَّ الْعَالِمَ لَيَسْتَغْفِرُ لَهُ مَنْ فِى السَّمَوَاتِ وَمَنْ فِى الأَرْضِ وَالْحِيتَانُ فِى جَوْفِ الْمَاءِ وَإِنَّ فَضْلَ الْعَالِمِ عَلَى الْعَابِدِ كَفَضْلِ الْقَمَرِ لَيْلَةَ الْبَدْرِ عَلَى سَائِرِ الْكَوَاكِبِ وَإِنَّ الْعُلَمَاءَ وَرَثَةُ الأَنْبِيَاءِ وَإِنَّ الأَنْبِيَاءَ لَمْ يُوَرِّثُوا دِينَارًا وَلاَ دِرْهَمًا وَرَّثُوا الْعِلْمَ فَمَنْ أَخَذَهُ أَخَذَ بِحَظٍّ وَافِرٍ ” \nމާނައީ: ” ޢިލްމު (އެބަހީ ޝަރުޢީ ޢިލްމު) ޙާޞިލްކުރުމުގެ މަގެއް ހޯދައިފިމީހާ ދަންނާށެވެ. އޭނާއަށް ﷲ ޞުބުޙާނަހޫވަތަޢާލާ، ސުވަރުގެދިޔުމުގެ މަގުން މަގެއް ތަނަވަސްކޮށްދެއްވާނެއެވެ. އަދި ހަމަކަށަވަރުން ކިޔަވާކުއްޖާގެ ކަންތައްތަކަށް ރުއްސަވާހާލު މަލާއިކަތްބޭކަލުން، އެބޭކަލުންގެ ފިޔަފުޅުތައް ކިޔަވާކުއްޖާއަށްޓަކައި ފަތުރުއްވާލައްވައެވެ. އަދި ހަމަކަށަވަރުން އުޑުތަކާއި ބިމުގައިވާހާ ބަޔަކާއި، ކަނޑުގައިވާ މަސްމަހާމެއްސަށްދާންދެން ޢިލްމުވެރިޔާގެ ފާފަ ފުއްސަވާދެއްވުމަށް އެދި ދަންނަވައެވެ. އަދި ހަމަކަށަވަރުން ތަރިތަކުގެ މައްޗަށް، ފުރިހަމަވެފައިވާ ހަނދު މަތިވެރިވެ ފާޅުވެގެންދާފަދައިން ޢިލްމުވެރިޔާ، އަޅުވެރިޔާގެމައްޗަށް މަތިވެރިވެގެންވެއެވެ. އަދި ހަމަކަށަވަރުން ޢިލްމުވެރިންނަކީ ނަބީބޭކަލުންގެ ވާރުތަވެރިންނެވެ. ހަމަކަށަވަރުން ނަބީބޭކަލުން ވާރުތަ މުދަލެއްގެ ގޮތުން، ދީނާރެއް ދިރުހަމެއް ދޫނުކުރައްވައެވެ. އެބޭކަލުން ވާރުތަ މުދަލެއްގެ ގޮތުން ދޫކުރައްވާފައިވަނީ ޢިލްމެވެ. ފަހެ އެ ޢިލްމު ލިބިގެންފިމީހާ ބޮޑުވެގެންވާ ނަޞީބަކުން ނަޞީބު ލިބިގެންފިއެވެ.”\nعَنْ أَبِي هُرَيْرَةَ، أَنَّهُ مَرَّ بِسُوقِ الْمَدِينَةِ، فَوَقَفَ عَلَيْهَا، فَقَالَ: “يَا أَهْلَ السُّوقِ، مَا أَعْجَزَكُمْ “!\nقَالُوا: وَمَا ذَاكَ يَا أَبَا هُرَيْرَةَ؟\nقَالَ:”ذَاكَ مِيرَاثُ رَسُولِ اللَّهِ صَلَّى اللَّهُ عَلَيْهِ وَسَلَّمَ يُقْسَمُ، وَأَنْتُمْ هَاهُنَا لا تَذْهَبُونَ فَتَأَخُذُونَ نَصِيبَكُمْ مِنْهُ !”\nقَالُوا: وَأَيْنَ هُوَ؟\nفَخَرَجُوا سِرَاعًا إِلَى الْمَسْجِدِ، وَوَقَفَ أَبُو هُرَيْرَةَ لَهُمْ حَتَّى رَجَعُوا، فَقَالَ لَهُمْ:”مَا لَكُمْ؟”\nقَالُوا: يَا أَبَا هُرَيْرَةَ فَقَدْ أَتَيْنَا الْمَسْجِدَ، فَدَخَلْنَا، فَلَمْ نَرَ فِيهِ شَيْئًا يُقْسَمُ،\nفَقَالَ لَهُمْ أَبُو هُرَيْرَةَ:”أَمَا رَأَيْتُمْ فِي الْمَسْجِدِ أَحَدًا؟\n“قَالُوا: بَلَى، رَأَيْنَا قَوْمًا يُصَلُّونَ، وَقَوْمًا يَقْرَءُونَ الْقُرْآنَ، وَقَوْمًا يَتَذَاكَرُونَ الْحَلالَ وَالْحَرَامَ،\nفَقَالَ لَهُمْ أَبُو هُرَيْرَةَ:”وَيْحَكُمْ، فَذَاكَ مِيرَاثُ مُحَمَّدٍ صَلَّى اللَّهُ عَلَيْهِ وَسَلَّمَ”\nއަބޫހުރައިރާ رضي الله عنه ގެ އަރިހުން ރިވާވެގެންވެއެވެ. އެކަލޭގެފާނު މަދީނާގެ ބާޒާރެއްގެ ތެރެއިން ހުރަސްކޮށްފައި ވަޑައިގަންނަމުން އެތަނުގައި ހުއްޓިވަޑައިގަތެވެ. އަދި ގޮވާލެއްވިއެވެ.\n“އޭ ބާޒާރުގެ އަހުލުވެރިންނޭވެ! ތިޔަބައިމީހުންނަށް ވުރެ ނުކުޅެދުންތެރިކަންބޮޑު ބަޔަކުވޭ ހެއްޔެވެ!”\nއެމީހުން ދެންނެވިއެވެ. “އޭ އަބޫހުރައިރާއެވެ! ކަލޭގެފާނު ތިވިދާޅުވަނީ ކޮންކަމެއްގެ ވާހަކަ ހެއްޔެވެ؟”\nއެކަލޭގެފާނު ވިދާޅުވިއެވެ. “އެއީ ރަސޫލުﷲ صَلَّى اللهُ عَلَيْهِ وَسَلَّمَ ގެ ވާރުތަމުދާ ބެހުމުގެ ވާހަކައެވެ؟ ހަމަކަށަވަރުން ތިޔަބައިމީހުން މިތަނުގައި ތިޔަތިބީ އޭގެން ބައެއް ލިބިގަތުމަށް އެތަނަށް ނުދާން ހެއްޔެއެވެ؟”\nއެމީހުން ދެންނެވިއެވެ. “އެބަހަނީ ކޮންތާކު ހެއްޔެވެ؟”\nއެކަލޭގެފާނު ވިދާޅުވިއެވެ. “މިސްކިތުގައެވެ.”\nދެންފަހެ، އެބައިމީހުން އަވަސް އަވަހަށް މިސްކިތާ ދިމާލަށް ދުއްވައިގަތެވެ. އަދި އެމީހުން މިސްކިތަށް ގޮސް، އެނބުރި އަންނަންދެން އަބޫހުރައިރާ رضي الله عنه އެތަނުގައި މަޑުކުރެއްވިއެވެ. (އެބައިމީހުން މިސްކިތަށް ގޮސް، އެނބުރި އައުމުން) އެކަލޭގެފާނު ވިދާޅުވިއެވެ. ” ކިހިނެއްވީ ހެއްޔެވެ؟”\nއެބައިމީހުން ދެންނެވިއެވެ. “އޭ އަބޫހުރައިރާއެވެ! އަހަރުމެން މިއައީ މިސްކިތުންނެވެ. ފަހެ، އަހަރުމެން އެތަނަށް ވަނީމެވެ. އެހެނެއްކަމަކު އެއްޗެއް ބަހާތަނެއް އަހަރުމެންނަށް އެތަނަކުން ނުފެނުނެވެ.”\nއެހިނދު އަބޫހުރައިރާ رضي الله عنه އެބައިމީހުންނަށް ވިދާޅުވިއެވެ. “މިސްކިތުގައި އެއްވެސް މީހަކު އުޅެނިކޮށް ތިޔަބައިމީހުން ނުދެކެން ހެއްޔެއެވެ؟”\nދެން އެމީހުން ދެންނެވިއެވެ. “ނޫނެކެވެ. އެއްބަޔަކު ނަމާދުކުރަނިކޮށް، އަނެއްބަޔަކު ޤުރްއާން ކިޔަވަނިކޮށް އަދި އަނެއްބަޔަކު ޙަރާމް ޙަލާލް ކަންތައްތަކާއި މެދުގައި ވާހަކަ ދައްކަން ތިއްބައި އަހަރެމެން ދުށީމުއެވެ.”\nދެން އަބޫހުރައިރާ رضي الله عنه އެމީހުންނަށް ވިދާޅުވިއެވެ. “ތިޔަބައިމީހުންނާމެދު އަޖައިބުވެއްޖައީމެވެ! މުޙައްމަދު صَلَّى اللهُ عَلَيْهِ وَسَلَّمَ ގެ ވާރުތަ މުދަލަކީ އެއީއެވެ.”\nމަޞްދަރު: كتاب العلم لابن عثيمين\n أخرجه الترمذي قال الشيخ الألباني :صحيح\n قال الشيخ الألباني :صحيح – ((تخريج علم أبي خيثمة)) (113/17) ، ((صحيح أبي داود)) (1308)\n رواه الترمذي މި ޙަދީޘަކީ الشيخ الألباني އެކަލޭގެ ފާނުގެ السلسلة الضعيفة ( 2037) ގައި ضعيف ކަމަށް ވިދާޅުވުމަށްފަހު، ފަހުން صحيح لترغيب والترهيب (88 ) ގައި حسن ދަރަޖައިގެ ޙަދީޘެއްކަމަށް ވިދާޅުވެފައިވާ ޙަދީޘެކެވެ.\n شعب الإيمان للبيهقي و مسند أحمد بن حنبل و سنن الدارمي قال الشيخ الألباني : ( صحيح ) انظر حديث رقم : 6297 في صحيح الجامع